text:
ཀྲུང་གོ་བོད་ཀྱི་དྲ་བའི་འཕྲིན། ཐེངས་འདིའི་རྩོམ་ཡིག་འགྲན་བསྡུར་དེ2017ལོའི་ཟླ8པའི་ཚེས1ཉིན་ནས2018ལོའི་ཟླ2པའི་ཚེས1ཉིན་བར་ཏེ་བསྡོམས་པས་དུས་ཡུན་ཟླ་ངོ་དྲུག་གི་རིང་ལ་བོད་ཁུལ་གྱི་ཡུལ་ལུང་སོ་སོའི་དམའ་འབྲིང་ཁག་གི་དགེ་རྒན་དང་སློབ་མ་མང་པོར་ཡིག་ཐོག་བརྡ་སྦྱོར་བསྐུར་ཞིང་། གཞན་ཡང་ ཀྲུང་གོ་བོད་ཀྱི་དྲ་བ། མཚོ་སྔོན་བོད་ཡིག་གསར་འགྱུར་སོགས་བོད་ཀྱི་སྨྱན་བྱད་ཆེ་ཁག་དང་། དེ་མིན་སྐད་འཕྲིན་དང་ཟིན་ཕྲན་སོགས་ཀྱི་བར་སྟོང་དུ་བརྒྱུད་སྐུར་བྱས་ཏེ་ཀུན་ལ་རྩོམ་ཡིག་འགྲན་བསྡུར་སྤེལ་བའི་གནས་ཚུལ་ཞིབ་ཕྲ་དག་དུས་ལྟར་ཞུས་པ་ཡིན། ཟླ་ངོ་དྲུག་གི་རིང་དུ་བོད་ལྗོངས་དང་ཀན་སུའུ། སི་ཁྲོན། མཚོ་སྔོན་སོགས་ཞིང་ཆེན་གྱི་མི་རིགས་སློབ་འབྲིང་ཁག་ནས་སློབ་མ་བརྒྱ་ལྷག་གི་རྩོམ་ཡིག་འབྱོར་བྱུང་ལ། དེ་དག་རེ་རེ་བཞིན་རྩོམ་སྒྲིག་པས་ཞིབ་ཀྱིས་བཀླགས་ཤིང་ཞུས་ཐེངས་དང་པོ་དང་གཉིས་པ། མཐའ་ཞུས་སོགས་བརྒྱུད་དེ་ནན་ཏན་ངང་རྩོམ་སྒྲིག་བྱས་ཏེ་སྤེལ་པ་ཡིན། འདིར་འབྱོར་བའི་རྩོམ་ཡིག་སྐོར་ཞིག་རྗོད་བྱེད་སོགས་ཀྱི་ཐད་ནས་འབུར་དུ་ཐོན་ཡང་། འདི་གའི་རྩོམ་ཡིག་འགྲན་བསྡུར་གྱི་བླང་བྱ་དང་མི་མཐུན་པས། རྩོམ་སྒྲིག་པས་ཁ་པར་དང་གློག་རྡུལ་ཡིག་ཟམ་གྱི་ལམ་ནས་ཕ་རོལ་པོར་དུས་ཐོག་ཏུ་གསལ་བཤད་བྱས་ཏེ་རྩོམ་ཡིག་བསྐྱར་དུ་བྲིས་ནས་བསྐུར་བའི་རེ་བ་བཏོན་པ་ཡིན། ཐེངས་འདིའི་རྩོམ་ཡིག་འགྲན་བསྡུར་ནི་དམའ་འབྲིང་སློབ་མ་རྣམས་ལ་དམིགས་པ་ཡིན་པས། འགྲན་ཞུགས་པ་རྣམས་ཀྱིས་བྲིས་པའི་རྩོམ་ཡིག་དག་སྤྱིའི་ཆ་ནས་དེང་གི་དམའ་འབྲིང་སློབ་མས་ཕ་ཡུལ་དང་ཕ་མ།དགེ་རྒན་ སློབ་གྲོགས་བར་གྱི་མཛའ་བརྩེ་མཚོན་པ་མང་ཞིང་། དེ་དག་ཀྱང་མང་ཆེ་བ་བརྗོད་བྱ་དང་རྗོད་བྱེད་གང་ཐད་ནས་དུས་རབས་ཀྱི་དབྱངས་འགྲོས་དང་མཐུན་པ་སོགས་ཀྱི་དགེ་མཚན་འབུར་དུ་ཐོན་འདུག འདི་ག་ཚགས་པར་སྟེང་བསྡོམས་པས་རྩོམ་ཡིག100ལྷག་འབྱོར་ཞིང་རྩོམ་ཡིག་འབྱོར་བའི་སྔ་གཞུག་ལྟར་རྩོམ་ཡིག 42སྤེལ། འགྲན་བསྡུར་དུས་ཡུན་རྫོགས་རྗེས་རྩོམ་སྒྲིག་པ་དག་གིས་ཡང་ཡང་གྲོས་མོལ་བྱས་མཐར། དྲང་བདེན་དང་འདྲ་མཉམ་ཡོང་ཆེད་རྩོམ་རིག་ལས་གནས་སུ་མིང་དུ་གྲགས་པའི་རྩོམ་པ་པོ་དང་དཔྱད་བརྗོད་པ། རྩོམ་སྒྲིག་པ། ཤེས་ཡོན་ཅན་སོགས་མི་ལྔ་སྟེ་མཚོ་སྔོན་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གི་རྡོ་དཀར་ཚེ་དཔལ་སྟོབས་ལྡན་དང་། མཚོ་སྔོན་མི་རིགས་དཔེ་སྐྲུན་ཁང《སྦྲང་ཆར》རྩོམ་སྒྲིག་ཁང་གི་བཀྲ་ཤིས་དོན་གྲུབ།མཚོ་སྔོན་ཞིང་ཆེན་རིག་གནས་ཁང《བོད་ཀྱི་དམངས་སྲོལ་རིག་གནས》རྩོམ་སྒྲིག་ཁང་གི་ཚེ་རྒྱལ། མཚོ་སྔོན་མི་རིགས་དཔེ་སྐྲུན་ཁང《གངས་རྒྱན་ན་ཆུང་ཚགས་པར》རྩོམ་སྒྲིག་ཁང་གི་ཚེ་རིང་དོན་འགྲུབ། མཚོ་སྔོན་མི་རིགས་དཔེ་སྐྲུན་ཁང《སྦྲང་ཆར》རྩོམ་སྒྲིག་ཁང་གི་ཆོས་སྐྱོང་། མཚོ་སྔོན་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གི་ཚེ་དཔལ་སྟོབས་ལྡན་བཅས་ཀྱིས་གྲུབ་པའི་དཔྱད་འདེམ་ཚན་ཆུང་རྩ་འཛུགས་བྱས་ཤིང་། འདི་ག་ཚགས་པར་སྟེང་བཀོད་ཟིན་པའི་རྩོམ་ཡིག་རྣམས་དཔྱད་འདེམ་པ་ལྔ་བོའི་ལག་ཏུ་བཞག་སྟེ་ཟླ་ངོ་གཅིག་གི་རིང་ལ་ཁོ་ཚོས་རང་རང་ས་ནས་ཞིབ་ཀློག་བྱས་པ་རེད།
རྒྱལ་ཡོངས་བོད་ཀྱི་དམའ་འབྲིང་སློབ་མའི་རྩོམ་ཡིག་འགྲན་བསྡུར་དཔྱད་འདེམས་ཚན་ཆུང་གི་ཚོགས་གཙོ་ཚེ་དཔལ་སྟོབས་ལྡན།
ཐེངས་འདིའི་རྩོམ་ཡིག་འགྲན་བསྡུར་དེ་བསམ་བློའི་རང་བཞིན་དང་སྒྱུ་རྩལ་རང་བཞིན་ཟུང་དུ་འབྲེལ་བ་དཔྱད་འདེམ་གྱི་ཚད་གཞི་དང་། འདྲ་མཉམ་དང་དྲང་བདེན་སྲོག་ཏུ་འཛིན་པའི་བླང་བྱ་བཏོན་པ་དང་། ཟླ3པའི་ཚེས25ཉིན་དཔྱད་འདེམ་པ་རྣམས་གནས་གཅིག་ཏུ་བཀོད་ནས་འདེམ་ཤོག་འཕངས་ཤིང་། རང་རང་གི་དཔྱད་འདེམ་གོ་རིམ་ཁྲོད་འགྲན་ཞུགས་རྩོམ་ཡིག་དག་ལ་བལྟས་པའི་མྱོང་ཚོར་དང་སྦྲགས་ནས་དཔྱད་བསྡུར་བྱས་པ་དང་། མཇུག་མཐར་དཔྱད་འདེམ་ཚན་ཆུང་གིས་རྩོམ་ཡིག་འགྲན་བསྡུར་གྱི་ཐོག་མའི་བླང་བྱ་ལྟར་བྱ་དགའ་ཨང་དང་པོ་གཅིག་དང་། ཨང་གཉིས་པ་གཉིས། ཨང་གསུམ་པ་གསུམ། གཞན་ཡང་རྟིང་སྐུལ་བྱ་དགའ་ལྔ་བཅས་བདམས་ཐོན་བྱུང་། དེ་དག་ལས་ཁྲི་ཀ་རྫོང་མི་རིགས་བཅའ་སྡོད་སློབ་གྲྭའི་སློབ་མ་རིག་འཛིན་དབང་མོའི་རྩོམ་ཡིག《གཞིས་ཁྱིམ་དྲོན་མོ》ལ་བྱ་དགའ་ཨང་དང་པོ་ཐོབ་པ་དང་། བོད་ལྗོངས་མལ་གྲོ་གུང་དཀར་རྫོང་གི་སློབ་མ་པ་སངས་ཚེ་གྲུབ་ཀྱི་རྩོམ་ཡིག《ངའི་སེམས་ཀྱི་སུམ་རྩེན་གནས་མཆོག》དང་ཐུན་ཏེ་རྫོང་མི་རིགས་སློབ་འབྲིང་གཉིས་པའི་སློབ་མ་བསོད་ནམས་སྐྱིད་ཀྱི་རྩོམ་ཡིག《སྤོ་བོ་དང་སྒོ་ཁྱི》གཉིས་ལ་སོ་སོར་བྱ་དགའ་ཨང་གཉིས་པ་ཐོབ། ཐུན་རིན་རྫོང་མི་རིགས་སློབ་འབྲིང་གཉིས་པའི་སློབ་མ་པད་མ་འཚོའི 《བརྗེད་པར་དཀའ་བའི་ཉིན་མོ》དང་ཞིན་ཧེ་རྫོང་མི་རིགས་སློབ་འབྲིང་དང་པོའི་སློབ་མ་རྡོ་རྗེ་ཚེ་རིང་གི་རྩོམ་ཡིག《ངའི་སྐྱེས་སྐར་དང་འཛམ་གླིང་དཔེ་ཀློག་ཉིན་མོ》ཀོས་ནན་རྫོང་མི་རིགས་སློབ་འབྲིང་གི་སློབ་མ་གཡུ་འབྲུག་རྒྱལ་གྱི《བརྗེད་མི་སྲིད་པའི་འདས་དོན》གསུམ་ལ་བྱ་དགའ་ཨང་གསུམ་པ་ཐོབ། དེ་མིན་ཁྲི་ཀ་རྫོང་མི་རིགས་བཅའ་སྡོད་སློབ་གྲྭའི་སློབ་མ་རྡོ་རྗེ་གཡང་འཛོམས་ཀྱི《རེ་སྒུག་ཁྲོད་ཀྱི་བྱིས་པའི་དུས་ཆེན》 དང་ཀན་སུའུ་ཀླུ་ཆུ་རྫོང་བོད་རིགས་སློབ་འབྲིང་གི་སློབ་མ་ཆོས་རྒྱལ་འཚོའི་རྩོམ་ཡིག《ང་ཚོའི་འཛིན་གྲྭ》བོད་ལྗོངས་ནག་ཆུ་ས་གནས་འབྲི་རུ་རྫོང་སློབ་འབྲིང་གི་སློབ་མ་དབྱངས་ཅན་རྒྱ་མཚོའི་རྩོམ་ཡིག《རྒན་བཟང་གསེར་གྱི་ཉི་མ་ལགས། བཀའ་དྲིན་ཆེ》སི་ཁྲོན་གསེར་རྟ་རྫོང་སློབ་འབྲིང་གི་སློབ་མ་ཀརྨ་དོན་འགྲུབ་ཀྱི་རྩོམ་ཡིག《ཕ་ཡུལ་གྱི་རིག་གནས་དང་ཡུལ་སྲོལ་གོམས་གཤིས》 ཁྲི་ཀ་རྫོང་མི་རིགས་བཅའ་སྡོད་སློབ་གྲྭའི་སློབ་མ་ཏིང་འཛིན་སྐྱིད་ཀྱི་རྩོམ་ཡིག《མིག་ཡ་ཞར་བའི་གྲོགས་པོ》བཅས་ལྔ་ལ་རྟིང་སྐུལ་བྱ་དགའ་ཐོབ།
དཔྱད་འདེམ་གནང་སྐབས་དཔྱད་འདེམ་ཚན་ཆུང་གི་ཚན་གཙོ་ཚེ་དཔལ་སྟོབས་ལྡན་ལགས་ཀྱིས་ཐེངས་འདིའི་བྱ་དགའ་ལ་གདེང་འཇོག་མཐོན་པོ་གནང་ཞིང་། ཁོས་བྱ་འགུལ་འདི་ནི་བོད་ཀྱི་དམའ་འབྲིང་སླིབ་མའི་རྩོམ་འབྲིའི་མོས་པ་སྐྱེད་སྲིང་དང་རྩོམ་འབྲིའི་ནུས་པ་མཐོར་འདེགས་སུ་གཏོང་བར་ཕན་ཐོགས་ཆེན་པོ་ཡོད་པ་དང་། ཕྱིས་སུ་བྱ་འགུལ་འདི་འདྲ་སྤེལ་བའི་རེ་བ་བཏོན་ཞིང་།དཔྱད་འདེམ་པ་གཞན་རྣམས་ཀྱིས་ཀྱང་དེར་མཐུན་གྱི་བསམ་ཚུལ་བཏོན་བྱུང་།
ཐེངས་འདིའི་བྱ་དགའ་ཐོབ་མཁན་ཨང་དང་པོར་དམངས་སྒོར2000དང་། ཨང་གཉིས་པར་སོ་སོར་དམངས་སྒོར1500རེ། ཨང་གསུམ་པར་སོ་སོར་དམངས་སྒོར1000རེ། རྟིང་སྐུལ་བྱ་དགའ་ལ་སོ་སོར་དམངས་སྒོར500རེ་ཡོད།
མཇུག་ཏུ་ཞུ་འདོད་པ་ནི་ད་ཐེངས་ཀྱི་རྩོམ་ཡིག་འགྲན་སྡུར་འདི་ནི་འདི་ག་ཚགས་པར་ཁང་གིས་རྒྱལ་ཡོངས་བོད་ཀྱི་སློབ་གྲྭ་ཆེན་མོ་པའི་རྩོམ་ཡིག་འགྲན་སྡུར་དང་། རྒྱལ་ཡོངས་བོད་ཀྱི་མཐོ་འབྲིང་སློབ་མའི་རྩོམ་ཡིག་འགྲན་སྡུར་གཉིས་སྤེལ་རྗེས་ཀྱི་རྒྱལ་ཡོངས་བོད་ཀྱི་དམའ་འབྲིང་སློབ་མའི་རྩོམ་ཡིག་འགྲན་བསྡུར་ཡིན་པས། ལས་འདི་ནི་སློབ་ཆེན་དང་མཐོ་འབྲིང་དང་དམའ་འབྲིང་གི་སློབ་མའི་རྩོམ་ཡིག་འབྲི་སྦྱོང་ལ་ཕྱོགས་བསྡོམས་སམ་ཚད་འཇལ་ཐེངས་ཤིག་བྱས་པ་ཡིན་ཞེས་ཀྱང་མི་ཆོག་པ་མེད་སྙམ། རྩོམ་ཡིག་འགྲན་སྡུར་སྤེལ་བའི་གོ་རིམ་ནང་མ་འདང་ས་དང་ནོར་འཁྲུལ་སོགས་གང་མང་ཡོད་ངེས་པས། རྗེས་མའི་རྩོམ་ཡིག་འགྲན་བསྡུར་རབས་དང་རིམ་པ་སྤེལ་བའི་གོ་རིམ་ཁྲོད་ཞན་ཆ་རྣམས་ཁ་གསབ་ཀྱིས་ཇེ་རྒྱས་ཇེ་ལེགས་སུ་གཏོང་བའི་སེམས་འདུན་དང་བཅས་གུས་པས་ཕུལ་བའོ།།
རྩོམ་སྒྲིག་པ། ཚེ་མཁར་རྒྱལ།


c: text/html

text:
Terdzo-ZI-048
ཟབ་བདུན་རྩ་གསུམ་ཚེ་ཟབ་ལས༔ པདྨ་མཁའ་འགྲོའི་དབང་བསྐུར་
by མཆོག་གྱུར་གླིང་པ་ (Mchog gyur gling pa)
in རྩ་གསུམ་ཚེའི་ཟབ་པ་ (Rtsa gsum tshe'i zab pa)
Parent Cycle: ཐུགས་དམ་ཟབ་པ་སྐོར་བདུན་ (Thugs dam zab pa skor bdun)
Volume 52 (ཟི) / Pages 721-722 / Folios 1a1 to 1b3
ཟབ་བདུན་རྩ་གསུམ་ཚེ་ཟབ་ལས༔ པདྨ་མཁའ་འགྲོའི་དབང་བསྐུར་བཞུགས༔ ྈ རྩ་གསུམ་ལྷ་ལ་ཕྱག་འཚལ་ནས༔ པདྨ་མཁའ་འགྲོའི་དབང་བསྐུར་བསྟན༔ སྒྲུབ་ཐབས་བཞིན་དུ་དཀྱིལ་འཁོར་བཞེངས༔ དེ་བཞིན་རྟེན་མཆོད་ཚོགས་པར་བྱས༔ སྒྲུབ་ཅིང་བདག་ཉིད་དབང་བླངས་ནས༔ སློབ་མ་ཁྲུས་བྱས་བགེགས་དང་ཕྲལ༔ སྲུང་ཞིང་ཆོས་བཤད་སློབ་མས་ཀྱང༔ གསེར་གྱི་མཎྜལ་ཕུལ་བྱས་ལ༔ བླ་མ་སངས་རྒྱས་དགོངས་སུ་གསོལ༔ བདག་ལ་ཡེ་ཤེས་མཁའ་འགྲོ་ཡི༔ སྐུ་གསུང་ཐུགས་ཀྱི་རྗེས་གནང་སྩོལ༔ གསང་བ་གསུམ་དུ་འགྲུབ་པར་མཛོད༔ དེ་ནས་སློབ་མའི་རྒྱུད་སྦྱོང་ཞིང༔ ལྷར་བསྐྱེད་ཡེ་ཤེས་དབབ་ཅིང་བརྟན༔ བུམ་པ་སྐུ་འབག་སྤྱི་བོར་བཞག༔ ཧྲཱི༔ དོན་དམ་མི་གཡོ་ངང་ཉིད་ལས༔ སྣ་ཚོགས་སྣང་བ་སྤྲུལ་པའི་སྐུ༔ ལུས་སྣང་ལྷ་རུ་འགྱུར་བའི་ཕྱིར༔ སྐུ་ཡི་ནུས་དབང་ཡོངས་རྫོགས་ཤོག༔ རྩ་སྔགས་ཀཱ་ཡ་ཨ་བྷི་ཥིཉྩ་ཨོཾ༔ ཐོད་ཆང་སྦྱིན་ཞིང་བཟླས་ལུང་འབོགས༔ ཧྲཱི༔ དོན་དམ་མི་གཡོ་ངང་ཉིད་ལས༔ མ་འགགས་ལོངས་སྤྱོད་རྫོགས་པའི་གསུང༔ སྔགས་རླུང་ནུས་པ་བསྐྱེད་པའི་ཕྱིར༔ གསུང་གི་ནུས་དབང་ཡོངས་རྫོགས་ཤོག༔ རྩ་སྔགས་ཝཱ་ཀ་ཨ་བྷི་ཥིཉྩ་ཨཱ༔ མེ་ལོང་སིནྡྷུ་སྙིང་གར་བཞག༔ ཧྲཱི༔ དོན་དམ་མི་གཡོ་སྤྲོས་དང་བྲལ༔ ལྷུན་གྱིས་གྲུབ་པ་ཆོས་ཀྱི་སྐུ༔ སེམས་ཉིད་ཀ་དག་རྟོགས་པའི་ཕྱིར༔ ཐུགས་དབང་སེམས་ལ་ཡོངས་རྫོགས་ཤོག༔ རྩ་སྔགས་ཙིཏྟ་ཨ་བྷི་ཥིཉྩ་ཧཱུྃ༔ གཏོར་མ་སྤྱི་བོར་བཞག་བྱས་ལ༔ ཧྲཱི༔ དོན་དམ་མི་གཡོ་ཆོས་ཀྱི་སྐུ༔ རང་བཞིན་ལྷུན་གྲུབ་ལོངས་སྤྱོད་རྫོགས༔ ཅིར་ཡང་སྣང་བ་སྤྲུལ་པའི་སྐུ༔ ཐམས་ཅད་དབྱེར་མེད་ངོ་བོ་ཉིད༔ སྐུ་བཞི་ལྷུན་གྲུབ་དབང་བསྐུར་པས༔ མཁའ་འགྲོ་མ་ཡི་གོ་འཕང་ཐོབ༔ མཆོག་ཐུན་དངོས་གྲུབ་འགྲུབ་པར་ཤོག༔ རྩ་སྔགས་སརྦ་ཨ་བྷི་ཥིཉྩ་ཧྲཱི༔ སློབ་མས་དམ་ཚིག་ཁས་ལེན་ཞིང༔ གཏང་རག་འབུལ་ཞིང་དགེ་བསྔོ་བྱ༔ བླ་མས་ཕྲིན་ལས་མཇུག་བསྡུ་ཞིང༔ རྒྱུན་གྱི་སྤྱོད་ལམ་བརྟན་པར་བྱ༔ ས་མ་ཡ་རྒྱ༔ རྒྱ་ས་མ་ས༔ མཆོག་གྱུར་གླིང་པས་ནམ་མཁའ་མཛོད་ནས་སྤྱན་དྲངས་པའོ།།

robotstxt: allowed

filter: keep


text:
ཨ་རིར་གཏན་གཞི་བྱེད་ཅིང་རྒྱ་རིགས་མཁས་དབང་ཡང་ཅེན་ལིས་ཀྱིས་འཛུགས་བའི་རྒྱ་ནག་སྤྱི་མང་གི་སྟོབས་ཤུགས་(Initiative for China)ཞེས་པའི་ཚོགས་པ་འདིས་ལོ་ལྟར་རྒྱལ་ཁབ་འདྲ་མིན་དུ་མི་རིགས་འདྲ་མིན་གྱི་ན་གཞོན་འགོ་འཁྲིད་གཟབ་སྦྱོང་ཚོགས་འདུ་ཞིག་ཚོགས་དང་ཚོགས་མུས་ཡིན་པ་དང་། ད་ལོ་ཚོགས་འདུ་འདི་ཉིད་ཕྱི་ལོ་༢༠༡༧ཟླ་༡༡ཚེས་༡༤ ནས་༡༧བར་ཉིན་བཞིའི་རིང་ཉི་ཧོང་རྒྱལ་ས་ཀྲོ་ཡོར་དུ་ཚོགས་གཏན་འཁེལ་པ་དང་། ཚོགས་འདུ་དེའི་ཐོག་བོད་མིའི་ཁྲིམས་ལུགས་རིག་པ་བའི་ཚོགས་པའི་ཚོགས་གཙོ་དང་དྲུང་ཆེ་གཉིས་གདན་འདྲེན་ཞུས་ཡོད་པ་རེད། བོད་མིའི་ཁྲིམས་ལུགས་རིག་པ་བའི་ཚོགས་པའི་ལས་དོན་དེ་ཉིད་འཛམ་གླིང་གང་ས་ནས་ཡོང་བའི་སྐྱེ་བོ་མང་པོས་ཤེས་པ་དང་། འཛམ་གླིང་ནང་གི་ཚོགས་སྡེ་གང་མང་དང་འབྲེལ་ལམ་འཛུགས་པ་དང་། བོད་ཀྱི་ཁྲིམས་དོན་གནས་སྟངས་དེ་དག་རྒྱལ་སྤྱིའི་རང་བཞིན་གྱི་ལྡིང་ཆ་ཐོག་ངོ་སྤྲོད་དང་བོད་ལ་དོན་དམ་གྱི་རོགས་སྐྱོར་གང་མང་བཙལ་ཆེད། ཁྲིམས་ལུགས་ཚོགས་པའི་རྒྱུན་ལས་ཚོགས་འདུའི་ཐོག་ཕྱིན་ཆད་ཕྱི་རྒྱལ་ཁག་ཏུ་གཞུང་འབྲེལ་ཕྱོགས་བསྐྱོད་དགོས་ཚེ། གནམ་གྲུའི་འགྲོ་གྲོན་ཕྱེད་ཀ་ཚོགས་པ་ནས་གཏོང་རྒྱུ་དང་ཕྱེད་ཀ་དོ་བདག་སྒེར་གྱིས་གཏོང་རྒྱུ་དང་། དེ་མིན་འགྲོ་སོང་གཞན་གང་ཡོད་དོ་བདག་སོ་སོ་ནས་གཏོང་དགོས་རྒྱུ་ཡིན་པ་སོགས་ཀྱི་ཐག་གཅོད་བྱུང་པ་དང་། ད་ཐེངས་ཚོགས་གཙོ་དང་དྲུང་ཆེ་གཉིས་ཀྱང་ཐག་གཅོད་དེའི་དགོངས་དོན་བཞིན། ཉི་ཧོང་ལ་གཞུང་འབྲེལ་ཕྱོགས་བསྐྱོད་ལ་སོང་ཡོད་པ་རེད།
ཕྱི་ལོ་༢༠༡༧ཟླ་༡༡ཚེས་༡༢ ཉིན་གྱི་ཕྱི་དྲོ་ཕྱག་ཚོད་༦།༠༠པའི་ཐོག་ཚོགས་གཙོ་བློ་བཟང་གྲགས་པ་དང་དྲུང་ཆེ་ཀུན་བཟང་སྟོབས་ལྡན་གཉིས་བྷེ་གྲིས་(Bedi Bus)སྤྱི་སྤྱོད་རླངས་འཁོར་བརྒྱུད་རྒྱ་གར་རྒྱལ་ས་ལྡི་ལི་ལ་ཐོན་པ་དང་། ཚེས་༡༣ཕྱོགས་པ་སྔ་མོར་ལྡི་ལི་བསམ་གཡས་གླིང་དུ་འབྱོར། དེ་ནས་མཚོ་པདྨ་མགོན་ཁང་ཁང་མིག་ཨང་༢༠༢ནང་ངལ་གསོའི་ཚུལ་དུ་བསྡད་པ་དང་། སྔ་དྲོ་ཕྱག་ཚོད་༡༠།༠༠པའི་ཐོག་ཞོགས་བཟས་ཟ་ནས་བོད་མིའི་སྒྲིག་འཛུགས་ཕྱི་དྲིལ་ལས་ཁོངས་རྒྱ་ཡིག་སྡེ་ཚན་འགན་འཛིན་བསྟན་འཛིན་དོན་ལྡན་ལགས་དང་ལས་བྱེད་འཇམ་དབྱངས་ལགས་གཉིས་དང་མཉམ་དུ་རྒྱ་གར་རྒྱལ་སར་ཉི་ཧོང་ཕྱི་བསྐྱོད་ལག་འཁྱེར་ལེན་དུ་སོང་། ཉིན་དགོང་ཙམ་ལ་ང་ཚོའི་ཕྱི་བསྐྱོད་ལག་འཁྱེར་ལེན་ནས་སེང་གེ་འགྲེམ་འགྲུལ་ལས་ཁང་བརྒྱུད་གནམ་གྲུའི་འཛིན་ཤོག་ཉོས་པ་ཡིན།
ཚེས་༡༣ཉིན་གྱི་ཉིན་བརྒྱབ་ཕྱག་ཚོད་༤།༣༠ཐོག་ལྡི་ལི་བསམ་གཡས་གླིང་ནས་ལྡི་ལི་རྒྱལ་སྤྱིའི་གནམ་ཐང་ལ་གླ་འཁོར་བརྒྱུད་ཐོན་པ་དང་། ཕྱག་ཚོད་༨།༤༥ཙམ་ལ་ཉི་ཧོང་གམམ་གྲུ་བརྒྱུད་ཉི་ཧོང་ལ་ཐོན་པ་ཡིན། ཚེས་༡༤ཞོགས་པ་སྔ་མོར་ཉི་ཧོང་ན་རི་ཏཱ་རྒྱལ་སྤྱིའི་གནམ་ཐང་དུ་བདེ་བར་འབྱོར་པ་དང་། སྐབས་དེར་ཉི་ཧོང་སྐུ་ཚབ་དོན་གཅོད་ལུང་རྟོགས་ལགས་དང་ལས་བྱེད་འཇིག་མེད་ལགས་གཉིས་གནམ་ཐང་དུ་ཕེབས་བསུར་བཅར་འདུག དེ་ནས་སྤྱི་སྤྱོད་འཕྲུལ་འཁོར་བརྒྱུད་ཚོགས་འདུ་ཚོགས་ཡུལ་གྱི་ས་ཆར་དེ་སོང་པ་ཡིན། ཐེངས་འདིའི་ཚོགས་འདུ་ཚོགས་ཡུལ་དང་ཚོགས་བཅར་བ་རྣམས་གཞུགས་ས་སོགས་ཚང་མ་ས་ཚུགས་གཅིག་ཏུ་ཡིན་པ་དང་། དེ་ཡང་ཐོན་རྐྱེན་ཚང་ཞིང་ཁོར་ཡུག་བཟང་བ་ཞིག་ཏུ་རེད་འདུག ང་ཚོས་སྣེ་ལེན་ལས་ཁུངས་སུ་འབྱོར་ཐོ་འཁོད་ཚར་པ་དང་སྡོད་ཤག་ཏུ་སོང་ནས་ངལ་གསོ་བརྒྱབ་པ་ཡིན།
ཉིན་དེའི་དགོང་མོར་ཕྱག་ཚོད་༧།༠༠་ལྷག་ལ་ཚོགས་ཁང་དུ་ཚོགས་འདུའི་དབུ་འབྱེད་མཛད་སྒོ་ཚོགས་ཡོད་པ་དང་། འཛམ་གླིང་ཡུལ་གྲུ་འདྲ་མིན་ནས་ཡོང་པའི་མང་གཙོ་དོན་གཉེར་བ་དང་། བོད་དང་སོག་པོ། ཡུ་གོར་དང་ཤར་ཏི་ཀི་སི་ཐེན་སོགས་མི་རིགས་འདྲ་མིན་ནས་ཡོང་པའི་ལས་འགུལ་བ་མང་པོ་ཕེབས་ཡོད་པ་དང་། ཨོ་སི་ཏྲི་ལི་ཡ་དང་ཉི་ཧོང་གྲོས་ཚོགས་འཐུས་མི་དང་ཐེ་ཝེམ་མང་གཙོའི་ཐེབས་རྩ་དང་ཨ་རིའི་མང་གཙོའི་ཐེབས་རྕ་འཐུས་མི་སོགས་ཚོགས་བཅར་བ་ལ ༥༠ལྷག་ཕེབས་འདུག དབུ་འབྱེད་མཛད་སྒོའི་ཐོག བོད་མིའི་ཁྲིམས་ལུགས་རིག་པ་བའི་ཚོགས་པའི་ཚོགས་གཙོ་ངོས་ནས་ཚོགས་འདུ་འདིའི་མཉམ་འབྲེལ་གོ་སྒྲིག་པ་ཞིག་ཡིན་པའི་ཆ་ནས་དབུ་འབྱེད་ཀྱི་དགའ་བསུའི་གཏམ་བཤད་གནང་ཡོད་པ་རེད།
ཚེས་༡༥ཉིན་གྱི་ཞོགས་པ་ཕྱག་ཚོད་༩།༠༠་ནས་དགོང་མོའི་ཕྱག་ཚོད་༡༠།༠༠བར་མཁས་དབང་ཁག་གི་རང་དབང་དང་མང་གཙོ། རྒྱ་ནག་གི་འདས་དང་ད་ལྟའི་གནས་བབས་དང་། མ་འོངས་ཁ་ཕྱོགས་སོགས་ཀྱི་ཐད་བགྲོ་གླེང་དང་གསུང་བཤད་གནང་ཡོད་པ་དང་། ཉིན་བརྒྱབ་ཉི་ཧོང་སྐུ་ཚབ་དོན་གཅོད་ལུང་རྟོགས་ལགས་ཀྱིས་གོ་སྒྲིག་ཞུས་པ་ལྟར་ཉི་ཧོང་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་དང་རྒྱུན་ལས་སོགས་ཐུག་འཕྲད་བྱས་ཡོད་པ་དང་། ཁོང་རྣམ་པར་བོད་དོན་ཐད་རྒྱབ་སྐྱོར་བྱས་དང་བྱེད་མུས་ཡིན་པར་ཡི་རངས་བསྔོགས་བརྗོད་བྱས་ཡོད་པ་དང་། བོད་མིའི་ཁྲིམས་ལུགས་རིག་པ་བའི་ཚོགས་པའི་དམིགས་ཡུལ་དང་ལས་གཞི་སོགས་ཀྱི་སྐོར་འགྲེལ་བརྗོད་བྱས་ཡོད་ལགས་ན། ཉི་ཧོང་གྲོས་ཚོགས་འཐུས་མི་སོགས་ཀྱིས་ཀྱང་ཡི་རངས་བསྔགས་བརྗོད་གནང་སོང་།
ཚེས་༡༦ཉིན་གྱི་སྔ་དྲོ་དྲ་རྒྱ་འགོག་སྲུང་སྐོར་གྱི་གཟབ་སྦྱོང་གནང་པ་དང་། དེ་ནས་ཉིན་དགོང་ཕྱ་ཚོད་༢་པ་ཙམ་ནས་ཉི་ཧོང་གྲོས་ཚོགས་སུ་གཟིགས་སྐོར་དང་། གྲོས་ཚོགས་ཚོགས་འདུ་ཁང་དུ་བཅར་ནས་ཉི་ཧོང་གྲོས་ཚོགས་ཚོགས་འདུ་ཁང་དུ་མང་གཙོ་དང་རྒྱ་ནག་གི་ད་ལྟའི་གནས་བབས་སོགས་སུ་ཚོགས་འདུ་བསྐོངས་ཚོགས་བྱས་ཡོད་པ་རེད། ཚོགས་འདུའི་ཐོག་ཉི་ཧོང་གི་གྲོས་ཚོགས་འཐུས་མི་མང་པོ་ཕེབས་ཡོད་པ་དང་། རྒྱ་ནག་མི་སེར་སྟོབས་ཤུགས་ཞེས་པའི་ཚོགས་པ་དེའི་ཚོགས་གཙོ་ཡང་ཅེན་ལིས་ནས་ཀྱང་ཁོང་གི་རྒྱ་ནག་གི་ད་ལྟའི་གནས་བབས་དང་མ་འོངས་འཕོ་འགྱུར་སོགས་ཀྱི་ཐད་གཏམ་བཤད་བསྐྱངས་ཡོད་པ་རེད།
ཚེས་༡༧ཉིན་ཚོགས་བཞུགས་བ་ལྷན་རྒྱས་ཐོག་མཇུག་བསྡོམས་ཀྱི་མཛད་སྒོ་ཚོགས་ནས། ཐེངས་འདིའི་ཉི་ཧོང་ནང་བསྐོངས་ཚོགས་གནང་བའི་ཚོགས་ཆེན་དེ་རྒྱལ་ཁའི་ངང་མཇུག་སྒྲིལ་སོང་།


text:
མིག་སྔར་དཔར་ཟིན་པའི་དཔེ་ཆ།
མཛད་པ་པོའི་ལོ་རྒྱུས། ལྕང་སྐྱ་དགེ་འདུན་བཀྲ་ཤིས་ནི། ༡༩༧༠ ལོར་རེབ་གོང་ལྕང་སྐྱར་སྐྱེས། ༡༩༨༦ལོར་རོང་བོ་དགོན་ཆེན་དུ་ཞུགས། རེབ་གོང་དང་བླ་བྲང་དུ་ཐུན་མོང་དང་ཐུན་མོང་མ་ཡིན་པའི་རིག་གནས་ལ་སྦྱང་། [ཚེ་སྲོག་ལ་འཁྱིལ་བའི་ཟུངས་ཁྲག]དང་། [བརྡ་ དག་ཕྱེ་མ་ལེབ་གྱི་མཆན་འགྲེལ་དང་སུམ་རྟགས་ཀྱི་དྲིས་ལན]གཉིས་པར་སྐྲུན་བྱས། ད་ལྟ་རེབ་གོང་ཤེས་ཤིག་གླིང་ན་ཕྱག་ལས་གནང་བཞིན། ཞོར་དུ་དགོན་སྡེ་དང་སློབ་གྲྭ་ཁག་ལ་སློབ་ཁྲིད་གནང་མུས་སུ་མཆིས། དཔེ་དེབ་ཀྱི་བརྗོད་བྱ། ཉིས་སྟོང་བཞི་ལོར་ང་ཚོས་པར་སྐྲུན་གནང་བ་ནི་དཔེ་ཆ་གཉིས་སྟེ། གཅིག་ནི་ལྕང་སྐྱ་དགེ་འདུན་བཀྲ་ཤིས་ལགས་ཀྱིས་བརྩམས་པའི་[བརྡ་དག་ཕྱེ་མ་ལེབ་ཀྱི་མཆན་འགྲེལ་དང་སུམ་རྟགས་ཀྱི་དྲི་བ་དྲིས་ལན]ཞེས་པ་འདི་ཡིན་ལ། དེབ་འདིའི་བརྗོད་བྱ་ནི། བོད་ཀྱི་བརྡ་སྤྲོད་རིག་པ་དང་སུམ་རྟགས་ཀྱི་དཀའ་གནད་འགའ་དྲི་བ་དྲིས་ལན་གྱི་ཚུལ་དུ་བརྗོད་པ་ཞིག་ཡིན། དེ་ཡང་བོད་ཀྱི་སྤྱི་སྐད་དང་མཐུན་ཞིང་དག་ཡིག་ཁུངས་མ་དང་གཏུགས་ཏེ་འགྲེལ་བཤད་བྱས་ཤིང་། ཁྱད་པར་དུ་བོད་ཆོལ་ཁ་གསུམ་གྱི་ཡིག་སྐད་དང་བསྟུན་ཅི་ཐུབ་ བྱས་ཏེ། རྩོམ་པ་པོས་སྙིགས་དོར་བཅུད་ལེན་གྱིས་གོ་སླ་ཞིང་རྒྱུགས་ཆེ་བའི་མིང་ཚིག་བེད་སྤྱོད་བཏང་ཡོད། སུམ་རྟགས་ཀྱི་སྐོར་ཡང་ཕལ་སྐད་དང་མ་འདྲེས་པའི་སྒོ་ནས། བོད་ཀྱི་སུམ་རྟགས་ཀྱི་དཀའ་གནད་དཀྲོལ་ཅི་ཐུབ་ཀྱིས་དཔྱད་པ་མཛད་དེ། གོ་སླ་བ་བྱས་ཡོད་པས། བོད་རིག་པ་དོན་གཉེར་ཅན་ཞིག་ལ་མཚོན་ན། སྔ་ན་མེད་པའི་ཤེས་རིག་གི་སྒོ་མོ་གསར་བ་ཞིག་འབྱེད་ངེས་པས། དཔེ་དེབ་འདི་པར་སྐྲུན་བྱས་པས། བོད་ཀྱི་སློབ་གྲྭ་དང་། དགོན་སྡེ། བོད་ཡིག་སྦྱངས་འདོད་པ་སུ་ཡིན་ཡང་དགེ་མཚན་འབྱུང་བ་གདོན་མི་ཟའོ།། མཛད་པ་པོའི་ལོ་རྒྱུས། རྡོ་རྗེ་རྒྱལ་ནི་༡༩༦༣ལོར་རེབ་གོང་ཞོ་འོང་དུ་སྐྱེས། ༡༩༨༡ལོར་རམ་དགེ་སློབ་གྲྭ་ནས་མཐར་ཕྱིན་ཏེ་དགེ་རྒན་གྱི་ཕྱག་ལས་གཉེར། ལས་ཞོར་དུ་ཤར་གདོང་རིན་པོ་ཆེ་སོགས་ཀྱི་ཞབས་ལ་གཏུགས་ཏེ། རིག་གནས་མཐའ་དག་ལ་སྦྱངས། སྔ་གཞུག་ཨ་མི་རི་ཀ་སོགས་རྒྱ་ཁབ་ཕྱི་ནང་གི་ཚོགས་འདུ་མང་བོར་ཞུགས་པ་དང་། [དགེ་ཆོས་རྣམ་ཐར]དང[སྒྲ་རིག་སྨྲ་རྒྱན]སོགས་བརྩམས། ད་ལྟ་རྨ་དགེ་སློབ་གྲྭ་ན་དགེ་རྒན་གྱི་ཕྱག་ལས་གཉེར་བཞིན་ཡོད། དཔེ་ཆའི་བརྗོད་བྱ། དེབ་གྲངས་གཉིས་པ་ནི་རེབ་གོང་བ་རྡོ་རྗེ་རྒྱལ་གྱིས་བརྩམས་པའི[འཛམ་གླིང་དུང་ཟླ་དཀར་བོ]ཞེས་པ་དེ་ཡིན། དཔེ་དེབ་འདིའི་བརྗོད་བྱ་ནི། མཁས་དབང་དགེ་ཆོས་ ཀྱིས་མཛད་པའི་རྒྱལ་རབས་དེབ་དཀར་གྱི་རྩོམ་འཕྲོ་ཁ་སྐོང་དང་། ཁོང་གི་མི་ཚེའི་ རིན་ཐང་དང་སྡོམ་ཚིག དེབ་དཀར་དང་འབྲེལ་བའི་ལོ་ཚིགས་སྐོར་སོགས་ཁྱོན་བསྡོམས་རྩོམ་ཡིག་མི་འདྲ་བ་དགུ་ལྷག་བསྡུས་ཡོད། དཔེ་དེབ་འདིའི་ནང་བོད་ཀྱི་རྒྱལ་རབས་སྐོར་ལ་ཁ་གསལ་ཞིང་དེང་རབས་སྤྱི་ཚོགས་ཀྱི་བཤད་སྟངས་དང་མཐུན་པའི་དཔྱད་བརྗོད་འབུར་དུ་ཐོན་ཡོད་པར་མ་ཟད། མཁས་དབང་དགེ་ཆོས་ལགས་ཀྱི་བོད་རིག་པར་བཅངས་པའི་མཛད་འཕྲོ་བསྐྱངས་ཏེ། བོད་ཀྱི་ལོ་རྒྱུས་སྟེང་གནད་དུ་འབེབས་པའི་དཔྱད་པ་མཛད་ཡོད་པ་དང་། ཁྱད་པར་དུ་བོད་ཀྱི་རྒྱལ་རབས་ལོ་ཚིགས་སྐོར་གྱི་བཞེད་པ་འདྲ་མིན་སྣ་ཚོགས་ཁོལ་དུ་ཕྱུང་ཏེ། རང་ལུགས་འཐད་ལྡན་དུ་བཞག་ནས་ཡིག་ཚོགས་བསྐྱུངས་ཤིང་དོན་ལ་གཞོལ་བ་བྲིས་ཡོད་པས། ལོ་རྒྱུས་སྨྲ་བ་དག་ལ་སྔ་ན་མེད་པའི་དཔྱད་གཞིའི་རྒྱུ་ཆ་རིན་ཐང་མེད་པ་ཞིག་བཞག་ཡོད། དཔེ་དེབ་ཞལ་འབྱེད། ༢༠༠༤ལོའི་ཟླ་༦པའི་ཚེས༡༧ ཉིན་ཤེས་རིག་གླིང་གི་སྒོ་འབྱེད་མཛད་སྒོ་དང་བསྟུན་ནས། སྐྱབས་མགོན་བརྒྱད་པ་ཆེན་པོ་བསྟན་འཛིན་འཇིགས་མེད་སྐལ་ལྡན་མཆོག་གིས་ཕྱག་བསྟར་མཛད་དེ། [འཛམ་གླིང་དུང་ཟླ་དཀར་བོ]དང་། [ཕྱེ་མ་ལེབ་གྱི་མཆན་འགྲེལ་དང་སུམ་རྟགས་ཀྱི་དྲིས་ལན]ཞལ་འབྱེད་གནང་བར་མ་ཟད། རྩོམ་པ་པོ་གཉིས་ལ་བསྔགས་བརྗོད་གནང་། ཉིན་དེའིཚོགས་ཞུགས་པ་ལྔ་བརྒྱ་ཙམ་ལ་དཔེ་དེབ་རེ་རེ་ལེགས་སྐྱེས་སུ་ཕུལ།


text:
ལོ་དེའི་དབྱར་ཁར་བཀྲ་ཤིས་ཟླ་བའི་ཨ་མ་མི་འདོད་ནད་གདོན་གྱིས་དྲག་སྐྱེད་མ་བྱུང་བས་འཇིག་རྟེན་དཀར་ངོགས་འདི་དང་བྲལ། དེའི་རྗེས་སུ་ལོ་ན་དགུར་སོན་པའི་བཀྲ་ཤིས་ཟླ་བ་ཨ་མའི་ཡུལ་ཕྱོགས་དང་ཁ་བྲལ་ཏེ་ཨ་ཕའི་གམ་དུ་འཚོ་བ་མི་རོལ་ག་མེད་བྱུང་། བཀྲ་ཤིས་ཟླ་བའི་ལྟེ་ཕྲག་འཕོ་ས་བློན་ཆོས་སྡེ་བ་ཡིན་ལ། ལོ་ངོ་བརྒྱད་ཀྱི་རིང་དུ་སྡེ་བའི་ཕོ་མོ་རྒན་གཞོན་དང་ས་ཆུ་ནགས་གསུམ་ལ་འདྲིས་ལོབས་སུ་སོང་བས། རྒྱུན་པར་ན་མཉམ་བྱིས་པ་ཚོ་དང་ལྷན་དུ་སྡེ་མཐའི་སྡོང་ར་དང་གྲམ་པ། རི་སྒང་སོགས་སུ་རྩེད་དགོད་ཀྱི་ཡོ་ལང་རྒྱུན་མ་ཆད། འོན་ཏེ་ཁྱུང་མཁའ་ལྡིང་རྙི་ལ་འཛིན་ཐབས་མེད་པ་དང་། སྟག་དམར་ཡག་ཐག་པས་འདོགས་ཐབས་མེད་པའི་བློན་ཆོས་སྡེ་བར་མག་པར་ཡོང་བའི་བཀྲ་ཤིས་ཟླ་བའི་ཨ་ཕ་ཕྱིར་རང་ཡུལ་དུ་ལོག་སྟེ་ཡང་བསྐྱར་ཁྱིམ་ཐབ་ཞིག་འཚོལ་འདོད་སྐྱེས། ཟླ་ངོ་འགའི་རྗེས་སུ་བཀྲ་ཤིས་ཟླ་བའི་ཨ་ཕ་ཨ་སྐོང་སློབ་ཆུང་གི་དགེ་རྒན་དཔའ་མོ་འཚོ་དང་ལྐོག་འབྲེལ་གྱི་བརྩེ་དུང་ཆགས་པས། བཀྲ་ཤིས་ཟླ་བའི་ཨ་ཕྱིས་ཁོ་ལ་ཐེངས་མང་པོར་བུ་ཆུང་གི་མ་འོངས་འབྱུང་འགྱུར་བསམ་ན་ཆེས་མ་མཐའ་ཡང་སློབ་འབྲིང་མཐར་ཕྱིན་རག་བར་ངོ་ཚ་ཁྲེལ་མེད་ཀྱི་སྤྱོད་ངན་སྤངས་ཏེ་གཉེན་བསྐྱར་སྒྲིག་མི་བྱེད་པའི་ཁ་ཏ་སློབ་གསོ་ཐེངས་མང་བཏང་ཡང་སྤྱང་ཀིའི་རྣ་བར་ཆོས་བཤད་དང་རྒྱ་མཚོའི་ནང་དུ་རྡེའུ་འཕངས་པ་བཞིན་ངལ་བ་འབྲས་མེད་དུ་གྱུར།
ལོ་ན་དྲུག་བདུན་ཙམ་ཡིན་དུས་ཁོ་རང་རྒྱུན་པར་རང་གི་བརྩེ་བའི་ཨ་མ་དང་མཉམ་དུ་ལུས་དང་གྲིབ་མ་བཞིན། ཆུ་དང་ཉ་མོ་ལྟར་མཉམ་འགྲོགས་མཉམ་འདུག་བྱས་ཏེ་ཨ་མ་ས་གོམ་པ་གང་ལ་འགྲོ་ན་བུ་ཆུང་བཀྲ་ཤིས་ཟླ་བའང་ཨ་མའི་རྗེས་དེད་དེ་སྒོའི་ཕྱི་ནང་གི་ཙག་ཙིག་ལས་ཀ་སྒྲུབ་པའི་བར་གསེང་དུ་མཚར་སྣང་གི་བློས་ཡིད་ལ་དྲན་དྲན་དང་མིག་གིས་རིག་རིག་ཐམས་ཅད་རྒྱུ་མཚན་དུ་དྲངས་ནས་ཅིའི་ཕྱིར་ཞེས་ཨ་མ་ལ་དོགས་འདྲི་དང་གཏིང་འདྲི་བྱེད་རྒྱུར་དགའ་བོ་ཡོད། ཨ་མས་ཀྱང་སུན་སྣང་དང་ཚེགས་སྣང་གི་བློ་ཏིལ་ཙམ་ཡང་མ་སྐྱེས་པར་རང་གི་ནུས་ཚོད་ཀྱིས་བུ་ཆུང་ལ་གསལ་བཤད་དང་གནས་ལུགས་ཞིབ་བུར་བརྗོད། ད་ལྟ་ཁོ་རང་ལོ་དགུ་ལས་སོན་མེད་ན་ཡང་། དཀར་གསལ་ཟླ་བའི་གྲིབ་རིས་ཨ་སྔོན་དབྱིངས་སུ་གསལ་གྱི་ལེར་སྐར་ཚོགས་ཀྱི་བཀྲག་མདངས་འཚོ་བའི་མཚན་མོ་སླེབས་ཐེངས་རེར། ཁོ་རང་སྒེའུ་ཁུང་གྲུ་བཞིའི་འཁྲིས་སུ་གན་རྐྱལ་དུ་ཉལ་ཏེ་སྨྲ་བཅད་ངག་བསྡམས་ངང་སྟོང་འདང་དང་དྲན་སྣང་འདྲེས་མས་མཚན་མོའི་སྐར་ཚོགས་དབུས་ཀྱི་འོད་གོར་ཟླ་བར་ཅེར་བ་ན། མཚམས་རེར་ཨ་མའི་ཞལ་གཟུགས་དུང་ཟླ་ལས་གསལ་པོར་འཆར་བའི་འཕྲུལ་སྣང་བྱུང་ཞིང་། ལན་རེར་ཟླུམ་གཟུགས་དུང་ཟླ་ལས་ཨ་མའི་ཞལ་རས་རབ་རིབ་མག་མོག་ལས་ཅི་ཡང་མི་སྣང་བའི་ཚོར་བ་སྟེར། ཁོང་གིས་ཅི་མི་སྙམ་པར་གློ་བུར་ཡར་འགྲེང་སྟེ་ལག་པས་མིག་ཟུང་ཕུར་ཕུར་འགའ་བྱས་རྗེས་ཡང་བསྐྱར་མཁའ་དབྱིངས་སུ་བཏེགས་པའི་ཟླ་བའི་ཞལ་ཁྱིམ་ལ་ཡང་ཡང་ཅེར་བར་སྤྲིན་པ་གཡས་འཁྱིལ་མ་ལྟ་བུ་ཞིག་ལས་ཅི་ཡང་མ་མཐོང་། དེ་མུར་ཨ་ཐང་ཆད་པའི་ངང་མགོ་བོ་སྔས་ཐོག་ཏུ་ཅལ་སེར་འཕངས་ནས་དངན་པ་རིང་མོ་ཞིག་འཐེན་རྗེས་གཉིད་མི་ཡོང་ན་ཡང་མིག་ཟུང་བཙན་གྱིས་བཙུམ་ནས་གཉིད་ཀྱི་བདེ་བ་སྒུམ།
རྒྱ་ལོའི་བཅུ་གསུམ་ཉིན་གྱི་ཕྱི་དྲོར། ཕྱིར་ཨ་མའི་ཡུལ་ལ་ལོག་སྟེ་ཨ་ཕྱི་དང་ལྷན་དུ་ཕྱི་ཉིན་ཐིས་བ་དགོན་པའི་གྲྭ་འཆམ་ལ་ལྟ་རུ་འགྲོ་འདོད་སྐྱེས་ནས། ཁོས་སེམས་ཆུང་དང་བློ་ཕམ་གྱི་ཚུལ་གྱིས་ཨ་ཕ་ལ་བཀྲ་ཤིས་ཟླ་བ་ལྟེ་ཁྲག་འཕོ་སའི་རང་གི་དྲིན་ཆེན་མ་ལོའི་ཕ་ཡུལ་དུ་ཐེངས་ཤིག་ལོག་རྒྱུར་རེ་ཞུ་བྱས་པར། ཁོང་གི་ཨ་ཕས་ཁྱོད་ད་ལྟ་བློན་ཆོས་སྡེ་བར་སོང་ན་ངན་པ་འདྲེར་མི་དགོས། གོར་གྱོང་ཁྱིར་མི་དགོས་ཞེས་པ་ལྟར་གཉེན་ཉེ་འབྲེལ་སུ་ཡང་མེད་པས་འགྲོ་དགོས་དོན་ཅི་ཡོད། སང་ཉིན་ཨ་ཕ་དང་ལྷན་དུ་རྫོང་ཐོག་ལ་ལྟད་མོ་ལྟ་རུ་འགྲོ་དང་། རྫོང་མཁར་དུ་སྡེ་བ་སོ་སོའི་སྣ་ཚོགས་པའི་རྩེད་མོ་འགྲན་སྡུར་བྱེད་བཞིན་ཡོད་སྟབས་ངོ་མཚར་ལྟད་མོ་གྱ་ནོམ་པ་ཞིག་ཡོད་པ་ཐེ་མི་ཚོམ་ཞེས་ཐ་ཚིག་བསྒྲགས་ཏེ་བུ་ཆུང་བཀྲ་ཤིས་ཟླ་བའི་རེ་བའི་མེ་དཔུང་སྟེང་དུ་ཆུ་འཁྱག་ཟོ་གང་བླུགས་ཏེ་ཁ་མལ་དེ་ནས་བཅིལ་བ་རེད། ཁོའི་བརྩེ་ཞིང་དུང་བའི་དྲིན་ཆེན་མ་ལོ་འཇིག་རྟེན་དཀར་ངོགས་འདི་རུ་གནས་དུས། ལོ་རེའི་རྒྱ་ལོའི་ཚེས་བཅུ་བཞི་ཉིན་གྱི་ཐིས་བ་དགོན་པའི་གྲྭ་འཆམ་དང་ཕྱི་ཉིན་གྱི་ཚེས་པ་བཅོ་ལྔའི་རྟ་རྒྱུག་འགྲན་སྡུར་གྱི་ལྟད་མོ་དེ་གཉིས་ལ་བཀྲ་ཤིས་ཟླ་བའི་དྲན་ངོགས་སུ་ཐེངས་གཅིག་ཀྱང་ཆད་མ་མྱོང་བ་འདྲ་ཞིང་། ལྟད་མོར་འགྲོ་དུས་སུའང་རྒྱ་ལོའི་ལོ་སར་སྐབས་ཀྱི་ལོ་སར་ལེགས་སྐྱེས་ཏེ་ཀ་ར་དང་སིལ་ཏོག བ་དམ། ཉི་འབྲས་སོགས་མོད་པོ་ཞིག་ཆུ་ཁུག་ཆེན་པོ་ཞིག་ཏུ་བསྡུས་ཏེ་ཨ་མ་དང་ལྷན་དུ་དགའ་བའི་འཛུམ་ཆུང་བཏེགས་ཤིང་སྐྱིད་པའི་སྣང་བ་ཁྱེར་ནས་ངོ་མཚར་ཡིད་འཕྲོག་གི་ལྟད་མོར་ཆས་པ་ཨ་ན་མ་ན་ཁ་སང་བྱུང་བའི་དོན་དག་བཞིན་ཁོའི་སེམས་དབུས་སུ་གསལ་གྱི་ལེར་མངོན། ཡིན་ན་ཡང་། ད་ལྟ་ཨ་མའི་ཡུལ་ཕྱོགས་སུ་འགྲོ་འདོད་སྐྱེས་པའི་བུ་ཆུང་གི་སེམས་ཀྱི་རྦ་རླབས་ཇེ་མཐོ་དང་འགྲོ་འདོད་ཀྱི་འདུན་པའི་མེ་ལྕེ་ཇེ་ཆེར་སོང་སྟེ་ཨུ་ཚུགས་མཐར་སྐྱེལ།
ཚེས་པ་བཅུ་གསུམ་གྱི་མཚན་མོ་དེར་བཀྲ་ཤིས་ཟླ་བ་མལ་དུ་ཉལ་ན་ཡང་རྒྱུན་ལྡན་ལྟར་གཉིད་ཞིམ་པོ་ཞིག་གཏན་ནས་མ་ཁུག
ཆུང་འདྲིས་བག་ཆགས་ཀྱི་རྐྱེན་པས་རི་མོ་འབྲི་ལ་མོས་པའི་བཀྲ་ཤིས་ཟླ་བས་ལྷོད་གཡེང་བྱེད་སའི་སྒེའུ་ཁུང་གམ་གྱི་ཅོག་ཙེ་གཅིག་དང་རྐུབ་སྟེགས་ཤིག་བཞག་ཡོད་པ་དེ་སྤྱད་ནས་དེའི་དུས་ཨ་མས་ཉོས་པའི་ཞ་སྨྱུག་དང་རི་མོ་འབྲི་བྱེད་ཀྱི་དེབ་རྙིང་ཧྲུལ་དེ་གཉིས་ཡར་བསྒྲུགས་ཏེ། ལྟེབས་ཆགས་ཤོར་བའི་ཤོག་བུ་སྙོམ་པོར་བཏིང་ནས་རི་མོ་འབྲི་མགོ་བརྩམས།
རི་མོ་མ་བྲིས་པའི་ཡར་སྔོན་ལ། ཁོས་རང་གི་ལོབས་ཕྱོགས་ལྟར་དུ་སྒེའུ་ཁུང་ལས་ཐུར་དུ་དཔྱངས་པའི་དཀར་གསལ་གྱི་དུང་ཟླར་ཐེངས་ཤིག་བལྟས་ནས་ཡང་བསྐྱར་རང་གི་ཡུམ་ཆེན་གྱི་ཞལ་རས་ཨེ་མངོན་དུ་མིག་གིས་ཕུར་ཚུགས་སུ་བལྟས་ནས་ཡུན་རིང་དུ་བསྡད་ཀྱང་། རེ་འབྲས་མ་སྨིན་པས་ཁོས་སྔམ་པ་ཡང་མོ་ཞིག་ཕྱུང་རྗེས་སྟེགས་བུའི་མདུན་དུ་ཙོག་པུར་བསྡད་དེ་ཐོག་མར་ཤོག་བུའི་ངོས་སུ་གོར་ཞིང་ཟླུམ་པའི་ཟླ་གཟུགས་ཀྱི་དབྱིབས་ཤིག་བྲིས་ཤིང་། དེ་ནས་རིམ་བཞིན་སྐར་ཆེན་ལྟ་བུའི་མིག་ཟུང་དང་བྱ་རྒོད་ཀྱི་གཤོག་རུ་བརྐྱངས་འདྲའི་སྨིན་མ། གཟེངས་མཐོ་བའི་སྣ། བིམ་པའི་མཆུ་སྒྲོས། རྒྱ་ལྕང་ལྟ་བུའི་སྐྲ་ལོ་བཅས་བསམ་གཞིག་ཞིབ་མོ་དང་མཉམ་དུ་ཐོགས་རྡུགས་མེད་པར་བྲིས་ཚར། བུ་ཆུང་བཀྲ་ཤིས་ཟླ་བས་བྲིས་ཚར་བའི་རི་མོའི་ཤོག་ལྷེ་དེ་ལག་པ་གཉིས་ཀྱིས་མིག་མདུན་དུ་ཡར་བཀྱགས་ནས་ཡང་བསྐྱར་དངན་པ་ཡང་མོ་ཞིག་བཏོན་ཏེ། སྙིང་གི་འཕར་སྒྲའང་རྒྱུན་ལྡན་མིན་པ་ལྟར་སྣང་ཞིང་ལྷག་པར་རེ་ཆད་དང་སྡུག་ཡུས་མངོན་པའི་སྐྱོ་ཉམས་ཀྱི་མིག་མདངས་ལས་མྱུར་བ་མྱུར་བར་ཨ་མར་མཇལ་རྒྱུ་བྱུང་ན་སྙམ་པའི་རེ་ལྟོས་དང་སང་ཉིན་ཨ་མའི་ཚབ་ཏུ་ཨ་ཕྱི་དང་མཉམ་དུ་ཐིས་བ་དགོན་པའི་གྲྭ་འཆམ་ལ་ལྟ་རུ་འགྲོ་འདོད་ཀྱི་སེམས་ཤུགས་དྲག་ཏུ་འཕྱུར་བའང་ཚོར་ཐུབ། ཁོས་དཀར་སིང་ངེར་མངོན་པའི་སྒེའུ་ཁུང་ལ་བལྟས་པར། སྒེའུ་ཁུང་གི་ཤེལ་སྒོའི་ཟླ་འོད་ལས་གསལ་ལ་མི་གསལ་བའི་གྲིབ་གཟུགས་ཤིག་མངོན་ལ། ཁོས་དེ་ནི་རང་གི་ཨ་མ་ཡིན་པར་འཆར་སྣང་བྱས་པ་ན། ཨ་མ་རང་གི་མིག་མདུན་དུ་ཡོད་པ་ལྟར་སྣང་། བཀྲ་ཤིས་ཟླ་བའི་ཨ་མ་ནི་ཤ་རིད་ཅིང་གཟུགས་ཐུང་བའི་ཨ་མ་སྡུག་རུས་ཅན་ཞིག་ཡིན་ཞིང་། རྒྱུན་དུ་བྱ་ལས་གང་སྒྲུབ་ཀྱང་འཛུམ་དམུལ་དམུལ་གྱིས་གདོང་གཏོད་མཁན་ཞིག་ཡིན། ཉིན་མོར་རྟག་ཏུ་སྒོ་ཁ་ཕྱི་ནང་དང་ཟོག་ར། ཐབ་ཚང་བཅས་སུ་ཡར་འདུར་མར་འདུར་སྒོས་ལས་ཀའི་གསེང་དུ་ཁོམ་ལོང་ཨེན་ཙམ་ཡང་མེད་ཅིང་། དགོང་མོར་སླེབས་པ་ན། མོས་དགོང་བསང་གཏོང་བ་དང་མཆོད་མེའི་ཞལ་ཕྱེ་བ། ཁྱི་ལ་ལྟོ་ལྡུད་པ། དགོང་རྩྭ་འཕེན་པ། དཀར་ཅ་བཀྲུ་བ་སོགས་རྫོགས་རྒྱུ་མེད་པའི་ཙག་ཙིག་གི་ལས་ཀའི་ཁྲོད་ནས་གོམ་པ་མཚམས་མེད་དུ་བསྒྱུར་བ་ཨ་མ་མཛངས་མ་ཞིག་གི་ཁྱད་ཆོས་རང་བཞིན་དུ་གྲུབ་ཡོད།
ད་ལྟ། ཨ་མ་རྒྱ་སྒོ་ཁ་རུ་ལངས་ནས་མིག་ཟིམ་མེར་སྡེ་བའི་དཀྱིལ་གྱི་སྡོང་རྒན་རྩེར་འོད་ལམ་མེར་འཕྲོ་བའི་ཕྱོགས་ལ་བལྟས་འདུག་པ་ཁོ་ཐག་ཡིན། ཁོས་ལན་གཉིས་བསླས་པའི་སྐྲ་ལོ་སྐེད་ལ་བཏགས་ཤིང་། ཕྲེང་གོག་ཟད་པོ་མཐེ་བོང་དང་གོང་མཛུབ་བར་ནས་གཏོང་ལེན་བྱེད་ཞོར་མ་ཎི་ཡིག་དྲུག་ཆད་མེད་དུ་ཟློ་བཞིན་ཕྱི་རོལ་ནས་གྲང་ངར་ཅི་འདྲའི་ཆེ་ཡང་ལུས་འཁུམ་པའི་ཉམས་སྣང་མེད་པར་ཕྲག་པ་གྱེན་དུ་བསླངས་ཤིང་བརྟན་བརླིང་བཀན་ཀྱིག་གེར་འགྲེང་ཡོད་པ་ཁོ་ཐག་ཡིན།
གྲང་ངར་ཤིན་ཏུ་ཆེ་ལ། རླུང་བུ་ཕྲན་ཙམ་དལ་མེད་དུ་གཡུག་བཞིན་པའི་ནམ་ཟླ་དེ་ལྟ་བུ་ཞིག་གི་འོག་ཏུ། ནམ་མཁའི་དབྱིངས་སུ་སྤྲོ་སྣང་གི་མིག་ཟུང་བར་མེད་དུ་རྡེབ་པའི་སྐར་མ་ཐང་མར་བརྡལ་ཞིང་། དགུ་ཚིགས་མངོན་པར་གསལ་བ་དེ་ནི་རྒྱ་ལོའི་ལོ་སར་དུས་ཆེན་ལ་ཆེད་དུ་བསྒྲོན་པའི་དྭངས་གཙང་གི་ཡུལ་ལྗོངས་ཤིག་ཏུ་གྲུབ་ཡོད།
བཀྲ་ཤིས་ཟླ་བས་དབུགས་རིང་ཞིག་ཕྱུང་རྗེས། ལག་པས་སྨྱུ་གུ་དམ་པོར་བཟུང་ནས་མུ་མཐུད་དུ་ཨ་མ་ཡིན་ཡིན་འདྲ་བའི་རི་མོ་དེའི་མཐའ་རྒྱན་དུ་ཡུལ་ལྗོངས་ཤིག་འབྲི་བར་བརྩམས་པ་ན། ཁོའི་ཡིད་ལ་གློ་བུར་དུ་འདས་དོན་འདི་འདྲ་ཞིག་འཆར་བྱུང་བ་སྟེ། རྒྱུན་པར་སླེ་བོ་ཁུར་ནས་ཨ་མ་དང་ལྷན་དུ་བདེ་སྐྱིད་ཐང་ལ་ཨོང་བ་འཐུ་རུ་འགྲོ་བའི་སྣང་ཚུལ་དེ་ཤར་ཞིང་། འཁྱགས་ཧྲེང་དུ་གྱུར་པའི་ནགས་ཀླུང་གིས་ཙག་སྒྲ་འབྱིན་པ་དང་། ཤང་ཤང་བཞུར་བའི་གྲམ་གཞུང་གི་ཆུ་བོས་གླུ་ཆུང་ལེན་པ། སྔ་མོར་ལངས་པའི་སྐྱ་ཀ་ཁྲ་མོས་ཅག་ཅག་གི་སློང་བརྡ་གཏོང་བའི་སྐབས་གླགས་དེར་མ་བུ་གཉིས་ཀ་སྡེ་བའི་རྐང་ལམ་ཕྲ་མོར་ཞུགས་ཏེ་ཤར་རེར་བསྐྱོད་ཅིང་། ལམ་སྐེད་དུ་མོས་བཀྲ་ཤིས་ཟླ་བར་དམངས་གླུ་ལེན་སྲོལ་ཁྲིད་པ་དང་། ལྷག་པར་གླུ་ཚིག་སྟབས་བདེ་ཞིག་གླུ་བ་རྡོ་རྗེ་ཚེ་བརྟན་གྱི་མདོ་བའི་ཞང་ཆུང་གི་འགུག་ལུགས་རྙིང་བ་དེའི་ནང་དུ་ཇིལྟར་འཇོག་སྲོལ་ལ་ཡང་ཡང་བསྐྱར་ཟློས་བྱས་ནས་བྱང་ཆུབ་རག་བར་དུ་ཁྲིད་སྟོན་བྱེད་པ་རེད། ལན་རེར་གླུ་ལེན་སྟངས་མ་འགྲིག་ཚེ་བཀྲ་ཤིས་ཟླ་བ་ལ་ཀུ་རེ་བརྩེས་ནས་དགོད་ཁའང་སློང་བ་རེད། གོམ་ཆུང་ཕྲ་མོས་ཡུན་རིང་པོ་ཞིག་བརྟོལ་ནས་བདེ་སྐྱིད་ཐང་གི་ཐང་སྨད་དུ་སླེབས་ཁར་བྱིའུ་ཆུང་མང་པོ་མཁའ་དབྱིངས་སུ་འཕུར་ནས་ཀྱུར་ཀྱུར་གྱི་སྐད་སྙན་སྒྲོག་ཅིང་། རྒྱུས་མེད་མགྲོན་པོ་ཞིག་གི་རྣ་བའི་ཐོས་ཚོད་དུ་བྱིའུ་ཆུང་གི་གསུང་སྐད་སྙན་མོས་ཨ་མ་དང་ཁོ་གཉིས་ཀྱི་སང་སིང་གི་གླུ་སྐད་ལ་ཅོ་འདྲི་བ་ལྟ་བུའི་ངེས་ཤེས་གསལ་པོར་འདྲོངས་པ་རེད། ཕྱིར་འདང་རེ་བརྒྱབ་ན་དེ་ནི་ཅི་འདྲའི་སྤྲོ་སྐྱིད་ལྡན་པ་ཞིག་རེད་ཨང་།
བཀྲ་ཤིས་ཟླ་བས་དྲི་ཞིམ་ཞིང་བྲོ་བ་ལྡན་པའི་འདས་དོན་དེར་རོལ་མྱོང་བྱེད་ཞོར་མིག་མཐར་མཆི་མ་འཁོར་ནས་མཆི་མའི་དོག་པ་རེ་འགའ་མཁུར་མགོ་ནས་ཚམ་ཚོམ་བྲལ་བར་ས་རུ་ཟགས་པ་ན། བཀྲ་ཤིས་ཟླ་བར་གྲོགས་མེད་ཁེར་རྐྱང་ཡིན་པའི་སྨྲ་མི་ཤེས་པའི་ཚོར་བ་སྐྱེས་ཤིང་བརྗོད་ཐབས་བྲལ་བའི་སྡུག་བསྔལ་ཞིག་གིས་རབ་ཏུ་མནན་པའི་སྣང་བའང་ཞོར་དུ་སྦྱིན།
དྲན་གདུང་དང་ཕྱི་མིག་འཕེན་པའི་སྐྱོ་ཡུས་ཀྱི་བར་གསེང་དེ་ནས་ཁོས་བདེ་ཞིང་སྐྱིད་པའི་རེ་སྨོན་ཞིག་སེམས་སུ་བསྒོམས་ནས་རང་དབང་མེད་པར་མགོ་བོ་ཅོག་ཙེའི་སྟེང་དུ་བཞག་ནས་གཉིད་དུ་ཡུར་སོང་། ཁོས་རྨི་ལམ་དུ་དྲོད་ལམ་ལམ་གྱི་ཨ་མའི་ཕྱག་ཟུང་ལ་དམ་དུ་སྦྲེལ་ཏེ་འཛུམ་མདངས་མེ་ཏོག་འདྲ་བ་ཞིག་བཞད་ནས་ཐིས་བ་དགོན་པའི་ཕྱོགས་སུ་སྐྱོད་ཀྱིན་ཡོད་ལ། བཀྲ་ཤིས་ཟླ་བས་བྲིས་པའི་རི་མོ་མཛེས་པོ་དེ་ཨ་མས་ཕྱག་ཟུང་གིས་ཡར་ལ་བཏེགས་ནས་མིག་མདུན་དུ་གཏད་དེ་དགའ་བའི་ཁོང་འཛུམ་ཤོར་ཞོར་བཀྲ་ཤིས་ཟླ་བའི་མགོ་ལ་བྱམས་བརྩེའི་བྱིལ་བྱིལ་བགྱིད་པ་རྨིས་སོང་།
ཁོ་རང་གཉིད་ལས་སད་དུས། ཉི་མ་གཞོན་ནུ་དབང་ཕྱོགས་རི་རྩེ་ནས་ཐག་ཚད་ཅིག་ཤར་འདུག བཀྲ་ཤིས་ཟླ་བས་གློ་བུར་དུ་ལོབས་ཕྱོགས་ལྟར་མགོ་བོ་འཕྲེད་དུ་འཁོར་བ་ན། མལ་ཁྲིའི་མཐའ་རུ་ཨ་ཕས་རྩུབ་ཅིང་གཟན་པའི་སྔུར་བ་མཚམས་མེད་དུ་འཐེན་བཞིན་པ་རིག་ཅིང་། རྒྱུས་ཟབ་མོ་མེད་འདྲའི་ཁང་པའི་ནང་གི་ཅ་ཀ་རྣམས་ཀྱི་སྟེང་དུ་ས་རྡུལ་རིམ་པ་ཞིག་ཆགས་ནས་བག་འཁུམ་མེར་སྡོད་པའི་སྣང་བ་ཞིག་ཀྱང་འཆར་རོ། །
རྩོམ་སྒྲིག་པ། རྡོ་རྗེ་བསམ་འགྲུབ།


text:
ཉེ་ཆར་གུས་རང་བཞུགས་སྒར་དུ་བསྐྱོད་སྐབས་བོད་ཀྱི་དུས་བབ་རྩོམ་སྒྲིག་པ་དོན་གྲུབ་བཀྲིས་ལགས་ནས་བཅར་འདྲི་གནང་བྱུང་བས་དེ་ཚགས་པར་གྱི་དྲ་ཚིགས་སུ་བཀོད་འདུག གཤམ་དུ་དེའི་ངོ་བཤུས་ཡོད།
ཐ་སྙད་གནད་འགག་ཆུང་བ་དང་དོན་དག་གནད་འགག་ཆེ་བ་རེད།
འདོན་སྤེལ། ༢༠༡༡/༠༦/༡༠
ཉེ་ལམ་བོད་གཞུང་མང་རྒྱལ་ཡོངས་ཚོགས་ཆེན་ཐེངས་གཉིས་པའི་སྟེང་། བཙན་བྱོལ་བོད་མིའི་བཅའ་ཁྲིམས་ནང་གི་༧གོང་ས་མཆོག་གི་སྐུ་དབང་དང་འབྲེལ་བའི་གནད་དོན་ཁག་ལ་བསྐྱར་བཅོས་བཏང་ཞིང་། བཙན་བྱོལ་བོད་གཞུང་གི་མཚན་བྱང་ཕྱིར་བསྡུ་གནང་བ་བཅས་ལ་བརྟེན་ཏེ། རྒྱལ་སྤྱིའི་བོད་དོན་ལས་འགུལ་ཁང་གི་འགན་འཛིན་བུ་ཆུང་ཚེ་རིང་ལགས་སུ་བཅར་འདྲི་ཞུས་ཡོད།
དྲི་བ། ༧གོང་ས་མཆོག་གིས་བོད་མིའི་ཆབ་སྲིད་དང་འཛིན་སྐྱོང་གཉིས་ཐད་ནས་དགོངས་པ་ཞུས་པའི་ཐད་གཟིགས་ཚུལ་གང་འདྲ་ཡོད་དམ།
ལན། ༧རྒྱལ་བ་རིན་པོ་ཆེ་མཆོག་གིས་ད་ལོའི་ཕྱི་ཟླ་ ༣ པའི་ནང་གཞུང་འབྲེལ་ཐོག་ནས་བཀའ་གནང་བ་དེ་ནི། དགོངས་པ་ཆེན་པོ་བཞེས་ཏེ་ད་ལྟའི་བོད་མིའི་གནས་སྟངས་དང་། འབྱུང་འགྱུར་སོགས་གཞིར་རྩར་བཞག་སྟེ་གོམ་པ་མདུན་སྤོ་བྱས་པ་ཞིག་ལ་ངོས་འཛིན་བྱེད་ཀྱི་ཡོད། ང་ཚོ་བོད་མི་ཡིན་པའི་ཆ་ནས་རྒྱལ་བ་རིན་པོ་ཆེས་བཀའ་མ་འདྲ་བ་ཞིག་གནང་ཡོང་སྐབས་སེམས་འཚབ་ཡོང་གི་ཡོད་པ་ཆོས་ཉིད་རེད། འོན་ཀྱང་། དེ་ནི་སྡུག་ཕྱོགས་མིན་པ་ཧ་གོ་དགོས་པ་རེད། སྤྱི་ཚོགས་ནང་སྡུག་ཕྱོགས་ལ་ངོས་འཛིན་བྱེད་མཁན་དང་། ༧རྒྱལ་བ་རིན་པོ་ཆེས་མི་དམངས་བློས་བཏང་བ་རེད་ཟེར་བའི་སྐད་ཆ་ཡོང་གི་འདུག འོན་ཀྱང་དོན་དངོས་ཐོག་དེ་འདྲ་ཞིག་རྩ་བ་ནས་མ་རེད། ཐེངས་འདིའི་༧རྒྱལ་བ་རིན་པོ་ཆེས་གནང་སྟངས་དེ་བཟང་ཕྱོགས་ཀྱི་འགྱུར་བ་ཆེན་པོ་ཞིག་རེད། ༧རྒྱལ་བ་རིན་པོ་ཆེ་ཡིས་མི་དམངས་ལ་ཡིད་ཆེས་གནང་གི་ཡོད་པ་རེད། ཡིག་ཆ་གང་འདྲ་ཞིག་བཟོས་པ་དང་། མིང་གང་འདྲ་ཞིག་བཏགས་ཀྱང་། ལོ་རྒྱུས་ཐོག་གི་༧གོང་ས་སྐུ་ཕྲེང་ན་རིམ་གྱི་བླ་བྲང་དང་། བོད་མིའི་བར་གྱི་འབྲེལ་བ་དེ་ལ་འགྱུར་བ་འགྲོ་མི་སྲིད་པ་ཞིག་རེད། བོད་ནང་གི་བོད་མི་དང་༧གོང་ས་མཆོག་གི་འབྲེལ་བ་དེ་བཅའ་ཁྲིམས་ཀྱིས་བཟོ་དགོས་པ་ཞིག་མ་རེད། བཅའ་ཁྲིམས་མེད་པའི་སྔ་རོལ་ནས་ཡོད་བསྡད་པ་ཞིག་རེད། འདི་ཤེས་དགོས་པ་གནད་འགག་ཆེ་པོ་རེད།
དྲི་བ། བཅའ་ཁྲིམས་བསྐྱར་བཅོས་ནང་དུ་ཡང་བསྐྱར་༧གོང་ས་མཆོག་ལ་འགན་དབང་གང་འཚམ་ཞིག་ཕུལ་ཡོད་པའི་ཐད་དགོངས་ཚུལ་གང་འདྲ་ཡོད་དམ།
ལན། རྩ་བའི་ང་རང་ཐེངས་འདིའི་ཚོགས་ཆེན་ལ་བཅར་རྒྱུ་མ་བྱུང་སྟབས་ཞིབ་ཚགས་ཤེས་ཀྱི་མེད། ང་རང་གི་ལངས་ཕྱོགས་གང་ཡིན་ཟེར་ན། ༧གོང་ས་མཆོག་དང་བོད་མིའི་བར་གྱི་དམིགས་བསལ་འབྲེལ་བ་དེ་བཅའ་ཁྲིམས་ནང་གསལ་དགོས་པ་ཞིག་དང་། ༧གོང་ས་མཆོག་གིས་སྔོན་མ་གྲོས་ཚོགས་ལ་གསུང་འཕྲིན་ཕེབས་པའི་ནང་། བོད་ཀྱི་རྩ་དོན་ཐོག་ངས་མུ་མཐུད་འགན་འཁྱེར་རྒྱུ་ཡིན་གསུངས་པ་དེ་མེད་དུ་མི་རུང་བ་ཞིག་རེད། དེ་མིན། ནུབ་ཕྱོགས་ཁག་གི་འགྲོ་སྟངས་དེ་འདྲ་ང་ཚོའི་སྤྱི་ཚོགས་ནང་འཁྱེར་ཡོང་བ་ཡིན་ན་འགྲིག་གི་མ་རེད། གལ་སྲིད་དེ་འདྲ་ཡོད་ན་མུ་མཐུད་དགོངས་པ་གཏིང་ཟབ་བཞེས་དགོས་པ་རེད། ང་ཚོའི་གནས་བབ་དམིགས་བསལ་ཞིག་ཡིན་པ་དེ་དམིགས་བསལ་རང་གི་ཐོག་ནས་བཞག་ན་གཟི་བརྗིད་ཆེན་པོ་རེད།
དྲི་བ། རྒྱལ་ཡོངས་ཚོགས་ཆེན་དང་གྲོས་ཚོགས་འཕར་མ་བཅས་ཀྱི་སྟེང་བཙན་བྱོལ་བོད་གཞུང་གི་མིང་དེ་ཕྱིར་བསྡུ་བྱས་པ་དེར་ངོས་འཛིན་གང་འདྲ་ཡོད་དམ།
ལན། དེ་ནི་ང་ཚོས་ཆབ་སྲིད་ཀྱི་སྲིད་བྱུས་གང་འདྲ་ཞིག་གཏན་འབེབས་བྱ་མིན་ལ་རག་ལས་ཡོད་པ་རེད། སྤྱིར་བཏང་བོད་གཞུང་ཟེར་བ་དེ་ཚིག་ལྗིད་ཁོག་ཆེན་པོ་ཞེ་དྲག་རེད། དེ་ལ་མཚོན་རྟགས་དང་ལོ་རྒྱུས་རྒྱབ་ལྗོངས་ངེས་ཅན་ཡོད་པ་རེད། འོན་ཀྱང་ད་ལྟའི་ཆར་མཛད་གཙོ་རྣམ་པས་དགོས་མཁོའི་དབང་གིས་མིང་དེ་ལ་འགྱུར་བ་གཏོང་དགོས་པ་ཡིན་ན། གཞུང་ཟེར་བའི་ཚིག་དེ་ཐ་སྙད་ཙམ་རེད། ཐ་སྙད་དེར་ལྗིད་ཁོག་ག་ཚོད་ཅིག་ཤོང་མིན་མི་དམངས་ལ་རག་ལས་ཡོད་པ་རེད། བོད་གཞུང་ཟེར་བ་དེ་སྔོན་མ་ལྷ་ས་སྡེ་བ་གཞུང་གི་ཁྱབ་ཁོངས་ཙམ་རེད། ཨ་མདོ་ཁུལ་དང་ཁམས་ཀྱི་ས་ཆ་མང་པོ་ཞིག་བོད་གཞུང་གི་འོག་ཏུ་ཁྱབ་ཀྱི་ཡོད་པ་མ་རེད། འོན་ཀྱང་བོད་མི་ཡོངས་ཀྱིས་སྡེ་བ་གཞུང་དང་འབྲེལ་བ་གང་འདྲ་ཡོད་མེད་ལ་མ་ལྟོས་པར་༧རྒྱལ་བ་རིན་པོ་ཆེ་རྩ་བའི་བླ་མ་ཡིན་པ་དང་བོད་མི་སྤྱིའི་དབུ་འཁྲིད་ཡིན་པར་ངོས་འཛིན་གནང་གི་ཡོད་པ་རེད། དེའི་རྐྱེན་གྱིས་ང་དགུའི་རྗེས་ལ་ཡང་མདོ་དབུས་ཁམས་གསུམ་གྱི་བོད་མི་ཡོངས་ཀྱིས་རྒྱལ་བ་རིན་པོ་ཆེས་དབུ་ཁྲིད་པའི་བཙན་བྱོལ་བོད་གཞུང་འདི་ལ་བརྩི་བཀུར་ཞུ་བཞིན་ཡོད་པ་རེད། བཙན་བྱོལ་བོད་གཞུང་ཞེས་པའི་ཐ་སྙད་ཙམ་ལ་འགྱུར་བ་གང་འདྲ་ཞིག་བཏང་ཡང་། ང་ཚོས་ཞབས་ཞུ་སྒྲུབ་ས་དང་བརྩི་བཀུར་ཞུ་ས་གཙོ་བོ་དེ་སྒྲིག་འཛུགས་འདི་རེད་བསམ་གྱི་ཡོད། མིང་ཆེན་པོ་ཞིག་བཏགས་ཏེ་དོན་དག་ངོ་མའི་ཐོག་ལ་ཕན་ཐོགས་ཀྱི་མེད་པ་མ་ཟད། རྒྱལ་ཁབ་གཞན་མང་པོ་ཞིག་གིས་ང་ཚོར་འབྲེལ་བ་བྱ་རྒྱུར་འགོག་རྐྱེན་ཆགས་ཀྱི་ཡོད་ན། ང་ཚོས་ང་ཚོའི་ལག་པ་བསྡམ་གྱི་ཡོད་པ་ཤེས་དགོས་པ་རེད། ང་ཚོས་དོན་དག་གནད་འགག་ཆེ་བ་དང་ཐ་སྙད་གནད་འགག་ཆུང་བར་བརྩི་དགོས་པ་རེད། དོན་དག་དེ་བསྒྲུབ་པའི་ཆེད་དུ་ཐ་སྙད་བརྗེ་བོ་རྒྱག་དགོས་ཀྱི་ཡོད་ན་ཐེ་ཚོམ་བྱ་རྒྱུ་ཡོད་པ་མ་རེད།
དྲི་བ། སྤྱི་ཚོགས་ནང་བཙན་བྱོལ་བོད་མིའི་བཅའ་ཁྲིམས་ལ་བསྐྱར་བཅོས་ཆེན་པོ་གཏོང་རྒྱུར་བཀའ་སྤྱི་གཉིས་ཀྱི་ལས་འགན་ཙམ་མིན་པར། ཤེས་ལྡན་མི་སྣ་དང་ཁྲིམས་ལུགས་ཆེད་མཁས་པས་བསྒྲུབ་དགོས་པ་ཞིག་ཡིན་སྐོར་རྗོད་མཁན་ཡོད་པའི་ཐད་དགོངས་ཚུལ་གང་འདྲ་ཡོད་དམ།
ལན། བཙན་བྱོལ་བོད་མའི་སྒྲིག་འཛུགས་དེ་རང་དབང་ཅན་གྱི་སྒྲིག་འཛུགས་ཤིག་མིན་པ་དེ་ཚང་མས་མཁྱེན་གྱི་ཡོད་པ་རེད། དམིགས་བསལ་གྱི་སྒྲིག་འཛུགས་ཤིག་ཆགས་ཡོད། རྒྱ་གར་གཞུང་དང་། དེ་མིན་བོད་མི་སྐྱབས་བཅོལ་བ་གནས་ཡུལ་གྱི་གཞུང་ཁག་གི་འོག་ཏུ་ཕྱག་ལས་གནང་དགོས་ཀྱི་ཡོད་པ་རེད། གཞུང་གཞན་པའི་དམིགས་ཡུལ་དང་ལས་དོན་གཙོ་བོ་འཛིན་སྐྱོང་རེད། ང་ཚོའི་གཞུང་འདིས་ཆབ་སྲིད་ཀྱི་དམིགས་ཡུལ་ཞིག་བཟུང་སྟེ་ལས་འགུལ་རང་བཞིན་གྱི་གཞུང་ཞིག་རེད། ལས་དོན་དེ་བསྒྲུབ་པར་ཐབས་ལམ་ཡག་ཤོས་གང་ཞིག་ཡོད་ན་དེ་གཙོ་བོར་འཛིན་དགོས་པ་རེད། བཅའ་ཁྲིམས་བསྐྱར་བཅོས་གནང་མཁན་སུ་ཡིན་དང་། བསྐྱར་བཅོས་ནང་གི་མིང་ཚིག་ལ་འགྱུར་བ་གང་འདྲ་གཏོང་མིན་དེ་གཙོ་བོ་མ་རེད། རྒྱ་བལ་འབྲུག་གསུམ་གྱི་བོད་པ་སྐྱབས་བཅོལ་བ་ཚོ་གང་འཚམ་འགྲིག་བསྡད་ཡོད་ཀྱང་། ནུབ་ཕྱོགས་རྒྱལ་ཁབ་ཁག་ཏུ་ཉིན་རེ་བཞིན་བོད་པ་མང་དུ་འགྲོ་བཞིན་ཡོད་ཀྱང་བོད་པའི་ངོ་བོར་འགྱུར་བ་འགྲོ་བཞིན་ཡོད། གནས་ཡུལ་རྒྱལ་ཁབ་ཀྱི་མི་སེར་ཆགས་བཞིན་ཡོད། ཁོང་ཚོ་དམིགས་བསལ་གྱི་ངོ་བོ་ཞིག་གི་འོག་ཏུ་ཡོད། དམིགས་བསལ་ངོ་བོ་དེ་ལ་ང་ཚོའི་སྒྲིག་འཛུགས་འདིས་དགོངས་པ་བཞེས་ཐུབ་པ་ཞིག་བཟོ་རྒྱུ་ཧ་ཅང་གལ་གནད་ཆེན་པོ་རེད། ངོ་བོ་གསར་པ་དེ་ལ་ནུས་པ་གསར་པ་ཞིག་ཡོད་པ་རེད། ཨ་རིའི་མི་སེར་ཞིག་དང་ཨ་རིའི་མི་སེར་ཡིན་པའི་བོད་པ་སྐྱབས་བཅོལ་བ་ཞིག་གི་ནུས་པ་ཁ་ཁ་ཡིན། ཇེའུ་མི་རིགས་ཀྱི་རྒྱལ་ཁའི་འབྱུང་ཁུངས་ཡང་དེ་རེད། སྐབས་དེར་རྒྱལ་ཁབ་འདྲ་མིན་ནང་ཡོད་པའི་ཇེའུ་མི་རིགས་ཚང་མ་སྐྱབས་བཅོལ་བ་མ་རེད། རྒྱལ་ཁབ་དེ་དག་གི་མི་སེར་ཆགས་བསྡད་ཡོད་ཀྱང་། མི་རིགས་ཀྱི་ངོ་བོ་དང་དམིགས་ཡུལ་བརླག་ཡོད་པ་མ་རེད། འོན་ཀྱང་ང་ཚོའི་སྒྲིག་འཛུགས་འདིས་གང་འདྲ་ཞིག་ལ་དགོངས་པ་བཞེས་ཀྱི་ཡོད་པ་དང་། ག་ཚོད་ཅིག་རྟོགས་ཐུབ་ཀྱི་ཡོད་མེད་ངས་བཤད་ཐུབ་ཀྱི་མི་འདུག
དྲི་བ། ༧གོང་ས་མཆོག་གིས་བོད་མིའི་ཆབ་སྲིད་ཀྱི་ཐུགས་འགན་མ་བཞེས་པ་དང་། བོད་གཞུང་དགའ་ལྡན་པོ་བྲང་སྒོ་བརྒྱབ་པ། བཙན་བྱོལ་བོད་གཞུང་གི་མིང་བརྗེ་བསྒྱུར་བྱས་པ་བཅས་ཀྱིས་བོད་མིའི་ཁྲིམས་མཐུན་གཞུང་གི་ངོ་བོར་དོ་ཕོག་འགྲོ་སྲིད་དམ།
ལན། སྤྱིར་རྒྱལ་སྤྱིའི་ཁྲིམས་ཐོག་ནས་ང་ཚོའི་གཞུང་འདི་ལ་ངོས་ལེན་ཡོད་པ་མ་རེད། འོན་ཀྱང་སྔ་མོའི་བག་ཆགས་ཙམ་ཡོད་དམ་ཟེར་ན། འདི་ལ་ལྟ་ཕྱོགས་གཉིས་ཡོད་པ་རེད། ཕྱོགས་གཅིག་ནས་ཡོད་པ་མ་རེད་ལབ་སྲིད་པ་རེད། གང་ཡིན་ཟེར་ན། དེ་སྔ་ལྷ་སར་ཡོད་པ་དེ་དགའ་ལྡན་ཕོ་བྲང་གཞུང་རེད། ད་ཆར་དེ་སྒོ་བརྒྱབ་ཚར་བ་ཡིན་ན་ལོགས་སུ་གཞུང་ཞིག་ལྷག་གི་ཡོད་པ་མ་རེད། འོན་ཀྱང་། ༧རྒྱལ་བ་རིན་པོ་ཆེ་རང་གི་ཞལ་ནས་བཀའ་གནང་སྟེ་བསྒྱུར་བཅོས་བཏང་བ་ཡིན་ན། དེ་ལ་དམིགས་བསལ་གྱི་ལམ་ཁ་ཞིག་ཡོད་རྒྱུ་རེད། གཙོ་བོ་གཞུང་གསར་པ་འདི་ལ་༧རྒྱལ་བ་རིན་པོ་ཆེ་ཡིས་ངོས་ལེན་ཡོད་པ་རེད་དམ་མ་རེད། གལ་སྲིད་ཡོད་ན། ཁྲིམས་ཐོག་ནས་ཀྱང་དེ་ལས་ལྷག་ཅིག་དཔུང་པོར་འཇོག་རྒྱུ་ཡོད་པ་མ་རེད། གཞན། བོད་མི་སོ་སོའི་ལུང་པའི་ནང་སྡོད་མ་ཐུབ་པར་ཕྱི་རྒྱལ་ལུང་པར་སྐྱབས་བཅོལ་དུ་ཡོང་གི་ཡོད་པའི་དྲང་བདེན་མ་ཡིན་པའི་གནས་ཚུལ་དེ་ལ་རྒྱབ་སྐྱོར་བྱེད་ཀྱི་ཡོད་པ་རེད། དེ་བཞིན། ཤེས་ཡོན་ཐོག་རྒྱབ་སྐྱོར་བྱེད་མཁན་དང་། ཁོར་ཡུག་ཐོག་རྒྱབ་སྐྱོར་བྱེད་མཁན། འཕྲོད་བསྟེན་ཐོག་རྒྱབ་སྐྱོར་བྱེད་མཁན། བུད་མེད་དང་བྱིས་པའི་ཐོབ་ཐང་ཐོག་རྒྱབ་སྐྱོར་བྱེད་སོགས་ཁོང་ཅག་གིས་ལས་འགན་ཞིག་གི་ངོ་བོའི་ཐོག་ནས་རྒྱབ་སྐྱོར་བྱེད་ཀྱི་ཡོད་པ་རེད།
དྲི་བ། ༧གོང་ས་མཆོག་གིས་ཆབ་སྲིད་ཀྱི་ཐུགས་འགན་མཚམས་འཇོག་བྱེད་ཀྱི་ཡོད་པའི་སྐབས་འདིར། བོད་དབུས་མིའི་སྒྲིག་འཛུགས་དང་གཞི་རིམ་མང་ཚོགས་ཀྱི་ངོས་ནས་གྲ་སྒྲིག་བྱ་དགོས་པ་དེ་འདྲ་མཐོང་གི་ཡོད་དམ།
ལན། ཐེངས་འདིའི་འགྱུར་བ་ཆེ་ཤོས་དེ་བཀའ་བློན་ཁྲི་པའི་མཛད་འགན་ཐོག་ཆགས་ཡོད། དེ་ལ་ང་རང་གིས་དོན་ཚན་གསུམ་དུ་བགོས་ཡོད། དང་པོ། བཀའ་བློན་ཁྲི་པས་བཙན་བྱོལ་བོད་མི་ཙམ་མ་ཡིན་པར་བོད་མི་སྤྱིའི་དབུ་ཁྲིད་ཡིན་པའི་དགོངས་པ་བཞེས་ཐུབ་དགོས་པ་དང་། ཕྱག་ལས་གནང་ཐུབ་དགོས་པ་དེ་གནད་འགག་ཆེ་ཤོས་ཤིག་རེད། ༧རྒྱལ་བ་རིན་པོ་ཆེ་ཡིས་འགན་དབང་མར་གནང་བའི་རྒྱུ་མཚན་གཅིག་ནི། བོད་མི་སྤྱིའི་དབུ་ཁྲིད་ཅིག་འཐོན་ཐུབ་པའི་ཆེད་དུ་རེད། ད་ལྟའི་བཀའ་བློན་ཁྲི་པ་ཙམ་མ་ཡིན་པར་ཇི་སྲིད་ང་ཚོ་བཙན་བྱོལ་དུ་གནས་པ་དེ་སྲིད་དུ་བཀའ་བློན་ཁྲི་པ་དེ་འདྲ་ཞིག་དགོས་ཀྱི་ཡོད་པ་རེད། དེ་སྔའི་བཀའ་བློན་ཁྲི་པ་རྣམ་པས་དགོངས་པ་དེ་འདྲ་བཞེས་ཐུབ་ཡོད་པ་མ་རེད། ང་རང་གིས་བཙན་བྱོལ་བོད་མིའི་དབུ་ཁྲིད་དང་བོད་མིའི་དབུ་ཁྲིད་གཉིས་ལ་ཁྱད་པར་མཐོང་གི་ཡོད། གཉིས་པ། བཀའ་བློན་ཁྲི་པའི་ངོས་ནས་བོད་ནང་གི་བོད་མི་དང་ཕྱི་ལོགས་སུ་ཡོད་པའི་བོད་མིའི་བར་གྱི་འབྲེལ་ལམ་དང་། བོད་ནང་གི་བོད་མི་དང་༧རྒྱལ་བ་རིན་པོ་ཆེའི་བར་གྱི་འབྲེལ་བ་བརྟན་པོ་བཟོ་ཐབས་ལ་དགོངས་པ་བཞེས་དགོས་ཀྱི་འདུག གསུམ་པ། བོད་མིའི་སྒྲིག་འཛུགས་འདིས་དངོས་ཤུགས་བརྒྱུད་གསུམ་ནས་རྒྱལ་སྤྱིའི་སྟེང་ལ་འབྲེལ་བ་ཉར་ཐུབ་པ་དང་། དེ་སྔའི་འབྲེལ་བ་ཡར་རྒྱས་སུ་བཏང་སྟེ་ང་ཚོར་རྒྱལ་སྤྱིའི་སྟེང་གི་རྒྱབ་སྐྱོར་འཚོལ་རྒྱུ་དེ་རེད། འདི་དག་བཀའ་བློན་ཁྲི་པའི་ལས་འགན་གཙོ་བོ་དག་རེད།
གཞན། གཞོན་སྐྱེས་ཚོས་ཆབ་སྲིད་ཐོག་གཏིང་ཟབ་ས་ནས་དགོངས་པ་བཞེས་དགོས་ཀྱི་འདུག ང་ཚོའི་སྤྱི་ཚོགས་ནང་ལས་འགུལ་སྤེལ་ཕྱོགས་ལ་ལེགས་བཅོས་དང་ཡར་རྒྱས་གཏོང་དགོས་ས་མང་པོ་ཞིག་འདུག་དྲན་ཡོད། ཐོག་མར་ལས་འགུལ་གྱི་དམིགས་ཡུལ་གསལ་པོ་ངོས་ཟིན་དགོས་པ་རེད། ལས་འགུལ་སྤེལ་བ་དེ་ཉིན་གཅིག་གཉིས་རིང་ཚགས་པར་སྟེང་སྟོན་ཆེད་ཙམ་ཡིན་ན་གནས་ཚུལ་གཞན་ཞིག་རེད། ང་ཚོར་ཞེ་དྲག་ཅིག་ཡོད་མདོག་མདོག་དང་། རྒྱ་ནག་གཞུང་གི་སྐད་ཤོར་གྱི་ཡོད་ལབ་སྟེ་བསྡད་ན། ནམ་ཞིག་རྒྱ་ནག་གིས་ང་ཚོ་རྩ་མེད་བཟོ་རྒྱུ་ལས་ང་རང་ཚོས་ང་རང་ཚོ་རྩ་མེད་བཟོ་རྒྱུའི་ཉེན་ཁ་ཡོད་པ་རེད། རྔམ་སྟོན་ཁྲོམ་སྐོར་དང་ཟས་བཅད་ངོ་རྒོལ་སོགས་ཀྱིས་ཡིད་ཚིམས་ཤིང་། དེ་ནི་འགུལ་ཚད་མཐོ་ཤོས་ཡིན་བསམ་བསྡད་ན། སོ་སོས་སོ་སོར་མགོ་སྐོར་གཏོང་གི་ཡོད་པ་རེད། ལས་འགུལ་གཏིང་ཟབ་པོ་དང་ཕུགས་རྒྱང་རིང་པོ། ཁས་ལེན་དམ་བཅའ་བརྟན་པོ་ཞིག་གི་ཐོག་ནས་མཐར་འཁྱོལ་བ་ཞིག་གནང་དགོས་པ་རེད། གཞུང་གི་སྲིད་བྱུས་ལ་འགྱུར་བ་གཏོང་ཐུབ་པའི་ལས་འགུལ་དེ་འདྲ་ལ་དགོངས་པ་བཞེས་དགོས་པ་རེད། ནུབ་ཕྱོགས་རྒྱལ་ཁབ་ཁག་ཏུ་ཡོད་པའི་བོད་མི་གཞོན་སྐྱེས་ཚོས་དགོངས་པ་རྒྱ་ཆེན་པོ་དང་གཏིང་ཟབ་པོ་བཞེས་ཏེ། རྒྱལ་ཁབ་དེའི་ནང་གི་སྲིད་བྱུས་ལ་འགྱུར་གཏོང་ཐུབ་པའི་ལས་འགུལ་སྤེལ་དགོས་པ་རེད།
དྲི་བ། ༧གོང་ས་མཆོག་གི་སྐུ་དབང་ཡོངས་མི་མང་གིས་བདམས་པའི་མགོ་ཁྲིད་ཚོར་ཕུལ་བ་དང་བསྟུན་ཏེ། བཀའ་ཤག་གསར་པའི་བཀའ་བློན་ཁྲི་པར་གཞོན་སྐྱེས་ཤིག་ཕེབས་པ་འདིར་གཟིགས་ཚུལ་གང་འདྲ་ཡོད་དམ།
ལན། ད་ཆར་བཀའ་བློན་ཁྲི་པ་གསར་པ་ཕེབས་ཚར་བ་རེད། གཞོན་སྐྱེས་དང་རྒན་པའི་སྐད་ཆ་བཤད་འདོད་མི་འདུག འདི་མི་མང་གིས་འཚོ་བ་གསར་པ་ཞིག་དང་མངོན་འདོད་གསར་པ་ཞིག་གི་གྲུབ་འབྲས་རེད་བསམ་གྱི་ཡོད། འོན་ཀྱང་མི་མང་གི་མངོན་འདོད་དང་འཚོ་བ་གསར་པ་དེས་འདས་པའི་ང་ཚོའི་དབུ་ཁྲིད་རྒན་རབས་པ་དག་གི་གནང་སྟངས་ལ་འདོད་པ་མ་ཁེངས་པའི་རྣམ་པ་ཞིག་སྟོན་གྱི་ཡོད་ན། བཀའ་བློན་ཁྲི་པ་གསར་པ་འདི་ལ་འགན་མང་པོ་ཞིག་ཆགས་ཀྱི་ཡོད་པ་རེད། ཡང་གཞོན་སྐྱེས་ལ་ཡིད་ཆེས་བྱས་པའི་དབང་གིས་བཀའ་བློན་ཁྲི་པ་གསར་པ་འདི་ཕེབས་པ་ཡིན་ན། གཞོན་སྐྱེས་ཀྱི་རྣམ་དཔྱོད་འདོན་པའི་དུས་ཚོད་ཅིག་ཏུ་བསླེབས་པ་རེད། རེ་བ་དང་ལས་འགན་འདི་དག་ཏག་ཏག་ཅིག་མ་བསྒྲུབ་པ་ཡིན་ན། ང་ཚོའི་མི་མང་ལ་བློ་ཕམ་འབྱུང་བའི་གཞི་ཞིག་ཆགས་ཡོང་གི་རེད། དཔེར་ན། སྔོན་མ་གྲོས་ཚོགས་ཀྱི་གནང་སྟངས་འགྲིག་གི་མི་འདུག གྲོས་ཚོགས་ནང་གཞོན་སྐྱེས་མང་པོ་ཡོང་དགོས་ཀྱི་འདུག་ཟེར་ནས་མང་པོ་བཤད་པ་རེད། བར་སྐབས་ཤིག་ནས་གྲོས་ཚོགས་ནང་གཞོན་སྐྱེས་གང་ལ་གང་འཚམ་བསླེབས་པ་རེད། འོན་ཀྱང་། ད་ཆར་མི་མང་གིས་གྲོས་ཚོགས་ལ་ལྟ་སྟངས་ཇེ་སྡུག་ཏུ་ཕྱིན་སོང་མ་གཏོགས་ཇེ་ཡག་ཏུ་ཕྱིན་ཡོད་པ་མ་རེད། མི་མང་གི་མངོན་འདོད་དེ་རྒན་གཞོན་བར་གྱི་ཁྱད་པར་ཞིག་སྟོན་གྱི་ཡོད་ན། བཀའ་བློན་ཁྲི་པ་གསར་པ་དེར་ཐུགས་འགན་དམིགས་བསལ་ཞིག་ཆགས་ཀྱི་ཡོད་པ་རེད་བསམ་ཡོད།
དྲི་བ། ༧གོང་ས་མཆོག་གིས་བོད་མིའི་ཆབ་སྲིད་ཀྱི་ཐུགས་འགན་མ་བཞེས་པའི་རྗེས་སུ། རྒྱ་ནག་གི་ཕྱོགས་ནས་བོད་ཀྱི་གནད་དོན་ལ་ངོས་འཛིན་བྱེད་སྟངས་གང་འདྲ་འབྱུང་སྲིད་དམ།
ལན། ༧གོང་ས་མཆོག་གིས་བཀའ་དེ་གནང་བའི་རྗེས་སུ་ངས་རྩོམ་ཡིག་ཅིག་བྲིས་ཡོད། དེའི་ནང་དོན་ཚན་གསུམ་འདྲ་བཤད་ཡོད། དང་པོ། ༧གོང་ས་མཆོག་གི་བཀའ་གནང་སྟངས་དེས་རྒྱ་གཞུང་གི་འཆར་གཞི་ཆེན་པོ་ཞིག་ལ་དོ་ཕོག་ཕྱིན་པ་རེད། རྒྱ་གཞུང་གིས་༧རྒྱལ་བ་སྐུ་ཕྲེང་བཅུ་བཞི་བ་འདི་བེད་སྤྱོད་གཏོང་ཐབས་མེད་པ་སྔ་མོ་ནས་ཤེས་ཀྱི་ཡོད་ཀྱང་། སྐུ་ཕྲེང་བཅོ་ལྔ་བའི་ཐོག་ལ་སྐྱ་ཐིག་སྣ་ཚོགས་འཐེན་བཞིན་ཡོད་པ་རེད། འོན་ཀྱང་ཐེངས་འདིའི་འཕོ་འགྱུར་གྱིས་༧གོང་ས་སྐུ་ཕྲེང་བཅོ་ལྔ་བ་ཆབ་སྲིད་ཀྱི་ལག་ཆར་བེད་སྤྱོད་གཏོང་འདོད་པའི་འཆར་གཞི་དེ་འཁྲུག་སོང་བ་རེད། ༧གོང་ས་སྐུ་ཕྲེང་བཅུ་བཞི་བ་ནས་བོད་པའི་ཆབ་སྲིད་ཐོག་ཐུགས་འགན་མེད་པ་དང་། མ་འོངས་སྐུ་ཕྲེང་ན་རིམ་གྱི་འགན་དབང་གང་ཡིན་གསལ་བོ་བཟོས་ཚར་བ་རེད། བོད་ནང་གི་བོད་མི་ཚོར་གསལ་བོ་ཆགས་ཡོད་པ་རེད། གཉིས་པ། རྒྱལ་ཁབ་མང་པོ་ཞིག་གིས་༧རྒྱལ་བ་རིན་པོ་ཆེར་འབྲེལ་བ་གནང་གི་ཡོད་ཀྱང་། རྒྱལ་ཁབ་རེ་ཟུང་གིས་༧གོང་ས་མཆོག་གིས་བཙན་བྱོལ་བོད་གཞུང་གི་སྣེ་ཁྲིད་ཀྱི་ཡོད་སྟབས་འབྲེལ་བ་བྱ་རྒྱུར་འཛེམ་སོན་བྱེད་ཀྱི་ཡོད་པ་རེད། རྒྱ་ནག་གཅིག་གི་སྲིད་ཇུས་ལ་རྒྱབ་སྐྱོར་ཡོད་པའི་རྣམ་པ་སྟོན་གྱི་ཡོད་པ་རེད། ༧རྒྱལ་བ་རིན་པོ་ཆེ་ཡིས་བོད་མིའི་ཆབ་སྲིད་ཀྱི་ཐུགས་འགན་མཚམས་འཇོག་བྱས་པ་ཡིན་ན། ཁོང་ཚོས་༧རྒྱལ་བ་རིན་པོ་ཆེ་ལ་འབྲེལ་བ་བྱ་རྒྱུར་སྟབས་བདེ་བོ་ཆགས་ཡོད། ཏཱ་ལའི་བླ་མ་ཆོས་ཕྱོགས་ཀྱི་དབུ་ཁྲིད་བླ་ན་མེད་པ་ཞིག་ཡིན་པ་རྒྱལ་སྤྱིའི་ནང་ངོས་འཛིན་ཐོབ་ཡོད། དེའི་ཐད་ནས་ཤུགས་རྐྱེན་ཆེ་རུ་འགྲོ་བ་རེད། གསུམ་པ། ༧རྒྱལ་བ་རིན་པོ་ཆེས་གནང་སྟངས་དེས་རྒྱ་ནག་གཞུང་གིས་འདས་པའི་དུས་རབས་ཕྱེད་ལྷག་རིང་། གཅིག་སྡུད་དབང་འཛིན་ལམ་ལུགས་ལ་ཁ་སྐྱེངས་པོ་ཞེ་དྲག་བཟོས་པ་རེད། ཕར་ཕྱོགས་ན་ཏཱ་ལའི་བླ་མས་མི་མང་གི་ཁེ་ཕན་དོན་དུ་ལོ་རྒྱུས་ཐོག་ཡོད་པའི་སྐུ་དབང་ཡོངས་བློས་གཏོང་གི་ཡོད་པ་རེད། ཚུར་ཕྱོགས་ནས་དམར་པོའི་གཞུང་གི་བཙན་དབང་དང་དྲག་གནོན་གྱི་འོག་ནས་མི་མང་གི་རང་དབང་འཕྲོག་གི་ཡོད་པ་རེད།
གསར་འགོད་པ། དོན་འགྲུབ་བཀྲ་ཤིས།


text:
གསུམ་བཅུའི་དུས་དྲན་ནམ་ཡིན་ལ་བོད་ཀྱི་རྒྱལ་དར་སྒྲེང་འཛུགས་བྱ་རྒྱུ་རེད་འདུག
ཨོ་གླིང་རི་སྔོན་པོར་གནས་སྡོད་ས་གནས་བོད་མི་ཚོས་འབོད་སྐུལ་ཐེངས་མང་ཞུས་མཐར། ལོ་རྗེས་མའི་གསུམ་བཅུའི་དུས་དྲན་གྱི་ཉིན་མོ་ནས་བཟུང་རི་སྔོན་པོ་ས་གནས་སྲིད་གཞུང་གི་ཐོག་ཁར་ཉིན་མོ་དེར་བོད་ཀྱི་རྒྱལ་དར་སྒྲེང་འཛུགས་བྱ་རྒྱུ་རེད་འདུག
ཟླ་འདིའི་ཕྱི་ཚེས་༢༠ ཉིན་ཨོ་སི་ཀྲོ་ལི་ཡའི་རི་སྔོན་པོ་ས་གནས་ཀྱི་གཞུང་འབྲེལ་གསར་ཁང་གིས་གནས་ཚུལ་སྤེལ་བའི་ནང་། ཕྱི་ལོ་༢༠༡༩ ལོའི་ཕྱི་ཟླ་༣ པའི་ཚེས་༡༠ ཉིན་བོད་ནང་རང་དབང་སྒེར་ལངས་ཆེན་མོ་བྱས་ནས་མི་ལོ་༦༠ ཐམ་པ་འཁོར་བའི་དུས་དྲན་དང་བསྟུན་ནས། བོད་མི་རྣམས་ལ་རྒྱབ་སྐྱོར་དུ་ཉིན་དེར་ཨོ་གླིང་རི་སྔོན་པོའི་ས་གནས་སྲིད་གཞུང་གི་ཐོག་ཁར་བོད་རྒྱལ་ཁབ་ཀྱི་རྒྱལ་དར་བསྒྲེང་རྒྱུ་ཐག་གཅོད་བྱས་ཡོད་འདུག
ས་གནས་གཞུང་འབྲེལ་གྱི་གསར་ཁང་གིས་སྤེལ་བའི་གནས་ཚུལ་ནང་“རྒྱ་ནག་གིས་བོད་ནང་བཙན་འཛུལ་བྱས་པར་བོད་མིས་ཡར་ལངས་ངོ་རྒོལ་བྱས་ནས་ལོ་རྗེས་མར་ལོ་ངོ་༦༠ འཁོར་བའི་དུས་དྲན་འཁེལ་གྱི་ཡོད་སྟབས། དེ་སྲུང་བརྩི་ཞུ་ཆེད་རི་སྔོན་པོ་ས་གནས་སྲིད་གཞུང་གི་ཐོག་ཁར་བོད་ཀྱི་རྒྱལ་དར་སྒྲེང་འཛུགས་བྱ་རྒྱུ་ཡིན་”ཞེས་འཁོད་འདུག་པ་དང་། དེ་བཞིན་ལོ་རྗེས་མ་ནས་འགོ་འཛུགས་ཏེ་སླད་ཕྱིན་ཕྱི་ཟླ་༣ པའི་ཚེས་༡༠ ནམ་ཡིན་ལ་མུ་མཐུད་བོད་ཀྱི་རྒྱལ་དར་སྒྲེང་འཛུགས་བྱ་རྒྱུ་ཡིན་པ་དང་། དེ་ནི་རི་སྔོན་པོ་ས་ཁུལ་དུ་གནས་སྡོད་བྱེད་མཁན་བོད་པ་རྣམས་ཚུད་པའི་སྐྱབས་བཅོལ་བོད་པ་རྣམས་ལ་རྒྱབ་སྐྱོར་ཡོད་པ་བསྟན་ཕྱིར་ཡིན་སྐོར་འཁོད་འདུག་པ་མ་ཟད། བོད་རྒྱལ་དར་སྒྲེང་འཛུགས་བྱ་རྒྱུ་དེ་ས་གནས་སྲིད་གཞུང་གི་འཐུས་མི་རྣམས་སྤྱི་མོས་ཀྱི་ཐོག་ནས་འོས་འདེམས་བྱུང་ཡོད་སྐོར་འཁོད་འདུག
གནད་དོན་འདིའི་ཐོག་ས་གནས་སྲིད་གཞུང་གི་འཐུས་མི་བྷོ་རོན་གྱིས་“བོད་པ་རྣམས་ཡ་མཚན་ཅན་གྱི་རིག་གཞུང་གིས་ཕྱུག་པའི་མི་རིགས་ཡིན་སྟབས། ཁོང་ཚོས་ངོ་རྒོལ་ལས་འགུལ་སྤེལ་དུས་ཁྲོ་བའི་ཐོག་ནས་མིན་པར། ཞི་འཇམ་གྱི་ངང་ནས་བྱེད་ཀྱི་ཡོད་དུས་རྒྱ་ནག་གི་བཙན་འཛུལ་འོག་ནས་ཁོང་ཚོས་ཇི་ལྟར་མྱོང་གི་ཡོད་མེད་མི་མང་པོ་ཞིག་གིས་ཤེས་རྟོགས་ཐུབ་ཀྱི་ཡོད་མ་རེད་”ཅེས་དང་།“གལ་ཏེ་རྒྱ་ནག་གིས་རི་སྔོན་པོ་ས་གནས་དང་ཚོང་འབྲེལ་ག་འདྲ་ཞིག་ཕྱིར་འཐེན་བྱས་ན་ཡང་། བོད་མིར་འགྲོ་བ་མིའི་ཐོབ་ཐང་རག་གི་མེད་པ་ངོས་འཛིན་བྱ་རྒྱུ་ནི་འགྲིག་པ་ཞིག་རེད་”ཅེས་བརྗོད་འདུག
འདི་གའི་གསར་འགོད་པས་རི་སྔོན་པོ་ས་གནས་སུ་གནས་སྡོད་བྱེད་མཁན་ཆབ་སྲིད་བཙོན་ཟུར་ཤེལ་དགེ་འདུན་ཚེ་རིང་ལ་གནས་འདྲི་བྱས་པར་“བོད་པ་མང་པོ་ཡོད་སའི་ཨོ་སི་ཀྲོ་ལི་ཡའི་ས་གནས་མང་པོར་བོད་རིགས་མཐུན་ཚོགས་ཡོད་ཀྱང་། ང་ཡོད་ས་འདིར་བོད་རིགས་མཐུན་ཚོགས་ཡོད་མ་རེད། ཡིན་ན་ཡང་། ས་གནས་བོད་མི་རྣམས་ཀྱིས་མ་སྐུལ་དང་བླངས་ཐོག་མཉམ་རུབ་བྱས་ནས་ས་གནས་སྲིད་གཞུང་དང་། དབུས་གཞུང་། རིག་གཞུང་སྣ་མང་གི་བསྟི་གནས་ཁང་། རང་དབང་ཅན་གྱི་ཚོགས་སྡེ་ཁག་མང་པོར་བོད་དོན་ངོ་སྤྲོད་དང་། བོད་དོན་ཐོག་རྒྱབ་སྐྱོར་བྱེད་རྒྱུའི་སྙན་ཞུ་མང་པོ་ཕུལ་མཐར། ཁོང་ཚོས་ང་ཚོར་རྒྱབ་སྐྱོར་ག་རེ་དགོས་མིན་སྐད་ཆ་དྲིས་བྱུང་། དེ་ནས་ང་ཚོས་ལོ་གཅིག་ནང་ལ་བོད་པའི་དུས་དྲན་ཆེས་གལ་ཆེ་ཤོས་དེ་གསུམ་བཅུའི་དྲན་ཡིན་པ་དང་། སྐབས་དེར་བོད་མི་ཧ་ཅང་མང་པོའི་ཚེ་སྲོག་ཤོར་བའི་ཐོག བོད་ཀྱི་རང་དབང་ཤོར་ཡོད་སྟབས། ཉིན་མོ་དེར་ས་གནས་སྲིད་གཞུང་གི་གཞུང་འབྲེལ་གྱི་རྒྱལ་དར་འཛུགས་སར་བོད་ཀྱི་རྒྱལ་དར་འཛུགས་རྒྱུའི་རེ་སྐུལ་ཞུས་པ་བཞིན། ས་གནས་གཞུང་གི་ནང་དུ་དེའི་ཆེད་དུ་ཚོགས་འདུ་རིམ་པར་འཚོགས་ཤིང་བགྲོ་གླེང་མང་པོ་བྱས་མཐར་རྒྱབ་སྐྱོར་ཐོབ་ནས། དེ་ལྟར་ཐག་བཅད་དེ་ལོ་རྗེས་མའི་གསུམ་བཅུའི་དུས་དྲན་ཉིན་མོ་ནས་བཟུང་བསྟུད་མར་གསུམ་བཅུའི་དུས་དྲན་ནམ་ཡིན་ལ་བོད་ཀྱི་རྒྱལ་དར་བསྒྲེང་རྒྱུ་གཏན་འཁེལ་བྱུང་བ་རེད་”ཅེས་བརྗོད་བྱུང་།
གཞན་ཡང་ཁོང་གིས། རི་སྔོན་པོའི་ས་ཁུལ་ནི་ཨོ་གླིང་གི་ཡུལ་སྐོར་ལྟེ་གནས་ཆེ་ཤོས་ཨང་གཉིས་པ་དང་། མཉམ་འབྲེལ་རྒྱལ་ཁབ་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཁོངས་སུ་ཚུད་པའི་ས་གནས་གལ་ཆེན་དང་གྲགས་ཅན་ཞིག་ཡིན་པ་དང་། ལོ་ལྟར་རྒྱ་ནག་གི་གཙོས་པའི་འཛམ་གླིང་གི་རྒྱལ་ཁབ་མང་པོ་ནས་ཡུལ་སྐོར་བ་ཁྲི་ཚོ་མང་པོ་ས་གནས་དེར་ཡོང་གི་ཡོད་པ། ལོ་རྒྱུས་ཀྱི་གལ་གནད་ཆེ་བའི་གསུམ་བཅུའི་དུས་དྲན་ཉིན་བོད་ཀྱི་རྒྱལ་དར་སྒྲེང་འཛུགས་བྱ་རྒྱུ་གཏན་འཁེལ་བ་དེའི་ཐོག་ནས་ས་གནས་སྲིད་གཞུང་གིས་བོད་དོན་དང་། བོད་མི་སྐྱབས་བཅོལ་བའི་གནས་སྟངས་ལ་རྒྱབ་སྐྱོར་ཡོད་པ་མཚོན་གྱི་ཡོད་སྟབས་ཧ་ཅང་གལ་གནད་ཆེན་པོ་ཆགས་ཡོད་སྐོར་བརྗོད་བྱུང་།།
གསར་འགོད་པ་བཀྲ་ཤིས་དོན་གྲུབ།


text:
༄༅། ། གཡག་རྒོད་ཀྱི་ལོ་གཅིག་གི་སྙན་ཐོ་དང་མདུན་སྐྱོད་ཀྱི་འཆར་གཞི།
གཡག་རྒོད་ནི་ཉིས་སྟོང་བཅུ་གཅིག་ལོའི་སྤྱི་ཟླ་བདུན་པའི་ཚེས་དྲུག་ཉིན་ང་དང་ངའི་བཟའ་ཟླ་ཇོས་ལེས་གཉིས་ཀྱིས་ཁ་ན་ཊའི་ནང་དུ་བོད་ཀྱི་བྱིས་པའི་སློབ་གསོ་རྒྱུན་འཛིན་དང་དར་སྤེལ་ལ་དམིགས་ཏེ་གསར་འཛུགས་བྱས་པ་དང་ཆབ་གཅིག་གཡག་རྒོད་དྲ་ཚིགས་དབུ་འབྱེད་མཛད། གཡག་རྒོད་ནི་བོད་ཀྱི་བྱིས་པའི་སློབ་གསོ་རྒྱུན་འཛིན་དང་གོང་སྤེལ་གྱི་བྱ་བཞག་གཙོ་གཉེར་བྱེད་པའི་དང་བླངས་སྲི་ཞུའི་ལས་ཁུངས་ཆུང་ཆུང་ཞིག་ཡིན། གཡག་རྒོད་ཞབས་ཞུའི་ངོ་བོ་བོད་ཀྱི་བྱིས་པའི་སློབ་གསོ་གོང་འཕེལ་གྱི་རྒྱུ་ཆ་གསར་སྐྲུན་དང་ཞབས་ཞུའི་ལས་རིགས་གསར་འཛུགས་ཀྱི་ལས་དོན་བརྒྱུད་དེ་ཐད་ཀར་སྤྱི་ཚོགས་ཀྱི་དགོས་མཁོ་བསྐྲུན་རྒྱུ་དེ་ཡིན།
འདས་པའི་ལོ་གཅིག་དང་ཟླ་གཉིས་ཀྱི་ནང་དུ་ལས་དོན་གཙོ་བོ་བྱིས་པ་ལོ་གསུམ་ནས་བརྒྱད་ཅན་ལ་དམིགས་ཏེ་བོད་ཀྱི་དམངས་ཁྲོད་བྱིས་སྒྲུང་། ང་རྒྱལ་གྱི་འབྲས་བུ། རྨ་བྱ་དང་ཁྭ་ཏ། ཁྱི་དང་བྱི་ལའི་རྩོད་གླེང་། ར་མ་བློ་གྲོས་ཅན་དང་སྤྱང་ཀི། རྒྱུ་ནོར་གྱི་མནར་གཅོད། ཟ་རྔམ་ཅན་གྱི་སྤྱང་ཀི། འུད་ཤོབ་ཆེ་བའི་བྱི་ལ། གཡོ་རྒྱུ་ཆེ་བའི་བྱི་ལ། སྟག་ཞོན་སྤྲུལ་ལྕགས། ཚོང་བ་གླེན་པ་དང་རྐུན་མ་སྤྱང་བོ། གཞུང་དྲང་བུ་མོ། ཁ་མིག་དང་རྣ་ཅོག མ་མོ་མ་བུ་གསུམ་དང་སྤྱང་ཁུ། ཆིག་སྒྲིལ་ནི་སྟོབས་ཤུགས་ཡིན། སྡོམ་དང་རྒྱལ་པོ། སྤྱང་གྲུང་ལྡན་པའི་སྤྱང་ཀི། བསམ་ཤེས་མེད་པའི་གྲོགས་པོ་གསུམ། བློ་རིག་ལྡན་པའི་སྤལ་པ། བསམ་མི་ཤེས་པའི་ར་མའི་ལས་དབང་སོགས་དམངས་ཁྲོད་ཀྱི་བྱིས་སྒྲུང་༢༠་ཙམ་བསྡུ་བསྒྲུགས་བྱས་པ་དང་། བྱིས་སྒྲུང་དེ་དག་ལ་བོད་རང་གི་ཡུལ་སྲོལ་གོམས་གཤིས་ལྟར་རི་མོ་བྲིས་ཏེ་དྲ་ལམ་ནས་བོད་ཕྱི་ནང་གི་ཕ་མ་དང་བུ་ཕྲུག་ལ་ཞབས་ཞུ་བསྒྲུབས་ཁུལ་བྱས།
གཞན་དྲ་གནས་འདི་བརྒྱུད་དེ་དེང་རབས་བོད་ཀྱི་མཁས་པས་བྲིས་པའི་བྱིས་སྒྲུང་གསར་རྩོམ། རྒྱལ་ཁབ་གཞན་གྱི་བྱིས་སྒྲུང་གྲགས་ཅན་བོད་བསྒྱུར་བྱས་པ། བོད་ཕྱི་ནང་ནས་བཟོ་སྐྲིན་གནང་བའི་བྱིས་པའི་གཟུགས་མཐོང་བརྙན་འཕྲིན། མཚར་གཏམ་དང་བྱིས་པའི་གླུ་གཞས། ཐ་སྙད་གསར་བ་དང་བོད་ཡིག་སྦྱོང་ས་སོགས་ཚན་པ་བཅུ་ལྷག་གི་ནང་དུ་བསྡུས་ཡོད། ལོ་གཅིག་དང་ཟླ་བ་གཉིས་ཀྱི་ནང་དུ་བོད་མི་ཁྱོན་གཅིག་ཁྲི་སྔ་སྟོང་ལྷག་གིས་གཡག་རྒོད་དྲ་ཐོག་ཏུ་ཕེབས་ནས་ལྟ་ཀློག་གནང་ཡོད།
འདས་པའི་ལོ་གཅིག་རིང་ང་ཚོས་ཞབས་ཞུའི་ལས་རིགས་ཅུང་ཟད་ཞིག་གཉེར་ཐུབ་པའི་མཐུན་རྐྱེན་གཙོ་བོ་ཨ་མདོ་བ་སྡོང་དང་རྨེ་བ་བསོད་ནམས་མགོན་པོ། ཕན་པོ་བསྟན་དར། ཟོག་ཡུལ་གནས་བཞུགས་དགེ་བཤེས་བརྩོན་འགྲུས་རྒྱ་མཚོ། རྨེ་བ་བསྟན་འཛིན་དང་ཁྲོ་ཆུའི་དོན་གྲུབ། ཟོག་ཚང་དགེ་ལེགས་དང་བྲག་དཀར་སྤྲེལ་རྫོང་གི་ཚུལ་ཁྲིམས། དཔའ་ལུང་བསྟན་པ་དང་རྡོ་སྤིས་ཆོས་དཔལ། དབྱིན་ལན་གནས་བཞུགས་རྔ་རྒོད་ཡོན་ཏན་དང་གླུ་བ་མགོན་པོ་དོན་གྲུབ། ཇོས་ལེས་དང་ཁོང་གི་སྤུན་སུ་ཊ་སྤུ་སོགས་ཀྱི་ཕྱོགས་མང་བོ་ནས་རྒྱབ་སྐྱོར་གནང་བའི་འབྲས་བུ་ཁོ་ན་ཡིན་པས། ཁོང་རྣམ་པ་ཚོར་སྙིང་ནས་བཀའ་དྲིན་ཆེ་ཞུ།
གཞན་བུད་མེད་རྩོམ་པོ་གཟུངས་ཕྱུག་སྐྱིད་ཀྱིས་ཟ་རྔམ་ཅན་གྱི་སྤྱང་ཀི་ཞེས་པའི་བྱིས་སྒྲུང་ཞིག་བསྡུ་བསྒྲིགས་བྱས་ནས་ང་ཚོར་བསྐུར་གནང་བ་དང་། སྙན་ངག་པ་ཨ་ལགས་ཀླུ་སྨྱོན་ཚང་གིས་ང་ཚོའི་རེ་སྐུལ་ལྟར་ཤིང་གི་མི་ལྷར་སོང་བ་ཞེས་པའི་བྱིས་སྒྲུང་ཞིག་བྲིས་ཏེ་ང་ཚོར་བསྐུར་གནང་བྱུང་། སྐུ་ཞབས་བསོད་ནམ་རྒྱ་མཚོ་ལགས་ཀྱིས་ཁོང་རང་གིས་བསྒྱུར་བའི་ཡོ་རོབCzechརྒྱལ་ཁབ་ཀྱི་གནའ་སྒྲུང་ཞིག་བསྐུར་གནང་བྱུང་བས། ཁོང་རྣམ་པ་ཚོར་ཐུགས་རྗེ་ཆེ་ཞུ་རྒྱུ་ཡིན།
གཡག་རྒོད་གསར་འཛུགས་བྱས་ནས་ད་བར་གྱི་འགྲོ་སོང་ཙག་ཙིག་ཡོད་པ་ཐམས་ཅད་རང་ཉིད་སྒེར་གྱིས་བཏང་བ་ལས་། དཔལ་འབྱོར་སྐར་གང་གི་ཐོན་ཁུངས་བསལ་མེད། ཡིན་ནའང་། ཁ་ན་ཊའི་གྲོང་ཁྱེར་ཊོ་རན་ཊོར་གནས་བཞུགས་བུ་མོ་ཆོས་ཉིད་ཀྱིས་ཁ་སྒོར ༢༠ ཞལ་འདེབས་སུ་བཙན་གྱིས་གནང་བྱུང་བ་དང་སྒོར་དེ་དག་མ་འོངས་གཡག་རྒོད་ཀྱི་མ་རྩ་ལ་དམིགས་ཏེ་བཟུང་བསྡད་ཡོད།
ད་དུང་ཡང་གཡག་རྒོད་ཀྱི་དངོས་ཡོད་གནས་སྟངས་ནི་བུ་བཅོལ་ཁང་དུ་ཡོད་པའི་བྱིས་པ་ཞིག་གི་ངང་ཚུལ་དང་འདྲ་བོ་ཡོད། འོན་གྱང་གཡག་རྒོད་འཇིག་རྟེན་འདིར་སྐྱེ་དགོས་པའི་དམིགས་ཡུལ་ནི། ཁོ་རང་དང་འདྲ་བའི་བོད་ཀྱི་བྱིས་པ་ཆུང་ཆུང་ཚོར་ཤེས་རིག་སློབ་གསོའི་ཞབས་ཞུ་ཆུང་ཆུང་ཞིག་བསྒྲུབ་ཆེད་ཡིན་པ་རེད། དེ་ན་གཡག་རྒོད་རང་གི་དམིགས་ཡུལ་ལྟར་མདུན་སྐྱོད་ཀྱི་ལམ་དུ་ཁྲིད་མཁན་གྱི་ལས་མཁས་པའི་གསོ་སྐྱོང་ནི་ཆེས་གལ་ཆེ་བར་འདོད་དེ། གཡག་རྒོད་རྩོམ་བསྒྲིགས་ཚོགས་ཆུང་ཞིག་གསར་འཛུགས་བྱ་རྒྱུ་ཐག་བཅད་པ་ཡིན་ལ། སྤྱི་ཚོགས་ནང་དུ་གདེངས་འཇོག་ཡོད་པ་དང་བྱིས་པའི་སློབ་གསོ་གོང་སྤེལ་གྱི་ལས་དོན་ལ་དམིགས་བསལ་ཉམས་མྱོང་ཕུན་སུམ་ཚོགས་པ་ཡོད་པའི་མི་སྣ་འགའ་དང་ལྷན་དུ་གཡག་རྒོད་ཀྱི་མ་འོངས་མདུན་སྐྱོད་ཀྱི་ལས་དོན་བསྒྲུབ་ཕྱོགས་གླེང་མོལ་བྱེད་བཞིན་པའི་སྐབས་སོ།
གཡག་རྒོད་དྲ་གནས་དབུ་འབྱེད་བྱས་ཏེ་ལོ་གཅིག་དང་ཟླ་བ་གཉིས་ཀྱི་ནང་དུ། གཡག་རྒོད་བོད་ཀྱི་བྱིས་པའི་སློབ་གསོ་རྒྱུད་འཛིན་གྱི་ལས་དོན་ལ་རྒྱབ་སྐྱོར་གནང་མཁན་དང་སེམས་ཤུགས་སྤར་མཁན་རང་རིགས་ཕོ་མོ་ཚང་མ་ལ་སྙིང་ཐག་པ་ནས་བཀའ་དྲིན་ཞེས་ཨ་མདོ་བ་རྔ་བ་མཁས་གྲུབ་ཀྱིས་༢༠༡༢ ལོའི་སྤྱི་ཟླ ༩ བའི་ཚེས ༡༧ ལ།
Topic: ༄༅། ། གཡག་རྒོད་ཀྱི་ལོ་གཅིག་གི་སྙན་ཐོ་དང་མདུན་སྐྱོད་ཀྱི་འཆར་གཞི།
No comments found.


text:
མཚོ་ནུབ་བོད་ཀྱི་རྩོམ་རིག་དཔེ་ཚོགས་པར་དུ་བསྐྲུན་པ།
《མཚོ་ནུབ་བོད་ཀྱི་རྩོམ་རིག་དཔེ་ཚོགས》ཞེས་པ་འདི་ནི་མཚོ་ནུབ་ཁུལ་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་ཀྱིས་གཙོ་འགན་འོག 《གངས་རྒྱན་མེ་ཏོག》རྩོམ་སྒྲིག་ཁང་གིས་རྩོམ་སྒྲིག་གནང་ཞིང་མཚོ་སྔོན་མི་རིགས་དཔེ་སྐྲུན་ཁང་གིས་ཉེ་སྔོན་པར་སྐྲུན་བྱས།
དཔེ་ཚོགས་འདིར་ལྷུག་རྩོམ་དེབ1དང་སྙན་ངག་དེབ5། ཕྱོགས་བསྒྲིགས་དེབ2བཅས་བསྡོམས་པས་དེབ8དེ། 《ཚྭ་འདམ་མཆོད་བསྟོད》(སྟོད་ཆ་དང་སྨད་ཆ)དང《རྒྱང་ལྟའི་ཁྲོད་ཀྱི་ལྷ་རི》། 《རླུང་དང་མེ་ཏོག》། 《རྟོད་ཐག་ཁྲ་ཁྲ》། 《དབྱངས་ཀྱི་ང་རོ》། 《རླུང་དང་འདྲེས་པའི་གཏམ》། 《འབྲོག་མོ》བཅས་ཀྱིས་གྲུབ་ཅིང་། མིག་སྔར་མཚོ་ནུབ་ས་ཁུལ་གྱི་བོད་རིགས་རྩོམ་པ་པོའི་དཔེ་ཚོགས་ཐོག་མའང་ཡིན།
ཐེངས་འདིའི་རྩོམ་པ་པོའི་ཁྲོད་དུ་བོད་ཀྱི་རྩོམ་པ་པོ་གྲངས་ཅན་ཉྭ་ནག་པ་བ་རེས་དང་གཞོན་སྐྱེས་སྙན་ངག་པ་མོག་བུ་ཡེ་ཤེས་སྐྱབས། སྐྱེས་མའི་སྙན་ངག་པ་མེ་ཏོག་སྐྱིད་སོགས་ཡོད་ཅིང་། དཔེ་ཚོགས་ཁྲོད་ཀྱི་བརྩམས་ཆོས་ཕལ་ཆེ་བ་ཞིག་རྩོམ་པ་པོ་རང་ཉིད་ཀྱིས་ཉེ་དུས་སུ་གསར་རྩོམ་གནང་བའི་བརྩམས་ཆོས་གསར་བ་དག་ཡིན་པས། དཔེ་ཚོགས་ཀྱི་བརྗོད་བྱ་དང་རྗོད་བྱེད་གང་ཅིའི་ཐད་ནས་ཁྱད་ཆོས་འབུར་དུ་ཐོན་ཞིང་སྒྱུ་རྩལ་གྱི་རིན་ཐང་ངེས་ཅན་ལྡན་ཡོད།
རྒྱང་ལྟའི་ཁྲོད་ཀྱི་ལྷ་རི།
ཉྭ་ནག་པ་བ་རེས། 1960ལོར་མདོ་སྨད་བོང་སྟག་ཉྭ་ནག་ཚོ་བ་རུ་སྐྱེས། ཆུང་དུས་སློབ་གྲྭ་ཆེ་འབྲིང་ཆུང་གསུམ་འགྲིམས། 1979ལོ་ནས་བཟུང་མཚོ་ནུབ་ཁུལ་མི་རིགས་དགེ་འོས་སློབ་གྲྭ་དང་མཚོ་སྔོན་ཚྭ་འདམ་ལས་རིགས་ལག་རྩལ་སློབ་གླིང་དུ་ལོ་ངོ་སུམ་ཅུ་ལྷག་གི་རིང་སློབ་གསོའི་ལས་ཀ་གཉེར། ཁོས་དུས་ནམ་ཡིན་ཡང་སློབ་གསོའི་བྱ་བ་ནི་ཨང་དང་པོ་དང་རྩོམ་འབྲིའི་ལས་ཀ་ནི་ཨང་གཉིས་པར་བརྩིས་ཡོད། 1986ལོ་ནས་བཟུང་ལས་ཞོར་དུ་རྩོམ་ཡིག་ཐར་ཐོར་བྲིས། སྔ་ཕྱིར“སྦྲང་ཆར་རྩོམ་རིག་བྱ་དགའ”དང“ཚྭ་འདམ་རྩོམ་རིག་བྱ་དགའ”སོགས་ཐོབ་མྱོང་། བརྩམས་ཆོས་དཔེ་དེབ་གཙོ་བོ《མཁའ་ལ་འཕྱོ་བའི་ཡིད་ཀྱི་བརྩེ་རླབས》དང་། 《བརྩེ་མདངས་ལ་འཁྱུད་པའི་སྨོན་འདུན》《བརྩེ་ཞེན་གྱིས་བསླངས་པའི་འགྱུར་ཁུགས》《སྔོན་མོ་སྤང་ལས་འཁྲུངས་པའི་སེམས་ཀྱི་རོལ་མོ》(དཔེ་དེབ་འདི་ཁྲི་ཀའི་འཕྲིན་ཁྱུང་གིས་རྒྱ་ཡིག་ཏུ་བསྒྱུར་ཡོད)《བོང་སྟག་ལོ་རྒྱུས་བློ་ལྡན་འཇུག་ངོགས》《རྩོམ་བསྡུས་བྱུ་རུའི་དོ་ཤལ》《བོང་སྟག་ཉྭ་ནག་གི་ཁྱིམ་རྒྱུད་ལོ་རྒྱུས》《བགྲོ་གླེང་དང་བསམ་གཞིག》སོགས་དང་། བསྒྲིགས་དཔེ་གཙོ་བོ《བོང་སྟག་ཡུལ་སྲོལ་སྤྱི་བཤད》དང་།《 མཚོ་ནུབ་བོད་བརྒྱུད་ནང་བསྟན་དགོན་པ་ཁག་གི་ལོ་རྒྱུས་མདོར་བསྡུས》《བོད་ཀྱི་གནའ་ཡིག་གོ་བདེ་བར་ཕབ་པ》《 མཚོ་སྔོན་ཞིང་ཆེན་འབྲིང་རིམ་དགེ་འོས་སློབ་གྲྭའི་སྐད་ཡིག་སློབ་གཞི》སོགས་མཆིས།
རླུང་དང་འདྲེས་པའི་གཏམ།
ཚེ་རིང་རྣམ་རྒྱལ། པིར་མིང་ལ་ཁ་བ་རི། 1964ལོར་མདོ་སྨད་བོང་སྟག་ནས་སྐྱེས། 1989ལོར་མཚོ་སྔོན་མི་རིགས་དགེ་འོས་ཆེད་སྦྱོང་སློབ་གྲྭ་ནས་མཐར་ཕྱིན་ཏེ་མཚོ་ནུབ་ཁུལ་མི་རིགས་དགེ་ཐོན་སློབ་གྲྭ་རུ་ལོ་ངོ་བཅུ་བདུན་གྱི་རིང་ལ་བོད་སྐད་ཡིག་གི་སློབ་ཁྲིད་དོན་དུ་གཉེར། ཞོར་དུ་རིག་གཞུང་ཞིབ་འཇུག་དང་གསར་རྩོམ་གྱི་ལས་ལ་འབད། སྔ་གཞུག་ཏུ《སྦྲང་ཆར》དང་། 《གངས་རྒྱན་མེ་ཏོག》《ལྷོ་ཁའི་རྩོམ་རིག་སྒྱུ་རྩལ》སོགས་བོད་ཁུལ་གྱི་དུས་དེབ་སྟེང་སྙན་ངག་དང་དཔྱད་རྩོམ། ལྷུག་རྩོམ་སོགས་བརྩམས་ཆོས་སུམ་ཅུ་ཙམ་སྤེལ། ཉེ་ལམ་དགེ་ཆོས་དྲ་བ་དང་མཚོ་སྔོན་བོད་ཡིག་ཟིན་བྲིས་སོགས་དྲ་ཚིགས་ཁག་ཏུ་སྙན་རྩོམ་གཙོས་པའི་འབོལ་རྩོམ་དང་དཔྱད་རྩོམ་སོགས་རྩོམ་ལུས་ཅི་རིགས་སྤེལ་བཞིན་མཆིས།
རྟོད་ཐག་ཁྲ་ཁྲ།
མོག་བུ་ཡེ་ཤེས་སྐྱབས། མདོ་སྨད་བོང་སྟག་ཏུ་སྐྱེས། ད་ལྟ《གངས་རྒྱན་མེ་ཏོག》རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་གཉེར་བཞིན་ཡོད། སྔ་ཕྱིར《སྦྲང་ཆར》དང《གངས་རྒྱན་མེ་ཏོག》《བོད་ཀྱི་རྩོམ་རིག་སྒྱུ་རྩལ》《ཟླ་ཟེར》《ཁྲིམས་ལུགས་ཚགས་པར》སོགས་སུ་དཔྱད་རྩོམ་དང་སྙན་ངག གླུ་ཚིག ལྷུག་རྩོམ་སོགས་བརྒྱ་ཕྲག་ལྷག་སྤེལ། བརྩམས་ཆོས་ལ《སྲོག་གི་སྐྱ་ཡ》དང《ལབ་རྩིད་ཞགས་ནག་པོ》《འདང་བལ་དཀར་ཁ་ཆུ》སོགས་ཡོད།
མེ་ཏོག་སྐྱིད། པིར་མིང་ལ་ཁ་བ་ལྷ་མོ། མཚོ་སྔོན་པོ་བོང་སྟག་ཏུ་སྐྱེས། སློབ་ཆེན་གྱི་སྐབས་ནས་རྩོམ་ཐན་ཐུན་རེ་བྲིས་པ་ཡིན་ཞིང《གངས་རྒྱན་མེ་ཏོག 》དང《སྦྲང་ཆར 》གཙོར་བཟུང་བའི་སྒེར་གཞུང་གི་དུས་དེབ་གང་རུང་ལ་རྩོམ་རིག་བརྩམས་ཆོས་རེ་འགའ་བཀོད་མྱོང་། ཉིས་སྟོང་བཅོ་ལྔ་ལོར“གངས་རྒྱན་མེ་ཏོག”རྩོམ་རིག་བྱ་དགའ་ཐོབ།ཉིས་སྟོང་བཅུ་གཉིས་ལོར་མཚོ་སྔོན་དགེ་ཐོན་སློབ་ཆེན་ནས་ཞིབ་འཇུག་སློབ་མཐར་ཕྱིན།
པདྨ་རིག་འཛིན། པིར་མིང་ལ་འདམ་འཇིལ་ལི། 1984ལོར་མཚོ་ནུབ་ཁུལ་གཏེར་ལམ་རྫོང་ཤར་རི་ཁ་གྲོང་རྡལ་ཚ་ཚ་ཞིང་ཁ་སྡེ་བ་རུ་སྐྱེས། 2010ལོར་ནུབ་བྱང་མི་རིགས་སློབ་གྲྭ་ཆེན་མོ་ནས་དངོས་གཞི་སློབ་མཐར་ཕྱིན་རྗེས་མཚོ་ནུབ་ཁུལ་མི་རིགས་སྐད་ཡིག་གཞུང་སྒྲུབ་ཁང་དུ་ལོ་ཙཱ་སོགས་ཀྱི་བྱ་བ་གཉེར། ད་སྔའི་བར་དུ《སྦྲང་ཆར》དང《གངས་རྒྱན་མེ་ཏོག》《ལྷོ་ཁའི་རྩོམ་རིག་སྒྱུ་རྩལ》《མཚོ་སྔོན་ཁྲིམས་ལུགས་ཚགས་པར》《མཚོ་སྔོན་བོད་ཡིག་ཚགས་པར》《མཚོ་སྔོན་པོའི་རྩོམ་རིག་སྒྱུ་རྩལ》བཅས་བོད་ཁུལ་གྱི་གཞུང་སྒེར་དུས་དེབ་ཁ་ཤས་སུ་སྙན་རྩོམ་དང་ལྷུག་རྩོམ་སོགས་བཀོད་མྱོང་། མཚོ་སྔོན་ཞིང་ཆེན་ལོ་ཙཱ་མཐུན་ཚོགས་ཀྱི་ཚོགས་མི་དང་མཚོ་ནུབ་ཁུལ་རྩོམ་པ་པོའི་མཐུན་ཚོགས་ཀྱི་ཚོགས་མི། གཏེར་ལེན་ཁ་གྲོང་ཁྱེར་རྩོམ་པ་པོའི་མཐུན་ཚོགས་ཀྱི་ཚོགས་མི་བཅས་ཡིན།
འབྲོག་མོ།
བདེ་སྐྱིད་སྒྲོལ་མ། བོང་སྟག་བྲག་དམར་ཡུལ་ཚོ་ནས་སྐྱེས་ཤིང་། 1998ལོར་མཚོ་སྔོན་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན་རྗེས། མཚོ་ནུབ་ཁུལ་རྒྱང་སྒྲོག་བརྙན་འཕྲིན་ཁང་ནས་བྱ་བ་བསྒྲུབས་པ་དང་། སྔ་གཞུག་ཏུ་རྒྱང་སྒྲོག་པ་དང་། རྩོམ་སྒྲིག་པ། ལོ་ཙཱ་བའི་འགན་ཁུར། ལས་ཞོར་དུ《སྦྲང་ཆར》དང《གངས་རྒྱན་མེ་ཏོག》《མཚོ་སྔོན་ཁྲིམས་ལུགས་ཚགས་པར》《པཱ་ཡུན་ཆུ་བོ》སོགས་དུས་དེབ་སྟེང་སྙན་ངག་དང་ལྷུག་རྩོམ་སྤེལ་མྱོང། ད་ལྟ་མཚོ་ནུབ་ཁུལ་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི་ཡིན།


text:
ཉེ་ལམ། 《བོད་ཀྱི་བྱིས་སྙོར་ཁང་གི་བསླབ་དེབ་བྱིས་པའི་བློ་སྒོ་འབྱེད་པའི་ལྡེ་མིག》ཅེས་པའི་བུ་བཅོལ་ཁང་གི་བོད་ཡིག་སློབ་དེབ་ལྔ་ཀན་སུའུ་མི་རིགས་དཔེ་སྐུན་ཁང་གིས་པར་དུ་བསྐྲུན་ཞིང་། འདི་ནི་བུ་བཅོལ་ཁང་གི་བོད་ཡིག་སློབ་དེབ་ཐོག་མའི་གྲས་ཡིན།
ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་གླིང་གཙོ་དགེ་རྒན་ཚེ་རིང་ཐར་གྱིས་སློབ་དེབ་དེ་པར་དུ་བསྐྲུན་པའི་སྐོར་ལ་འདི་སྐད། བུ་བཅོལ་ཁང་གི་བྱིས་པའི་སློབ་གསོ་ནི་བོད་མི་རིགས་ཀྱི་སྲོལ་རྒྱུན་སློབ་གསོའི་སྟོང་ཆ་ཆེན་པོ་ཡིན་པ་མ་ཟད། དེང་སང་གི་སློབ་གྲྭའི་སློབ་གསོའི་མ་ལག་ནང་ནས་ཀྱང་མཐོང་ཆེན་མ་བྱས་པར་ལུས་ཡོད་མོད། དོན་ཐོག་ནས་དེ་ནི་བོད་མི་རིགས་ཀྱི་སློབ་གསོའི་གཞི་རྩའི་ནང་གི་གཞི་རྩ་ཡིན་པས་གལ་འགངས་ཤིན་ཏུ་ཆེ་སྙམ། འདིར་བུ་བཅོལ་ཁང་གི་བྱིས་པ་ཚོར་སློབ་བསྟེན་བསྒྲིགས་ནས་པར་དུ་བསྐྲུན་པ་ལ་སྙིང་ཐག་པ་ནས་བཀའ་དྲིན་ཞུ།
ཡང་སློབ་དེབ་དེ་པར་དུ་བསྐྲུན་པའི་སྐོར་ལ་རྩོམ་སྒྲིག་པས་གཤམ་གསལ་ལྟར་གསུངས་པ་སྟེ། སློབ་དེབ་ནི་བྱིས་པའི་སློབ་གསོའི་མ་ལག་ཁྲོད་ཀྱི་ཆེས་རྩ་བའམ་ཆེས་རྨང་གཞིར་གྱུར་བའི་གྲུབ་ཆ་གལ་ཆེན་ཞིག་ཡིན་པས། སྲིད་ཇུས་ཀྱི་ཉི་འོད་ཕྱོགས་མེད་འཕྲོ་བའི་གོ་སྐབས་བཟང་པོ་ལ་བརྟེན་ནས་བོད་རིགས་བྱིས་པ་དག་ལ་ཉེ་བར་མཁོ་ཞིང་སྤྲོ་བར་འདེགས་པའི་བསླབ་ཚན་ལྔ་བསྒྲིགས་ཡོད། ནང་དོན་གྱི་ཆ་ནས་ཡུལ་སྲོལ་རྨང་དང་། བྱིས་པ་གཞི། ཆོས་ཉིད་སྲོག་ཏུ་བཟུང་ནས། སྲོལ་བཟང་གི་ལམ་མ་བོར་ཞིང་དུས་རབས་ཀྱི་ཉམས་མ་ཤོར་བའི་ཁྱད་ཆོས་འབུར་དུ་ཐོན་ཡོད། ཁྱབ་ཁོངས་ཀྱི་ངོས་ནས་རྒྱལ་ཁབ་སློབ་གསོ་པུའུ་ཡིས་གཏན་ལ་ཕབ་པའི་ལོ་གསུམ་ནས་དྲུག་བར་གྱི་བྱིས་པའི་སློབ་སྦྱོང་དང་འཕེལ་རྒྱས་ཕྱོགས་སྟོན་ཞེས་པ་ལས་བསྟན་པའི་བདེ་ཐང་དང་། སྐད་ཆ། སྤྱི་ཚོགས། ཚན་རིག སྒྱུ་རྩལ་བཅས་སྔོན་འགྲོའི་སློབ་གསོའི་ཆོས་ཉིད་ནང་བཞིན་བོད་རང་ལ་ཡོད་པའི་བྱིས་པའི་བློ་རིག་སྦྱོང་བྱེད་ཀྱི་སྡོངས་གྲོགས་སམ་མན་ངག་དེ་ཁེད་དང་། གནའ་གཏམ། ལེགས་བཤད། གཏམ་དཔེ། བྱིས་གླུ་སོགས་རང་རེའི་བྱིས་སྙོར་ཁང་གི་བྱིས་པའི་ལུས་སེམས་འཕེལ་རྒྱས་ཀྱི་འགྲོས་དང་བསྟུན་ཡོད། ལོ་རིམ་དབྱེ་སྟངས་ཐད་ནས་འཛིན་གྲྭ་ཆུང་བར་སློབ་དེབ་གཅིག་ལ་སྟོད་སྨད་ཆ་གཉིས་ཏེ་སློབ་སྐབས་དང་པོར་སྟོད་ཆ་ཁྲིད་ཚར་དགོས་པ་དང་སློབ་སྐབས་གཉིས་པར་སྨད་ཆ་ཁྲིད་ཚར་དགོས། འཛིན་གྲྭ་འབྲིང་བ་དང་། འཛིན་གྲྭ་ཆེ་བ། གྲ་སྒྲིག་འཛིན་གྲྭ་གསུམ་པོ་ཡང་དེ་བཞིན་ནོ༎
ཉིན་རེའི་ཉམས་ལེན་ཞེས་པའི་དེབ་ཆུང་འདི་ནི། བྱིས་སྙོར་ཁང་གི་དགེ་སློབ་ཀྱི་ཉིན་གཅིག་གི་འགྲོ་འདུག་ཉལ་འཆག་གི་རྒྱུན་སྲོལ་དང་བོད་རང་གི་ཐུན་མོང་མ་ཡིན་པའི་བྱིས་པ་སྙོར་ཚུལ་ཟུང་དུ་འབྲེལ་ཞིང་བོད་སྐད་ཀྱི་ལམ་ནས་བྲིས་པ་ཡིན། ནང་དོན་གྱི་ཆ་ནས་བོད་རིགས་དགེ་རྒན་མི་ཉུང་བ་ཞིག་གིས་ཟུར་ལྟའི་དོ་དམ་དཔེ་དེབ་བཟང་པོ་ཞིག་གྱུར་ནས་བཀོལ་སྤྱོད་བྱེད་བཞིན་ཡོད། ཁྱད་པར་དུ་ཀན་སུའུ་མི་རིགས་དགེ་འོས་སློབ་གླིང་གི་སློབ་དཔོན་ཆེན་མོ་དགེ་འདུན་རྒྱ་མཚོས་ཁུར་བརྒྱ་དང་དུ་བླངས་ནས་དག་བཅོས་དང་འཕྲི་སྣོན་ཡང་ཡང་བྱས་པས་ད་ལྟ་ཡོངས་སུ་གྲུབ་སོང་། གཞན་དཔེ་དེབ་བཞི་བོ་བོད་རང་གི་བྱིས་པའི་ན་ཚོད་ལྟར་བྱེད་སྒོ་ལ་སྦྱར་ནས་རྩོམ་བསྒྲིགས་བྱས་པ་ཡིན།
ཁྲིད་སྟངས་གསལ་འདེབས།
མི་རིགས་སློབ་གསོ་འཕེལ་རྒྱས་ཀྱི་འགྲོས་དང་བསྟུན་ནས། སློབ་དེབ་ནི་སློབ་གསོའི་མ་ལག་གི་གྲུབ་ཆ་གལ་ཆེན་ཡིན་ཞེས་བསྟན་པ་ནང་བཞིན་བྱིས་པའི་རྩལ་ནུས་འཇོན་གསུམ་གྱི་དགོས་མཁོ་དང་། རང་རེའི་བྱིས་སྙོར་ཁང་གི་ལོ་རིམ་གྱི་དབྱེ་པ་ལ་དམིགས་ནས་སློབ་དེབ་བཞི་རྩོམ་སྒྲིག་བྱས་ཡོད་དེ། འཛིན་གྲྭ་ཆུང་བར་སློབ་དེབ་གཅིག་ལ་སྟོད་སྨད་ཆ་གཉིས་ཏེ་སློབ་སྐབས་དང་པོར་སྟོད་ཆ་ཁྲིད་ཚར་དགོས་པ་དང་སློབ་སྐབས་གཉིས་པར་སྨད་ཆ་ཁྲིད་ཚར་དགོས། འཛིན་གྲྭ་འབྲིང་བ་དང་། འཛིན་གྲྭ་ཆེ་བ། གྲ་སྒྲིག་འཛིན་གྲྭ་གསུམ་པོ་ཡང་དེ་བཞིན་ནོ༎
སློབ་ཡུན་གྱི་ཆ་ནས་བགོས་ན། སློབ་སྐབས་གཅིག་ལ་གཟའ་འཁོར20ཡིན། འཛིན་གྲྭ་ཆུང་བར་མཚོན་ན། བདེ་ཐང་གི་ལམ་ནས་སློབ་ཐུན་གཅིག་དང་། སྐད་ཡིག་གི་ལམ་ནས་སློབ་ཐུན་གཉིས། སྤྱི་ཚོགས་ཀྱི་ལམ་ནས་སློབ་ཐུན་གཅིག ཚན་རིག་གི་ལམ་ནས་སློབ་ཐུན་གཅིག སྒྱུ་རྩལ་གྱི་ལམ་ནས་སློབ་ཐུན་གཅིག་བཅས་གཟའ་འཁོར་རེ་ལ་སློབ་ཐུན་བདུན་རེ་ཁྲིད་དགོས། འཛིན་གྲྭ་འབྲིང་བར་གཟའ་འཁོར་རེ་ལ་སློབ་ཐུན་དགུ་རེ་དང་། འཛིན་གྲྭ་ཆེ་བར་གཟའ་འཁོར་རེ་ལ་སློབ་ཐུན་བཅུ་གཅིག་རེ། གྲ་སྒྲིག་འཛིན་གྲྭར་གཟའ་འཁོར་རེ་ལ་སློབ་ཐུན་བཅུ་གཉིས་རེ་ཁྲིད་དགོས་སོ༎
དེ་བཞིན་སློབ་ཁྲིད་བྱེད་སྟངས་ཀྱི་ཆ་ནས་བཤད་ན། བྱིས་སྙོར་ཁང་གི་སློབ་ཁྲིད་ཀྱི་རྣམ་པ་གཙོ་བོ་རྩེད་འཇོ་ཡིན་པས། བྱིས་པའི་བློ་ཁམས་དང་བསྟུན་ཅིང་མཐུན་པའི་སློབ་ཁྲིད་བྱེད་ཐབས་ཤིག་ངེས་པར་དུ་རྙེད་དགོས་ཏེ། དེ་ནི་གཙོ་བོ་བྱེད་སྒོ་ལ་སྦྱར་ནས་ལས་ཞོར་སློབ་ཞོར་དང་སློབ་ཞོར་རྩེ་ཞོར་ཡིན་ལ། རྩེད་མོ་དང་། རི་མོ། གླུ་གར། ལག་ལེན་སོགས་ལ་བརྟེན་ནས་ཁ་གསལ་གོ་བདེའི་ལམ་ནས་སློབ་ཁྲིད་སྤེལ་རྒྱུ་ཤིན་ཏུ་གལ་ཆེ།


text:
གསལ་བཤད།
- སློབ་དཔོན་སྣ་ཚོགས་གཟུགས་ཅན།
- བཀུར་འོས་པའི་དྲ་གྲོགས་རྣམ་པ། ཕྲན་སྒེར་གྱི་དྲ་ཚིགས་འདི་ནི། ཁོ་བོས་སུག་བྲིས་བྱས་པའི་རྩོམ་སྔ་ཕྱི་ཐམས་ཅད་ཁྱེད་ཅག་གི་སྤྱན་ལམ་དུ་གཟིགས་འབུལ་ཞུ་སའི་ལྟེ་བ་ལྟ་བུ་ཞིག་ཡིན། གཞུང་འགྲེལ་སོགས་ཅུང་རིང་བའི་རྩོམ་རྣམས་གནས་སྐབས་སུ་འདིར་མ་ཤོང་ཡང་རིམ་གྱིས་ཡར་རྒྱས་ལ་གཏོང་རྒྱུ་ཡིན། ཁོ་བོའི་རང་མིང་དངོས་ལ་འཇིགས་མེད་བློ་གྲོས་རྒྱལ་མཚན་དང་། མཁན་ཆེན་ཕྲིན་ལས་དབང་རྒྱལ་གྱིས་གནང་བའི་མིང་དཀོན་མཆོག་གསུམ་གྱི་འོད་ཟེར། གྲུབ་དབང་པདྨ་གཏུམ་དྲག་རོལ་བའི་རྡོ་རྗེས་གནང་བའི་མིང་འཇམ་དཔལ་ཡེ་ཤེས། གཏེར་སྟོན་བསམ་གཏན་རབ་རྒྱས་ཀྱིས་གནང་བའི་མིང་ཟླ་བྲལ་ཤེས་རབ་བདེ་སྟོང་རིག་པའི་རྡོ་རྗེ། རིགས་ལྔའི་མཁའ་འགྲོའི་ལུང་བྱང་ལས་བྱུང་བ་ཨོ་རྒྱན་སྒྲིབ་བྲལ་གླིང་པ། དག་སྣང་གསང་བའི་ཆོས་མཛོད་ལས་བྱུང་བའི་མིང་སློབ་དཔོན་སྣ་ཚོགས་གཟུགས་ཅན། ཡི་དམ་ལྷས་ལུང་བསྟན་པའི་མིང་སློབ་དཔོན་རྒྱ་མཚོའི་སྤྲིན་གྱི་ལང་ཚོ། ཀུན་བཤད་ཀྱི་མིང་མཚུངས་མེད་ངག་རིག་རང་གྲོལ་མཚོ་བྱུང་འཛུམ་པའི་སྣང་བ་བཅས་ཕྲན་ལ་མིང་མི་འདྲ་བ་འགའ་ཞིག་ཡོད་པས། རྩོམ་མི་འདྲ་རྣམས་ཀྱི་མཇུག་ཏུ་དགོས་པའི་དབང་གིས་མིང་གང་ཞིག་དང་སྐབས་སུ་འཚམས་པ་བེད་སྤྱོད་བྱས་ཡོད་ཅིང་། མིང་བྲིས་མེད་ས་འགའ་རེ་ཡོད་པ་རྣམས་ཀྱང་དྲ་རྒྱ་འདིར་ཡོད་ཕྱིན་ཁོ་བོ་རང་གིས་སུག་བྲིས་འབའ་ཞིག་ཡིན། དྲ་རྒྱ་འདིར་བཅུག་མེད་པའི་རྩོམ་གཞན་ཕྲན་དང་མིང་གཅིག་པ་ཅན་འགའ་རེ་མཐོང་བ་རྣམས་ནི་ཁོ་བོ་དང་འབྲེལ་བ་ཅི་ཡང་མེད་པ་མཁྱེན་དགོས་སོ།། ཐུགས་རྗེ་ཆེ།
འབྲེལ་ཐག
Powered by Blogger.
Blog Archive
- Mar 22 (8)
- May 10 (1)
- May 17 (1)
- Jun 04 (2)
- Jul 10 (1)
- Jul 18 (1)
- Jul 20 (2)
- Jul 23 (1)
- Jul 31 (1)
- Aug 20 (2)
- Aug 25 (1)
- Aug 26 (2)
- Aug 29 (1)
- Sep 01 (2)
- Sep 05 (6)
- Oct 11 (1)
- Oct 14 (1)
- Oct 24 (1)
- Oct 29 (2)
- Nov 30 (1)
- Dec 27 (1)
- Jan 24 (1)
- Feb 19 (1)
- Feb 21 (1)
- Apr 18 (1)
- Apr 19 (1)
- May 06 (1)
- Sep 19 (1)
- Dec 03 (1)
- Feb 10 (1)
- Feb 12 (1)
- Feb 20 (1)
- Apr 30 (1)
- May 16 (2)
- May 14 (1)
- May 15 (1)
2011/10/24
18:29 | དོ་དམ་པ། སློབ་དཔོན་སྣ་ཚོགས་གཟུགས་ཅན། | | Edit Post
སྤོབས་པ་མཐའ་ཡས་ལགས་སུ། ཉིད་ཀྱི་དྲི་བ་དེ་ཉིན་ཤས་སྔོན་ནས་མཐོང་སོང་ཡང་། དེ་རིང་གི་བར་དུ་ལན་འབུལ་རྒྱུའི་དུས་ཚོད་མ་བྱུང་བར་དགོངས་པ་མ་ཚོམས་རོགས་ཞུ། དེ་བཞིན་ལ་སྟོད་བུ་ལགས་ཀྱིས་མཆན་འདེབས་མཁན་རྣམས་ལ་མཐོང་ཆུང་མ་བྱེད་པར་ལན་འདེབས་རོགས་གསུངས་འདུག་ཀྱང་། མཐོང་ཆུང་ག་ལ་ཡིན་ཏེ་ཉིན་འདི་དག་གི་རིང་ཐ་ན་ངལ་གསོ་ཡག་པོ་ཞིག་ཀྱང་རྒྱག་ལོངས་མ་བྱུང་བས་ལན་འབྲི་རྒྱུའི་དུས་ཚོད་བྱུང་མ་སོང་ལགས། དེ་རིང་གཟའ་སྤེན་པ་ཡིན་ཡང་ཞོགས་པའི་ཆུ་ཚོད་བརྒྱད་པ་ནས་ཡིག་ཆ་ཞིག་གི་ཆེད་དུ་གཞུང་གི་ལས་ཁུངས་ཁག་ཏུ་སོང་སྟེ་ཉིན་གང་པོར་བསྒུགས་པ་དང་། དགོང་མོའི་ཆུ་ཚོད་དྲུག་པའི་ཐོག་གཟོད་ཁྱིམ་དུ་སླེབས་ཐུབ་པ་ཙམ་བྱུང་། ཁར་སང་ཁར་ཉིན་ཡང་གཅིག་མཚུངས་ཡིན། ཁོ་བོའི་གྲོགས་པོ་རྨ་ཆུའི་དར་རྒྱས་ངའི་སར་ཕེབས་པ་ལ་སྣེ་ལེན་ཡག་པོ་ཞིག་བྱེད་ལོངས་མ་བྱུང་བར། ཉིན་གཉིས་གསུམ་ལ་ཁོང་དང་ངའི་བུ་ཆུང་གཉིས་གཅིག་པུར་ཁྱིམ་དུ་བཞག་ནས་ཕྱི་ལོགས་སུ་འགྲོ་དགོས་བྱུང་སོང་། དེ་བས་ཐོག་མར་ལན་དུས་ཐོག་ཏུ་འབུལ་མ་ཐུབ་པར་དགོངས་སེལ་ཞུ་བ་ཡིན།
དེ་ནས་དངོས་གཞིའི་ལན་ནི། རང་རེ་དམ་ཚིག་མ་ཉམས་པའི་རྡོ་རྗེའི་མཆེད་གྲོགས་རྣམས་ཀྱི་ནང་དུ་རྫོགས་ཆེན་དང་བྱང་སེམས་སོགས་ཀྱི་གོ་བསྡུར་གང་འདོད་ལྟར་ལོས་བྱེད་དེ། འོན་ཀྱང་དེ་རིང་འདིར་ཁྱེད་ལ་མང་པོ་ཞིག་ཞུ་རྒྱུ་མི་འདུག་ལགས། རྒྱུ་མཚན་ནི། ཁྱེད་ཀྱིས་གསུངས་པ་དང་ཁོ་བོས་བྲིས་ཡོད་པ་གཉིས་གཅིག་མཚུངས་རེད་འདུག་པས་ད་ནི་ཅི་ཞིག་བཤད་དགོས་ཀྱང་ཤེས་ཀྱི་མི་འདུག ཟླ་བ་གྲགས་པས། སྙིང་རྗེའི་སེམས་དང་གཉིས་སུ་མེད་བློ་དང་།། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ་ཞེས་སྙིང་རྗེ་དང་། གཉིས་སུ་མེད་པའི་བློ་དང་། བྱང་ཆུབ་ཀྱི་སེམས་གསུམ་པོ་དགོས་པར་ཞལ་གྱིས་བཞེས་ཟིན་པ་ལ། ད་དུང་སྙིང་རྗེ་དང་། གཉིས་སུ་མེད་པའི་བློ་དང་། བྱང་ཆུབ་ཀྱི་སེམས་གསུམ་པོ་མི་དགོས་པའི་རྒྱལ་སྲས་ཞིག་གང་དུ་ཡོད་ཅེས་རྒོལ་ན་ལན་ཅི་ཞིག་རྒྱག་དགོས་སམ། ཧ་ལམ་མཆོག་ཉིད་ཐུགས་ཉམས་འུར་ནས་ཁོ་བོས་བྲིས་པའི་སྙིང་རྗེའི་སྐོར་དེའི་ཚིག་དོན་ལ་དོ་སྣང་མེད་བཞིན་དུ་བཀླགས་པ་འདྲ་བས། ཡང་བསྐྱར་ཐེངས་གཅིག་ཀློག་རོགས་ཞུ་བ་ཡིན་ལགས། གལ་ཏེ་དེ་འདྲ་མིན་པར་སྙིང་ཐིག་པ་ཞིག་གིས་རྫོགས་ཆེན་སྤང་དགོས་པར་བཤད་ཀྱི་འདུག་ཟེར་བ་དང་། རྫོགས་ཆེན་གྱི་ཉམས་ལེན་སྙིང་རྗེ་དང་མ་འབྲེལ་བ་ཞིག་ཡིན་པར་བཤད་ཀྱི་འདུག་ཟེར་བ་དང་། ཡང་སྙིང་རྗེ་ཆེན་པོ་ནི་རྫོགས་ཆེན་གྱི་ལྟ་སྒོམ་སྤྱོད་གསུམ་གྱི་གང་ཡང་མིན་པར་བཤད་ཀྱི་འདུག་ཟེར་བ་ལྟ་བུའི་གླེང་ཕྱོགས་འདྲ་བཟོ་དགོངས་པ་ཡིན་ན་ནི་ཅི་འདོད་མཛོད་དང་། དོན་ལ་རྟོན་མཁན་ཞིག་ཡིན་ན་ཡིག་ཐོག་ཏུ་བྲིས་ནས་དྲ་ཐོག་ཏུ་བཞག་ཡོད་པ་ཁོ་རང་གིས་བདེན་དཔང་བྱེད་ཀྱི་རེད།
མདོ་འགག་ནི་རྫོགས་ཆེན་གྱི་གྲུབ་མཐའ་སྟོང་ཉིད་སྙིང་རྗེའི་སྙིང་པོ་ཅན་དང་། སྙིང་རྗེ་ཆེན་པོ་རྫོགས་ཆེན་གྱི་སྦྱོར་དངོས་རྗེས་གསུམ་གང་ལ་འབྲལ་མེད་དུ་འགྲོགས་ཡོད་པ་ཞིག་ལོས་ཡིན། དེར་བརྟེན་ངས་ཀྱང་དེ་ཀ་རང་དུ་བྲིས་ཡོད། ཁྱེད་ཀྱིས་གསར་དུ་གཟིགས་པའི་ལུང་དེ་དག་ཁོ་བོས་རང་གིས་ཞུས་ཤིང་གཞན་ལ་བཤད་དེ་ལོ་ངོ་བཅུ་བཅོ་ལྔ་ལྷག་ཕྱིན་ཟིན་པ་ཡིན་ལགས། འོན་ཀྱང་ཉམས་སུ་ལེན་ཚུལ་གྱི་དབང་དུ་བྱས་ན་སྙིང་རྗེ་དང་བྱང་ཆུབ་ཀྱི་སེམས་ནི་རྫོགས་པ་ཆེན་པོའི་མན་ངག་གི་རིག་པ་ངོ་སྤྲད་པའི་སྔོན་འགྲོ་དང་རྨང་གཞི་ཡིན་པས་ཐོག་མར་སྙིང་རྗེའི་ཉམས་ལེན་བྱེ་བྲག་ཏུ་བཤད་དགོས་ཤིང་། དངོས་གཞི་རིག་པ་རྩལ་གྱི་དབང་བསྐུར་བའི་སྐབས་སུ་ཡང་དྲན་གསོ་བྱེད་དགོས་པ་ཡིན།
དཔེར་ན། བསྐྱེད་རིམ་ཐུན་གཅིག་བསྒོམ་ཡང་ཏིང་འཛིན་རྣམ་གསུམ་གྱིས་ཁོག་དབུབ་ཀྱི་ཡོད་ལ། སྙིང་རྗེ་སྒྱུ་མའི་མངོན་རྟོགས་ནི་དེ་བཞིན་ཉིད་ཀྱི་ཏིང་ངེ་འཛིན་ལས་ལོགས་སུ་སྒོམ་གྱི་ཡོད་པ་ལས། དེ་བཞིན་ཉིད་ཀྱི་ཏིང་འཛིན་སྟོང་ཉིད་སྙིང་རྗེ་ཟུང་འཇུག་ཅིག་ཡིན་ཟེར་ནས་དེས་འཐུས་པར་བྱེད་ཀྱི་མེད། འདི་ནི་སྙིང་རྗེའི་རྩལ་སྦྱོང་བའི་མན་ངག་གི་ཁྱད་པར་རེད། དེ་བཞིན་རྫོགས་པ་ཆེན་པོའི་རིག་པ་ངོ་འཕྲོད་ན་སྙིང་རྗེའི་སྙིང་པོ་ཡར་ལྡན་དུ་ཡོད་ཟེར་ནས། ཐོག་མ་ཉིད་ནས་སྙིང་རྗེའི་དམིགས་རྣམ་ཡལ་བར་དོར་དེ་དངོས་གཞིའི་མན་ངག་ལ་འཇུག་པའི་ཕྱག་སྲོལ་མེད། རྒྱལ་པོ་ཨིནྡྲ་བྷུ་ཏི་དང་། སྤང་མི་ཕམ་མགོན་པོ་ལྟ་བུ་ནི་རྟོགས་གྲོལ་དུས་མཉམ་ཡིན་པས། འདིའི་རིགས་ཀྱིས་ཐབས་སྙིང་རྗེ་ཆེན་པོའི་མན་ངག་སོགས་ལ་སྐྱེ་བ་སྔོན་མ་རྣམས་སུ་གོམས་པ་མཐར་ཕྱིན་པར་བྱས་ཟིན་པར་གསུངས་ཏེ། མངའ་རིའི་པཎ་ཆེན་གྱིས།། རབ་མཆོག་སྦྱངས་པ་མཐར་སོན་སྐལ་ལྡན་དེ།། དབང་བསྐུར་ཐོབ་པས་སྡོམ་གསུམ་གཅིག་ཆར་སྐྱེ།། རྟོགས་གྲོལ་དུས་མཉམ་ཨིནྡྲ་བྷུ་ཏི་བཞིན་ཞེས་གསུངས་ཡོད།
དེས་ན་སྤྱིར་རྫོགས་པ་ཆེན་པོའི་གདུལ་བྱ་དཀྱུས་མ་ཞིག་གི་དབང་དུ་བྱས་ན། སྙིང་རྗེའི་ཉམས་ལེན་སྔོན་དུ་མ་སོང་བར་རྫོགས་ཆེན་བསྒོམ་སྐད་ནི་གཅིག་བྱས་ན་ལམ་གོལ་དུ་མི་འགྲོ་བའི་ངེས་པ་ཡང་མེད་དེ། ཞབས་དཀར་ཚོགས་དྲུག་རང་གྲོལ་གྱིས།། ཆོས་རྫོགས་པ་ཆེན་པོ་ཟབ་ན་ཡང་།། གཞི་བྱང་ཆུབ་སེམས་དང་མི་ལྡན་ན།། ཐེག་ཆེན་གྱི་གྲས་སུ་ཚུད་དཀའ་བས།། བྱང་ཆུབ་ཀྱི་སེམས་ལ་ནན་ཏན་མཛོད།། ཅེས་གསུངས་པ་ལྟ་བུ་ཡིན། མདོར་བསྡུ་ན། སྟོང་ཉིད་རྟོགས་ན་སྙིང་རྗེ་རང་ཤུགས་ཀྱིས་འབྱུང་བར་གསུངས་པ་ལྟར། རྫོགས་པ་ཆེན་པོའི་རིག་པ་ངོ་འཕྲོད་ཅིང་སྣང་བཞི་མཐར་རུ་ཕྱིན་ན་སྙིང་རྗེ་རྒྱུན་ཆད་པའི་སེམས་ཁྲལ་མེད་མོད་ཀྱང་། རྟོགས་པ་མཐོན་པོར་སླེབས་ན་སྙིང་རྗེ་རང་ཤུགས་ཀྱིས་འབྱུང་བ་ཡིན་པས་ཐོག་མ་ཉིད་ནས་དངོས་གཞི་ལ་འཇུག་དགོས་ཟེར་བའི་ཕྱག་བཞེས་མེད་པ་དང་། བྱམས་སྙིང་རྗེ་སོགས་ཐུན་མོང་དང་ཐུན་མིན་གྱི་སྔོན་འགྲོ་རྣམས་ཀྱི་རྩ་བ་བརྟན་པོ་བྱས་ནས་གཟོད་རྫོགས་པ་ཆེན་པོའི་མཐར་ཐུག་གི་མན་ངག་ནོད་དགོས་པ་བརྒྱུད་པའི་ཕྱག་བཞེས་ཡིན། ཕྱག་བཞེས་འདི་ཡང་ལུགས་སྲོལ་རྒྱུན་སྐྱོང་ཙམ་མིན་པར་མན་ངག་གི་གལ་གནད་ཆེན་པོ་ཞིག་ཡིན་པས། དཔེར་ན། བོད་དུ་རྫོགས་པ་ཆེན་པོ་མན་ངག་སྡེའི་བརྒྱུད་པའི་རྩ་བ་ནི་སློབ་དཔོན་ཆེན་པོ་དང་། བི་མ་ལ་གཉིས་ཡིན་ལ། བི་མ་སྙིང་ཐིག་གི་མན་ངག་གི་བཅུད་ཕྱུངས་པ་བླ་མ་ཡང་ཏིག་ཡིན། བླ་མ་ཡང་ཏིག་ལ་ཁ་བྱང་འོད་གསལ་སྙིང་པོ་དང་ཉི་མའི་སྙིང་པོ་གཉིས་སུ་ཆོས་ཚན་གྱི་གྲངས་ཅུང་མི་འདྲ་བར་བྱུང་ཡང་ད་སྐབས་དངོས་སུ་བཞུགས་པ་ལ་ཆོས་ཚན་རེ་དྲུག་ཡོད་པ་དང་། སྔོན་འགྲོ་སེམས་སྦྱོང་བདུན་གྱི་དོན་ཁྲིད། དངོས་གཞི་འོད་གསལ་སྙིང་པོའི་དོན་ཁྲིད། ཁྲེགས་ཆོད་ཡེ་བབས་སོར་བཞག་གི་དོན་ཁྲིད་བཅས་དོན་ཁྲིད་སྐོར་གསུམ་པོ་འདི་བླ་མ་ཡང་ཏིག་གི་མན་ངག་ཀུན་གྱི་གཙོ་བོ་ཡིན། དེ་ཡང་། ཁ་བྱང་གཉིས་ཀྱི་གང་གི་ནང་ཡིན་བལྟ་ཁོམ་མ་བྱུང་ཡང་། ཁ་བྱང་གཅིག་གི་ནང་དུ། སྔོན་འགྲོ་སེམས་སྦྱོང་བདུན་གྱི་དོན་ཁྲིད་ཀྱིས།། གོང་མའི་དོན་ལ་འཇུག་པའི་རྐང་སྟེགས་བྱེད།། དངོས་གཞི་འོད་གསལ་སྙིང་པོའི་དོན་ཁྲིད་ཀྱིས།། བདེ་གཤེགས་སྙིང་པོའི་དོན་ལ་དངོས་སུ་སྦྱོར།། ཁྲེགས་ཆོད་ཡེ་བབས་སོར་བཞག་དོན་ཁྲིད་ཀྱིས།། གཤིས་ཀྱི་ངང་དེར་མཐར་འཛིན་སྒྲོ་འདོག་གཅོད་ཅེས་བྱུང་བ་དང་། ཡང་སྙིང་ཐིག་གོང་འོག་གཉིས་ཀྱི་མན་ངག་གི་བཅུད་བསྡུས་པའི་མཐར་ཐུག་གི་ཁྲིད་ཡིག་ཡེ་ཤེས་བླ་མའི་དབང་པོ་རབ་ཀྱི་ངོ་སྐལ་གྱི་ཁྲིད་ཀྱི་སྐབས་སུ། སྔོན་འགྲོ་སྐུ་གསུམ་གྱི་སྣ་ཁྲིད་པ་དང་། རིག་པའི་སྣ་ཁྲིད་པ། འབྱུང་བཞིའི་སྣ་ཁྲིད་པ་རྩལ་སྦྱོང་དང་བཅས་པ་སོགས་བྱུང་བ་ཡིན། དེ་ལྟར་ན་ཚེ་མི་རྟག་པ་སོགས་ཐུན་མོང་གི་སྔོན་འགྲོ་དང་། བྱམས་པ་སོགས་ཐུན་མོང་མ་ཡིན་པའི་སྔོན་འགྲོ། རིག་པའི་སྣ་ཁྲིད་པ་སོགས་ཁྱད་པར་གྱི་སྔོན་འགྲོ་རྣམས་དངོས་གཞིའི་མན་ངག་གི་རིག་པ་ངོ་སྤྲོད་པའི་སྔ་རོལ་ཏུ་ཉམས་སུ་ལེན་དགོས་པས། ཁོ་བོས་རྫོགས་པ་ཆེན་པོའི་མན་ངག་བསྒོམ་པའི་སྔོན་དུ་བྱམས་སྙིང་རྗེ་བསྒོམ་དགོས་པ་གཙོ་བོར་བཤད་པ་ཡིན། དེ་ཡང་ཆོས་སྒོར་ཞུགས་པ་ཞིག་ཡིན་ཕྱིན་ཚེ་མི་རྟག་པ་དང་། འཁོར་བའི་ཉེས་དམིགས་སོགས་ཤེས་ཡོད་པའི་ཁུལ་ཡིན་པ་དང་། ཁྱད་པར་གྱི་སྔོན་འགྲོ་ནི་རྫོགས་ཆེན་གྱི་ངོ་སྤྲོད་རང་གི་སྐབས་སུ་བྱུང་བ་ཡིན་ཞིང་། ཐེག་ཆེན་ལམ་གྱི་གཞུང་ཤིང་བྱམས་སྙིང་རྗེ་ནི་དེའི་བར་ཞིག་ལས་ལྷག་འགྲོ་བར་མཐོང་བས་སྙིང་རྗེའི་ཉམས་ལེན་བྱེ་བྲག་ཏུ་བཤད་པ་ཡིན། མ་མཐའ་ཡང་རྫོགས་ཆེན་གྱི་རྐྱལ་པ་ཡིན་ཟེར་མཁན་ཞིག་གི་རྒྱུད་ལ་རྟོགས་པ་མཐོ་སྐད་ཙམ་མ་གཏོགས། སེམས་ཅན་སྤྱི་དང་ཐ་ན་རང་གི་མིག་མདུན་དུ་རྒྱུ་མ་ས་ཐོག་ཏུ་ལུག་ནས་སྡོད་མཁན་ཞིག་བྱུང་ཡང་། མིག་ཟུར་ཙམ་ཞིག་གིས་མི་བལྟ་བར་ཐོག་ནས་མཆོང་འགྲོ་མཁན་ཞིག་ཡིན་ན། རྫོགས་ཆེན་གྱི་ཞབས་འདྲེན་ཡིན་པས་རྫོགས་ཆེན་བསྒོམ་པའི་སྔོན་དུ་སྙིང་རྗེའི་བག་ཆགས་གཏིང་ཟབ་མོ་འཇོག་དགོས་པ་བླ་མ་རྣམས་ཀྱི་ལས་འགན་ཡིན།
ཡང་ཀ་དག་ཁྲེགས་ཆོད་ཀྱི་མངོན་སུམ་ཅར་ཕོག་ཏུ་ངོ་སྤྲད་པའི་མན་ངག་དང་། ལྷུན་གྲུབ་ཐོད་རྒལ་གྱི་ཐོད་རྒལ་སྤྱི་ལ་གཅེས་པའི་ཆིངས། གནད་མངོན་དུ་སྟོན་པའི་ཐབས། རྟགས་སྣང་བ་བཞིའི་ས་མཚམས། མཐའ་རྟེན་གྱི་མན་ངག་སོགས་ཀྱི་གང་གི་སྐབས་སུ་མར་ཤེས་དྲིན་དྲན་སོགས་བྱམས་རྙིང་རྗེའི་མན་ངག་རྣམས་མི་འབྱུང་བས། འདི་དག་ཐོག་མར་ཅིས་ཀྱང་སྦྱོང་དགོས་པ་སེམས་ཉིད་ངལ་གསོ་དང་ཡོན་ཏན་མཛོད་སོགས་བསྟན་པ་ཡོངས་རྫོགས་བསྟན་བཅོས་གཅིག་ཏུ་ཚང་བའི་གཞུང་རྣམས་ལ་བལྟས་ཀྱང་ཤེས་ངེས་དང་། བོད་ཀྱི་རྫོགས་ཆེན་པ་རྣམས་དང་ནུབ་ཕྱོགས་ཀྱི་རྫོགས་ཆེན་པ་རྣམས་ཀྱི་བར་ལ་སེམས་ཅན་གྱི་ལུས་སྲོག་ལོངས་སྤྱོད་ལ་འཚེ་མི་འཚེའི་ཁྱད་པར་ཅི་ཙམ་ཡོད་པ་འདིས་ཀྱང་མྱོང་བའི་ཐོག་ནས་ཤེས་ཐུབ་པས། སྔོན་འགྲོ་མེད་པ་ཞིག་ལ་དངོས་གཞིའི་ཁྲིད་འདེབས་རྒྱུ་མེད་པ་ཧ་ཅང་གསལ་པོ་རེད། ད་དུང་ནུབ་ཕྱོགས་པ་རྣམས་ལ་ཐོག་མར་སྙིང་རྗེའི་ཉམས་ལེན་གཙོ་བོར་མ་བཤད་ན། ཁྲིད་ཐོབ་རྗེས་དེ་ཙམ་མ་གཏོགས་ཆོས་གཞན་མི་དགོས་པའམ། ཡང་ན་གཞན་རྣམས་ཆོས་མིན་པ་ལྟ་བུར་སེམས་ཀྱི་འདུག་པས། ཧ་ལམ་མི་ཚེ་གང་པོར་སེམས་ཅན་ལ་དམིགས་པའི་སྙིང་རྗེ་ཐུན་གཅིག་བསྒོམ་རྒྱུའི་སྐལ་བ་མེད་པར་སྣང་སྟེ། དེ་ལྟར་ན་ནང་པའི་ཆོས་པ་སྤྱིའི་ཞབས་འདྲེན་ཡང་ཆགས་ཀྱི་འདུག་ལགས།
དེ་ནས་ཉིད་ཀྱིས་སྙིང་རྗེ་དང་མ་འབྲེལ་བའི་རྫོགས་ཆེན་ཞེས་པ་ཞིག་སུས་བཤད་འདུག སྙིང་རྗེ་དང་མ་འབྲེལ་བའི་རྫོགས་ཆེན་རྐྱང་བ་ཞེས་པ་ཞིག་ཉམས་སུ་བླངས་ནས་སུ་ཞིག་ཕུང་སོང་བ་རེད་གསུངས་པ་སོགས་ཀྱི་ལན་ནི། དུས་རབས་ཉེར་གཅིག་པའི་ཐེག་ཆེན་པ་ཞིག་གི་གཏམ་ཞེས་པ་དེའི་ཕྱེད་ཕྱི་མ་རུ་ཡོད་པས། དྲ་བདག་རྣམས་ཀྱིས་ག་དུས་དྲ་ཐོག་བཞག་ན་དེ་དུས་གཟིགས་རོགས་ཞུ་བ་ལགས། དེ་ཡང་སྙིང་རྗེའི་བསྟན་བཅོས་འདི་ཅུང་རིང་བས་དུམ་བུ་གཉིས་མ་བྱས་པར་མ་ཤོངས་པ་ཡིན་འདུག ཡང་སྙིང་རྗེ་ལ་སྦྱངས་ན་རྫོགས་ཆེན་འདོར་དགོས་པ་དང་རྫོགས་ཆེན་ཉམས་སུ་བླངས་ན་སྙིང་རྗེ་བོར་སོང་བ་ཞིག་མ་རེད་ཅེས་ཞུ་བཞིན་ཡོད་གསུངས་པ་ལ། དེ་དེ་བཞིན་ནོ་ཞེས་ཞུ་རྒྱུ་དང་། རྫོགས་ཆེན་གྱི་ཚབ་ལ་སྙིང་རྗེ་ཉམས་སུ་ལོངས་ཟེར་བ་དེ་འདྲ་ཁོ་བོས་གང་དུ་ཡང་བྲིས་མེད་པས་གོང་དུ་ཞུས་ཟིན་པ་ལྟར་ཡང་བསྐྱར་གཟིགས་རོགས་ཞུ་རྒྱུ་ཡིན་ལགས།
ད་ནི་མཆན་འདེབས་མཁན་གཞན་རྣམས་ཀྱི་ནང་ནས་དྲ་གྲོགས་ཕན་ཚུན་ལ་དྲིས་པ་མིན་པར་ཁོ་བོ་ལ་ཐད་ཀར་དྲི་བ་གནང་བ་རྣམས་ལ་ལན་ཉུང་ཙམ་ཞུ་རྒྱུར།
༡༽ རྫོགས་པ་ཆེན་པོའི་ཚིག་ཀ་དག་དང་ལྷུན་གྲུབ་སོགས་ཀྱི་སྐོར་ལ་ཡང་ཚིག་འགྲེལ་ཞིག་བསྐྱོན་གནང་རོགས་ཞུ། དེ་དག་ཀྱང་སྙིང་རྗེ་དང་འབྲེལ་བ་ཆེ་ཤས་ཤིག་ཡིན་ཚོད་ཡོད་རབས་ཤིག་ཐོས་མོད། ཅེས་པ་ལ། ཀ་དག་ནི་ཡེ་གདོད་མ་ནས་རང་བཞིན་གྱིས་རྣམ་པར་དག་པའི་དོན་དེ། ངེས་ཤེས་སྒྲོན་མེ་ལས། འཕགས་ཡུལ་དཔལ་ལྡན་ཟླ་བ་དང་།། བོད་ན་རོང་ཟོམ་ཆོས་བཟང་གཉིས།། དགོངས་པ་གཅིག་དང་དབྱངས་གཅིག་གིས།། ཀ་དག་སྟོང་པ་ཆེན་པོར་བསྒྲུབས།། ཞེས་དང་། ཀ་དག་གདར་ཤ་ཆོད་པ་ལ།། ཐལ་འགྱུར་ལྟ་བ་མཐར་ཕྱིན་དགོས།། སྤྲོས་བྲལ་ཙམ་གྱི་ཆ་ནས་ནི།། འདི་གཉིས་ཁྱད་པར་མེད་དོ་གསུངས།། ཞེས་སོགས་གསུངས་པ་ལྟ་བུ་ཡིན། ལྷུན་གྲུབ་ཐོད་རྒལ་གྱི་ལྷུན་གྲུབ་ནི། གང་ཞིག་མངོན་དུ་གྱུར་བའི་རང་བྱུང་གི་ཡེ་ཤེས་སམ་རང་བཞིན་འོད་གསལ་བའི་ཡེ་ཤེས་དེ་ཉིད་ལམ་རྐྱེན་གྱིས་གསར་དུ་བསྐྱེད་པ་མིན་པར་གདོད་ནས་གཞི་ལ་ལྷུན་གྲུབ་བམ་རང་ཆས་སུ་བཞུགས་པའི་དོན་དེ། ཡིད་བཞིན་མཛོད་ལས། ཇི་ལྟར་ཉི་ཟླ་སྤྲིན་དང་བྲལ་བ་བཞིན།། ཁམས་ཀྱི་སྒྲིབ་པ་ཀུན་དང་བྲལ་བ་ན།། བྱང་ཆུབ་ཅེས་བྱ་ལྷུན་གྲུབ་ཡོན་ཏན་སྣང་།། ཞེས་དང་། ཡེ་ཤེས་བླ་མ་ལས། གདོད་ནས་ངོ་བོ་འགྱུར་བ་མེད་ལ་གློ་བུར་དྲི་མའི་དག་བྱ་ཅན།། ཞེས་སོགས་གསུངས་པ་ལྟར་ཡིན་ལ། འདིའི་ཐོག་ནས་གསར་རྙིང་གཉིས་ལ་བདེ་གཤེགས་སྙིང་པོའི་རྣམ་གཞག་འཇོག་སྟངས་མི་འདྲ་བར་བྱུང་བས། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང་།། ཞེས་སོགས་ཀྱི་ཐད་ལ་འགྲེལ་ཚུལ་མི་འདྲ་བ་མང་པོ་བྱུང་ཞིང་། དེ་ཡང་བཀའ་བརྒྱུད་དང་དགེ་ལྡན་སོགས་ཕྱོགས་འདྲ་དང་། ཇོ་ནང་དང་རྙིང་མ་སོགས་ཕྱོགས་འདྲ་བྱུང་བ་ཡིན། འདིའི་སྐོར་ཞིབ་ཏུ་ཞུ་རྒྱུའི་དུས་ཚོད་མི་འདུག་པས་དེ་ཙམ་གྱིས་འཐུས་པར་བྱེད། ཤེས་འདོད་དག་གིས་འཇུ་མི་ཕམ་པའི་བདེ་གཤེགས་སྙིང་པོའི་སྟོང་ཐུན་ཆེན་མོ་དང་། དོལ་པོའི་རི་ཆོས་དང་རྒྱུད་བླའི་འགྲེལ་བ། བུ་སྟོན་གྱི་བདེ་གཤེགས་སྙིང་པོའི་སྤྱི་དོན། རྒྱལ་ཚབ་རྗེའི་རྒྱུད་བླའི་འགྲེལ་བ་སོགས་ལ་གཟིགས་མཛོད། ཐོད་རྒལ་གྱི་དོན་ནི་ལྷུན་གྱིས་གྲུབ་པའི་ཡེ་ཤེས་དེ་ཉིད་ལམ་རིམ་གྱིས་མངོན་དུ་གྱུར་བ་ལ་མ་ལྟོས་པར། བཞུགས་སྟངས་དང་གཟིགས་སྟངས་ཀྱི་གནད་ཀྱིས་གཅུན་ཏེ་བཙན་ཐབས་ཀྱིས་མངོན་དུ་གྱུར་བར་བྱེད་པའི་དོན་ཡིན་ཞིང་། དཔེར་ན་སྐས་ཐེམ་དང་པོ་ལས་སྐས་ཐེམ་གཉིས་པ་མ་བརྒྱུད་པར་གསུམ་པ་འམ་ལྔ་བར་སྤོས་པ་ལྟ་བུའི་དོན་ཡིན་པས། རིག་འཛིན་འཇིགས་གླིང་གིས། བཞུགས་སྟངས་གསུམ་དང་གཟིགས་སྟངས་རྣམ་གསུམ་གྱིས།། གཅུན་ཏེ་སྣང་བཞི་ཆོས་ཟད་གདོད་མའི་སར།། ལྷུན་གྲུབ་རྫོགས་པ་ཆེན་པོའི་ས་ལ་སྐྱོལ།། ཞེས་གསུངས་པ་ལྟ་བུ་ལགས།
༢༽ ཡང་སློབ་དཔོན་འདི་བ་ཚང་ལའང་རྒད་པོ་མགོ་སེར་ཞིག་གིས་སྙིང་རྗེ་དེ་ཡང་འདོད་ཆགས་ཡིན་ནོ་ཞེས་ལན་བརྒྱབ་ན་འདི་པས་རྩོད་སྤོང་ཇི་ལྟར་བྱེད་རྒྱུ་ཡིན་ན། ཞེས་པར། སྤྱིར་ཡིན་ན་སྐད་ཆ་དེའི་རིགས་བཤད་མཁན་ལ་ལན་རྒྱག་མི་དགོས་པར། ལགས་སོ་ཞེས་འཛུམ་ཙམ་བྱས་ཏེ་བསྡད་ན་ཆོག ཅིས་ཀྱང་ལན་དགོས་ན་རྒད་པོ་དེ་ལ་ཁྱོད་ཀྱི་ཕ་རྒན་ལོ་བརྒྱད་ཅུ་ལོན་པ་ཞིག་རླངས་འཁོར་གྱིས་བརྡབས་ནས་ཤི་མ་གསོན་དུ་ལུས་ཡོད་ན། ཁྱོད་ཕ་རྒན་ལ་སྙིང་རྗེ་འམ། སྙིང་རྗེ་ན་དེ་འདོད་ཆགས་དང་འབྲེལ་བ་ཡོད་དམ་ཞེས་དྲིས་ཤིག རྣམ་པ་གཅིག་ཏུ་ན་སེམས་ཅན་བློས་མི་གཏོང་བའི་སྙིང་རྗེ་འདོད་ཆགས་དང་འབྲེལ་བ་ཡོད་པར་བཤད་ས་ཡང་ཡོད་དེ། ཇོ་བོ་རྗེས། འཇིག་ཚོགས་ལ་བལྟ་བ་སངས་རྒྱས་ཀྱི་གདུང་ཡིན་པར་གསུངས་པ་དང་། ད་དུང་འདོད་ཆགས་ཁོ་རང་ཡང་སྔགས་ཙམ་མ་ཟད་མདོ་ལས་ཀྱང་དེ་ཙམ་དགག་བྱ་མེད་པར་གསུངས་པ་ཡོད་དེ། བསླབ་བཏུས་ལེའུ་བརྒྱད་པར་ཉེ་བར་འཁོར་གྱིས་ཞུས་པའི་མདོའི་ལུང་དྲངས་པ་ལས། ཉེ་བར་འཁོར། དེ་ལ་ཉོན་མོངས་པ་གང་སེམས་ཅན་སྡུད་པར་འགྱུར་བ་དེ་ལ་ནི་བྱང་ཆུབ་སེམས་དཔའ་འཛེམས་པའང་མེད། འཇིགས་པ་ཡང་མེད་དོ།། དེ་བཞིན་དུ་སྦྱར་ཏེ། ཉེ་བར་འཁོར། དེ་ལྟ་བུས་ན་ཁྱོད་ལ་འདོད་ཆགས་དང་ལྡན་པའི་ལྟུང་བ་ཐམས་ཅད་ནི་ལྟུང་བ་མ་ཡིན་པར་བཤད་དོ།། ཅེས་སོགས་དང༌། སྔགས་ཀྱི་སྐབས་སུ་མཐར་ཐུག་འདོད་ཆགས་གནས་གྱུར་པ་སེམས་ཅན་བློས་མི་གཏོང་བའི་མེ་ལོང་ལྟ་བུའི་ཡེ་ཤེས་སུ་འགྱུར་བར་གསུངས་པ་ཡིན།
༣༽ དབུ་མ་ཆེན་མོ། ཕྱག་རྒྱ་ཆེན་མོ། རྫོགས་པ་ཆེན་པོ་སོགས་ཀྱི་ཁྱད་པར་ལ་ལུང་རིགས་ཀྱིས་ཅུང་ཟད་དཔྱད་ཐུབ་ན་ཤིན་ཏུ་ནས་ལེགས་སོགས་ལ། དབུ་མ་ཆེན་པོ་ཞེས་པའི་དབུ་མ་ནི་དབུས་ཀྱི་དོན་དང་། དེ་ཡང་དབུས་ཟེར་བ་རྟག་ཆད་གཉིས་ཀྱི་མཐའ་ལ་མི་གནས་པའི་དོན་ཡིན། འདི་ལ་དགེ་ལྡན་པའི་ཕྱོགས་ནས་རྟག་ཆད་གཉིས་ཀྱི་མཐའ་བསལ་བའི་དབུས་ལ་གནས་དགོས་པར་གསུངས་པས། དཔའ་རིས་རབ་གསལ་གྱིས་འཇུ་མི་ཕམ་ལ། དབུས་མེད་དབུ་མར་སྨྲ་བ་དབུ་འཁོར་ནས།། ཞེས་སོགས་གསུངས་ཤིང་། ཡང་མདོ་ལས། མཁས་པ་དབུས་ལའང་གནས་པར་ཡོངས་མི་བྱེད།། ཅེས་བྱུང་བ་བཞིན་གསང་སྔགས་རྙིང་ལུགས་ལ་མཐའ་དབུས་གང་དུ་མི་གནས་པ་ཞེས་འཛིན་སྟངས་གང་ཡང་མེད་པའི་དོན་དུ་གསུངས། གང་ལྟར་དབུས་ལ་གནས་དགོས་པར་གསུངས་པ་དང་། དབུས་ལ་ཡང་གནས་མི་རུང་བར་གསུངས་པ་གཉིས་ཀ་མདོ་ཡི་དགོངས་དོན་ཡིན། ཕྱག་རྒྱ་ཆེན་པོ་ཞེས་པའི་ཕྱག་རྒྱ་ནི། བདེ་བ་ཆེན་པོའི་ཡེ་ཤེས་རྣམ་པ་ཐམས་ཅད་པའི་གཟུགས་དང་ཟུང་དུ་འཇུག་པའམ་དབྱེར་མི་ཕྱེད་པ་དེའི་ཀློང་ལས་འཁོར་འདས་ཀྱི་ཆོས་ཀུན་འདའ་ས་མེད་པས་ཕྱག་རྒྱ་དང་། དེ་ལ་སྤངས་རྟོགས་སེམས་པ་ཆེན་པོ་གསུམ་དང་ལྡན་པས་ཆེན་པོ་ཞེས་ཞུ། རྫོགས་པ་ཆེན་པོ་ཞེས་པའི་རྫོགས་པ་ནི། སེམས་ཀྱི་རང་བཞིན་ལ་ངོ་བོ་སྟོང་པ། རང་བཞིན་གསལ་བ། ཐུགས་རྗེ་ཀུན་ཁྱབ་སྟེ་སྐུ་གསུམ་གདོད་ནས་རྫོགས་པས་རྫོགས་པ་དང་། དེ་ཉིད་འཁོར་འདས་ཀྱི་ཆོས་ཐམས་ཅད་ཀྱི་གནས་ལུགས་ཡིན་པས་ཆེན་པོ་ཞེས་ཞུ། འདི་དག་རྣམས་ལ་མན་ངག་ཉམས་བཞེས་ཀྱི་ཁྱད་པར་མི་འདྲ་བ་ལས། དོན་ནི་འབབ་ས་གཅིག་ལས་གཞན་མེད་དེ། རིག་འཛིན་འཇིགས་གླིང་གིས་ཡོན་ཏན་མཛོད་ལས་རྫོགས་པ་ཆེན་པོའི་གཞི་བཤད་པའི་སྐབས། རྒྱལ་བའི་འཁོར་ལོ་བར་བ་རྣམ་ཐར་གསུམ།། བསྟན་བྱའི་སྙིང་པོ་སོ་སོ་རང་རིག་པ།། སེམས་ཅན་ཁམས་ལ་བདེ་གཤེགས་སྙིང་པོ་རུ།། བཞུགས་པར་བཤད་ལ་རྫོགས་པ་ཆེ་ཞེས་གྲགས།། ཞེས་དང་། པཎ་ཆེན་བློ་བཟང་ཆོས་རྒྱན་གྱིས། ཕྱག་རྒྱ་ཆེན་པོ་དང་དབུ་མ་ཆེན་པོ་རྫོགས་པ་ཆེན་པོ་སོགས་ཀྱི་མཚན་སྨྲོས་རྗེས། ཉམས་མྱོང་ཅན་གྱི་རྣལ་འབྱོར་བས།། དཔྱད་ན་དགོངས་པ་གཅིག་ཏུ་འབབ།། ཅེས་གསུངས་པ་ལྟ་བུའོ།།
༤༽ རྫོགས་པ་ཆེན་པོ་ཞེས་པའི་ཚིག་འདི་རྒྱ་གར་ནས་བྱུང་ངམ་བོད་ནས་བྱུང་བ་ཡིན་སོགས་ལ། རྫོགས་པ་ཆེན་པོའི་མཚན་གྱི་ཐ་སྙད་འདི་རྒྱ་གར་ནས་བྱུང་བ་ལ་དོགས་པ་མེད་དེ། དེ་ཡང་ལེགས་སྦྱར་ལས་རྫོགས་པ་ཆེན་པོ་ལ་མ་ཧཱ་སནྟི་ཞེས་བྱུང་ཞིང་། ཤྲཱི་སེངྷ་དང་བཻ་རོ་ཙ་ནས་བསྒྱུར་པའི་ཀུན་བྱེད་རྒྱལ་པོའི་རྒྱུད་ལས། རྒྱ་གར་སྐད་དུ། སརྦ་དྷརྨཱ་མ་ཧཱ་སནྟི་བོ་དྷི་ཙིཏྟ་ཀུ་ལ་ཡ་རཱ་ཛ། བོད་སྐད་དུ། ཆོས་ཐམས་ཅད་རྫོགས་པ་ཆེན་པོ་བྱང་ཆུབ་ཀྱི་སེམས་ཀུན་བྱེད་རྒྱལ་པོ་ཞེས་དང་། ཡང་ཤྲཱི་སེངྷ་དང་བཻ་རོ་ཙ་ནས་བསྒྱུར་པའི་རྫོགས་པ་ཆེན་པོ་འཁོར་བ་རྩད་གཅོད་ཀྱི་རྒྱུད་ལས། རྒྱ་གར་སྐད་དུ། སརྦ་དྷརྨཱ་མ་ཧཱ་སནྟི་བོ་དྷི་ཙིཏྟ་སཾ་སཱ་ར་མཱུ་ལ་ཙྪེ་ད་ན་ས་མུ་དྲ་ས་མཱ་བི་ལ་ཏནྟྲ། བོད་སྐད་དུ། ཆོས་ཐམས་ཅད་རྫོགས་པ་ཆེན་པོ་བྱང་ཆུབ་ཀྱི་སེམས་འཁོར་བ་རྩད་ནས་གཅོད་པ་རྒྱ་མཚོ་དང་མཉམ་པ་རྙོག་པ་མེད་པའི་རྒྱུད་ཅེས་དང་། ཡང་ཤྲཱི་སེངྷ་དང་བཻ་རོ་ཙ་ནས་བསྒྱུར་པའི་རྫོགས་པ་ཆེན་པོ་འཁོར་བ་རྩད་གཅོད་ཀྱི་ཉི་ཟླ་དང་མཉམ་པ་དྲི་མ་མེད་པའི་རྒྱུད་ལས། རྒྱ་གར་སྐད་དུ། སརྦ་དྷརྨཱ་མ་ཧཱ་སནྟི་བོ་དྷི་ཙིཏྟ་སཾ་སཱ་ར་མཱུ་ལ་ཙྪེ་ད་ན་སཱུརྱ་ཙནྡྲ་ས་མཱ་ལ་ཏནྟྲ། བོད་སྐད་དུ། ཆོས་ཐམས་ཅད་བྱང་ཆུབ་ཀྱི་སེམས་རྫོགས་པ་ཆེན་པོ་འཁོར་བ་རྩད་ནས་གཅོད་པ་ཉི་ཟླ་དང་མཉམ་པ་དྲི་མ་མེད་པའི་རྒྱུད་ཅེས་བྱུང་བ་ལྟ་བུ། ལོ་པཎ་མི་འདྲ་བ་མང་པོས་བསྒྱུར་པའི་སེམས་ཀློང་མན་ངག་གི་སྡེའི་རྒྱུད་སྡེ་མི་འདྲ་བ་ཆེས་མང་པོར། རྫོགས་པ་ཆེན་པོ་ཞེས་པའི་ཚིག་འདི་ལེགས་སྦྱར་ལས་བྱུང་བ་རྙིང་རྒྱུད་ཁག་ཏུ་བཞུགས་པ་ལྟར་ཡིན་པས་བློ་གཟུ་བོར་གནས་པ་ཞིག་ཡིན་ཕྱིན་འདི་ལས་ལྷག་པའི་ཁུངས་ཤིག་ག་ལ་དགོས། ཐར་བ་ལོ་ཙཱ་བས་ད་དུང་རྒྱ་གར་ན་རྙིང་མའི་རྒྱུད་སྡེ་མང་པོ་བསྒྱུར་རྒྱུ་འདུག་གསུངས་པ་ཡང་གཙོ་བོ་ཆོས་ཀྱི་ཐ་སྙད་ཚུན་ཆད་མི་འདྲ་བའི་ཡོ་ག་སྡེ་གསུམ་གྱི་རྒྱུད་སྡེ་རྣམས་ལ་གསུངས་པ་ཡིན།
༥༽ གསུང་འདི་ལ་ཅུང་ཟད་བསམ་བློ་གཏོང་དགོས་པ་སྟེ། གཞན་གྱིས་ལས་བསགས་པ་དེ་གཞན་གྱིས་གང་ལྟར་བཞེས་ཐུབ་ཀྱི་ཡོད་ན། གལ་སྲིད་བཞེས་ཐུབ་ན་ལས་འབྲས་ཀྱི་རྣམ་བཞག་དང་མཐུན་གྱི་ཨེ་ཡོད་ན། ཞེས་པའི་དྲི་བ་འདི་ཡི་དོན་གོ་མ་སོང་བས་ལན་ཞུ་ཐབས་བྲལ་ལགས། སྤྱིར་ཡིན་ན། ཐུབ་རྣམས་སྡིག་པ་ཆུ་ཡིས་མི་འཁྲུད་ཅིང་།། འགྲོ་བའི་སྡུག་བསྔལ་ཕྱག་གིས་མི་སེལ་ཞིང་།། ཉིད་ཀྱི་རྟོགས་པ་གཞན་ལ་སྤོ་མིན་ཡང་།། ཆོས་ཉིད་ཞི་བ་བསྟན་པས་གྲོལ་བར་འགྱུར་ཞེས་སེམས་ཅན་གྱི་ལས་གང་ཟག་གཞན་གྱིས་བཞེས་མི་ཐུབ་པར་གསུངས་ཡོད་ལ། ལས་ཟད་པའི་རྒྱུ་ཡང་བཤགས་སྟོབས་དང་། མྱོང་སྟོབས་དང་། ཆོས་ཉིད་ཀྱི་དོན་རྟོགས་པ་རྣམས་ལས་གཞན་གྱིས་བཞེས་སྟོབས་ཟེར་བ་ཞིག་མེད་ཅིང་། ཕྲན་གྱི་སྙིང་རྗེའི་ཉམས་ལེན་གྱི་དེབ་དེའི་ནང་ལ་སེམས་ཅན་གྱི་ལས་གཞན་གྱིས་བཞེས་ཚུལ་ཞིག་བྲིས་མེད་ལགས། ཡང་རིག་པ་ཚད་ཕེབས་ཀྱི་སྐབས་སུ་སེམས་ཅན་མང་པོ་བཙན་ཐབས་ཀྱིས་སྒྲོལ་ནུས་པར་གསུངས་པ་སོགས་ནི་མན་ངག་གི་བསྟན་བཅོས་དམིགས་བསལ་བའི་དགོངས་དོན་ཡིན་པས་འདིར་རེ་ཞིག་བཞག སྤྱིར་དྲི་བ་འདིའི་དོན་གོ་མ་སོང་བས་དགོངས་པ་མ་ཚོམས་རོགས།
༦༽ ཁ་སྐད་མང་དྲགས་ཏེ་གོ་ཐུབ་ཀྱི་མི་འདུག་ཅེས་དང་། སྔོན་གྱི་ལོ་པཎ་རྣམས་ལ་ཁ་མིག་ཡར་བལྟ་བྱས་ཏེ་ཡི་གེ་འབྲི་ཚུལ་ལའང་ཐུགས་སྣང་གནང་ན་ཞེས་པར། སྤྱིར་ཁོ་བོ་རང་ཡང་བོད་ཀྱི་སྤྱི་སྐད་མ་གཏོགས་ཁ་སྐད་བཀོལ་བ་ལ་དགག་པ་བྱེད་མཁན་གཙོ་བོ་ཞིག་ཡིན་པས། བོད་ཀྱི་སྤྱི་སྐད་ཀྱི་ཐོག་ལ་དེབ་ཡག་པོ་ཞིག་བྲིས་ཡོད་པ་སྔོན་མ་ནོར་གླིང་ནས་པར་སྐྲུན་གནང་སོང་། རྗེས་སུ་དྲ་ཐོག་ཏུ་འགོད་ཆོག ཡིན་ན་ཡང་ད་རེས་ཀྱི་དུས་རབས་ཉེར་གཅིག་པའི་ཐེག་ཆེན་པ་ཞིག་གི་གཏམ་ཞེས་པ་འདི་ཐོག་མ་ཉིད་ནས་དབྱིན་བསྒྱུར་གྱི་ཆེད་དུ་བྲིས་པ་ཞིག་ཡིན་པས། བསྒྱུར་སླ་བའི་ཆེད་དུ་གཏམ་བཤད་ལྟ་བུའི་འབྲི་ཐབས་སྤྱད་ནས་བྲིས་པ་ཡིན་ལགས།
༧ ༽ ཡང་རང་གི་རྩོམ་གྱི་འོག་གི་དྲ་ཞབས་པ་རྣམས་ལ་ལན་འདེབས་ཀྱི་མི་འདུག་ཅེས་པ་ལ། སྔོན་མ་དྲ་ཞབས་སུ་མཆན་རེ་འདེབས་ཀྱི་ཡོད། ཡིན་ན་ཡང་དེང་སང་གཅིག་ནས་དུས་ཚོད་མང་པོ་མི་རག་པ་དང་། གཉིས་ནས་དྲ་གྲོགས་རྣམས་ཀྱིས་རང་རེ་བོད་ཡིག་འབྲི་རྩོམ་གྱི་ཁོར་ཡུག་གཅིག་ན་སྐྱིད་སྡུག་གཅིག་བྱས་ནས་སྡོད་མཁན་ཚོ་ནང་ཕན་ཚུན་ལ་བརྩེ་བ་དང་། ཤ་ཞེན། ངོ་ཚ་ཞིག་མ་སླེབས་བར་དུ་དྲ་ཞབས་སུ་ཡོང་ན་ཡང་ཉོན་མོངས་པ་འཕེལ་བའི་རྒྱུ་ལས་གང་ཡང་མི་འདུག་པས། སྐབས་གཅིག་གི་རིང་དྲ་ཞབས་སུ་མི་འཛུལ་བའི་དམ་བཅའ་བྱས་པ་ཡིན། ཕྱིས་སུ་ཡང་བགྲོ་གླེང་བ་རེ་རེ་ལ་ལན་རེ་རེ་འབུལ་དགོས་ན་ཆུ་ཚོད་ཉེར་བཞི་ལ་དྲ་ཐོག་ཏུ་འདུག་དགོས་པར་འདུག་པས་དེ་འདྲ་ཡོང་ཐབས་མི་འདུག་ལགས། ད་དུང་དེ་རིང་འདིར་དྲ་གྲོགས་འགའ་ཞིག་ལ་དྲིས་ལན་མདོ་ཙམ་ཕུལ་བ་ཡིན་མོད། སང་ཉིན་འདི་ལས་ཀྱང་མང་བ་སླེབས་ཡོང་ངེས་ཡིན་པས་ལན་ཞུ་ཐབས་བྲལ་བ་ཡིན། འོན་ཀྱང་རྩོམ་ཡིག་རེ་བྲིས་དུས་དེབ་བཟོ་མི་ཐུབ་པའི་རྐྱེན་གྱིས་དྲ་ཐོག་ཏུ་གཏོང་གི་ཡོད། ཁྱེད་རྣམས་ཀྱིས་དྲང་ལྡོག་ཅི་རིགས་ཀྱིས་དགོངས་ཚུལ་གསུངས་པ་རྣམས་ཀྱིས་ཕན་ཐོག་ཆེན་པོ་འབྱུང་བཞིན་འདུག་པས་ཐུགས་རྗེ་ཆེ་ཞུ་བ་ཡིན། ལར་རྫོགས་པ་ཆེན་པོའི་གྲུབ་མཐའ་ལ་གོ་བ་རྙེད་པར་འདོད་ན་ཐེག་མཆོག་མཛོད་དང་། གཉུག་སེམས་སྐོར་གསུམ་སོགས་ལ་གཟིགས་དང་དེ་ལས་ལྷག་ཅིག་ག་ལ་དགོས། དྲ་ཐོག་ཅིག་ཏུ་དྲ་གྲོགས་ཚོ་བྲེལ་ཚུབ་ཀྱི་བར་ནས་ལེགས་བཤད་ཆེན་པོ་ཞིག་རྙེད་དཀའ། འོན་ཀྱང་མ་འོངས་པར་རྫོགས་པ་ཆེན་པོའི་གདམས་པ་དངོས་སུ་ནོད་དགོས་བསམ་མཁན་ཞིག་ཡིན་ན། གདམས་པ་མ་ཐོབ་གོང་དུ་ཁྲིད་ཡིག་ཡེ་ཤེས་བླ་མ་སོགས་ལ་མ་བལྟས་ན་བཟང་སྟེ། སྒོམ་བྱ་ཤོར་ལ་ཁྱིས་མི་རེ་ཟེར་བའི་ཞལ་རྒྱུན་ཡོད་པ་ཡིན།
༨༽ ཡང་དྲ་གྲོགས་འགའ་ཞིག་གིས་ངས་སྔགས་པའི་གཟན་དཀར་གྱོན་པ་ལ། སངས་རྒྱས་སྟོང་གི་རིང་ལ་མ་དར་བའི་ཆོས་གོས་དཀར་པོ་འདི་སུའི་ལུགས་ཡིན་ཟེར་བ་དང་། དུས་རབས་ཉེར་གཅིག་པའི་ཐེག་ཆེན་པ་ཞིག་གི་གཏམ་ཞེས་བྲིས་པ་ལ། ཐེག་ཆེན་པ་ཡིན་ན་ས་བརྒྱད་པ་ལ་གནས་པ་ཁོ་ན་ཞིག་ཡིན་པར་དགོངས་ནས་ས་བརྒྱད་པ་ལ་གནས་པའི་སེམས་དཔའ་ཞིག་ཡིན་པར་ཞལ་གྱིས་བཞེས་པ་ཡིན་ནམ་སོགས་དང་། དེ་བཞིན་སློབ་དཔོན་གྱི་མཚན་འདི་གང་ནས་རག་པ་ཡིན་དང་། སློབ་དཔོན་གྱི་མཚན་བེད་སྤྱོད་བྱས་ན་ཁོང་རྣམས་ངོ་ཚ་གི་འདུག་ཅེས་གསུངས་པ་སོགས་ལ། དགོངས་པ་མ་ཚོམས་ཞུ་རྒྱུ་ལས་ལན་གཞན་མེད་ལགས།
དེ་ནས་སྤོབས་པ་མཐའ་ཡས་ལགས་ཀྱིས། སློབ་དཔོན་ཁོང་ཉིད་ཀྱང་དེང་དུས་སུ་མཁས་པའི་སྙན་པ་ཆེ་བའི་མཁན་པོ་ཚུལ་ཁྲིམས་བློ་གྲོས་ཀྱི་སློབ་མ་ཡིན་པར་ཞལ་གྱིས་བཞེས་པ་སོགས་གདེངས་སྤོབས་དང་འབྲེལ་བའི་ཞལ་ཕོ་ཡང་ཆེ་ཙམ་འདུག་པ་ལ་ཞེས་པར། ཁོ་བོ་ལྟ་བུ་ཞིག་མཁན་པོ་མཆོག་གི་སློབ་མ་ཡིན་ཟེར་ན་འདྲེན་པ་ཆེན་པོ་འདིའི་ཞབས་ནས་མར་འཐེན་སྤྱད་ཅིག་ལས་མི་འདུག་ཀྱང་། སྐྱེས་རབས་ལས། འཇིག་རྟེན་ན་སྐྱེས་བུ་དམ་པ་འབྱུང་དཀའ་བ་དང་། དེ་བས་ཀྱང་སྐྱེས་བུ་དམ་པ་དང་འཕྲད་པར་དཀའ་ཚུལ་ཡང་ཡང་གསུངས་པ་སོགས་ལ་བསམས་ན། ས་སྒང་འདིར་མཁྱེན་རབ་དང་བྱམས་བརྩེ་དྲང་བདེན་བཅས་ཀྱི་བདེན་དཔང་དུ་གྱུར་པ། རོང་ཟོམ་གཉིས་པར་གྱུར་པའི་ཆོས་རྗེ་ཀུན་མཁྱེན་ཆེན་པོ། འདྲེན་མཆོག་ཐུགས་རྗེ་ཅན་འདིའི་ཞལ་མཇལ་ཐུབ་པ་དང་། གསུང་ཐོས་ཐུབ་པའི་སྐལ་བ་ཙམ་ཞིག་བྱུང་བ་ལ་དངོས་གནས་གདེངས་སྤོབས་ཆེན་པོ་སྐྱེ་གི་ཡོད་ལ། ནངས་དགོང་ཀུན་ཏུ། སྐྱེ་བ་ཀུན་ཏུ་ཡང་དག་བླ་མ་དང་།། འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་།། ས་དང་ལམ་གྱི་ཡོན་ཏན་རབ་རྫོགས་ནས།། རྡོ་རྗེ་འཆང་གི་གོ་འཕང་མྱུར་ཐོབ་ཤོག། ཅེས་སྨོན་ལམ་བྱེད་ཀྱི་ཡོད་ལགས།། ཐམས་ཅད་བཀྲ་ཤིས་ཞལ་དྲོ། སླར་མཇལ། ཕྱི་ལོ་༢༠༡༡ཟླ་༡༠ཚེས་༢༢གྱི་དགོང་མོར་བྲིས།
1 མཆན་བུ་འདེབ་ན་འདིར་ནོན།:
- རྡོ་རྗེ་རྒྱལ་མཚན། said...
- This comment has been removed by the author.
- 29 October 2011 at 09:53
Subscribe to: Post Comments (Atom)


text:
བར་སྐོར་ནས་ཁོར་ཡུག་སྲུང་སྐྱོང་བ་སྤེན་པ་མཚམས་གཅོད་འཕྲད་སྐབས་ཁོང་གིས་ལག་ཏུ་ཕྱགས་མ་དང་གད་སྙིགས་བླུགས་སྣོད་ཉར་ནས་ཡུལ་སྐོར་བར་ལམ་བསྟན་བཞིན་ཉེ་འགྲམ་དུ་ཨ་མ་རྒན་མོར་ལྟ་རོགས་བྱས་པའི་ཅ་དངོས་ཉར་ནས་བསྡད་འདུག སྤེན་པ་མཚམས་གཅོད་གཟུགས་པོ་དེ་ཙམ་ཆེན་པོ་མེད་ཀྱང་སྙིང་སྟོབས་དང་ལྡན་པ་ཞིག་ཡོད།
འདི་ལོ་ལོ་37ལ་སོན་པའི་སྤེན་པ་མཚམས་གཅོད་ཁོར་ཡུག་སྲུང་སྐྱོང་གི་ལས་གནས་ཐོག་ལས་ཀ་བྱས་ནས་ལོ་21སོང་བ་དང་། དེའི་རིང་གི་དུས་ཆེན་དང་གུང་གསེང་ཉིན་མོ་ནི་ཁོར་ཡུག་སྲུང་སྐྱོང་བ་ལས་བྲེལ་ཆེ་ཤོས་ཀྱི་དུས་ཤིག་ཡིན་པར་བརྟེན་ཁོང་དང་ཁྱིམ་མི་མཉམ་དུ་ལོ་གསར་སྤྱིར་ན་གཏོང་རྒྱུ་བྱུང་མེད། ལོ་ངོ་21རིང་གི་དཀའ་སྡུག་ཁྲོད་ལོ་ན་གཞོན་པའི་བུ་མོ་དེ་བུད་མེད་དར་མ་ཞིག་ཏུ་གྱུར་ཡོད། སྤེན་པ་མཚམས་གཅོད་ལས་ཀར་ཞུགས་སྐབས་ལོ་16ཡིན་པ་དང་སྐབས་དེ་དུས་ཀྱི་གནས་ཚུལ་དྲན་གསོ་བྱེད་སྐབས་ཁོང་ཉིད་ཁྲེང་ཀོན་ཆུས་བར་སྐོར་ཁྲོམ་གཞུང་དཔལ་གླིང་སྡེ་ཁུལ་གྱི་གཙང་སྦྲ་བྱེད་མཁན་ཞིག་རེད། “སྔོན་ཆད་ཆ་རྐྱེན་ཞན་པའི་དབང་གིས་ཉིན་ལྟར་གད་སྙིགས་རྣམས་རྩྭ་རས་ནང་བླུགས་ནས་སྒལ་པར་དབོར་ཏེ་གཅིག་སྡུད་གཙང་སེལ་བྱེད་དགོས། འོན་ཀྱང་ད་ཆ་ཆེད་དམིགས་རླངས་འཁོར་གྱིས་འགན་འཁུར་ནས་གད་སྙིཌ་དབོར་གྱི་ཡོད་པས་ལས་སླ་རུ་ཕྱིན་ཡོད” ངས་གཙུག་ལག་ཁང་ལྷོ་ངོས་སུ་གཙང་སྦྲ་བྱས་ནས་ལོ་21སོང་བ་དང་དེ་གའི་ཁོར་ཡུག་འཕྲོད་བསྟེན་གྱི་འགྱུར་ལྡོག་རྣམས་མིག་མཐོང་ལག་ཟིན་ཐུབ་པ་མ་ཟད། ཡུལ་འདི་དང་ལས་ཀ་འདིར་རང་ཉིད་དགའ་པོ་ཡོད། ལོ་དེ་དག་རིང་ནམ་མ་ལངས་གོང་ནས་ཕྲུ་གུ་གཉིས་པོ་རང་ཉིད་དང་མཉམ་དུ་ལས་དོན་ས་ཚིཌ་སུ་ཡོང་གི་ཡོད། ཁྱིམ་དུ་ལྟ་རྟོག་བྱེད་མཁན་མེད་རྐྱེན་ཕྲུ་གུ་གཉིས་པོ་རང་ཉིད་དང་མཉམ་དུ་ཉེན་རྟོག་ལས་དོན་ཁང་དང་ངལ་གསོ་ཡུལ་དུ་སློབ་སྦྱོང་བྱེད་པ་དང་ལྟོ་བཟས་ནས་སྡོད་ཀྱི་ཡོད། ཞོཌ་པའི་གད་ཕྱིས་བརྒྱབ་ཟིན་རྗེས་ངས་ཕྲུ་གུ་སློབ་གྲྭར་སྐྱེལ་བར་འགྲོ་ཡི་ཡོད། དགའ་འོས་པ་ཞིག་ལ་ཕྲུ་གུ་གཉིས་པོ་ཁ་ལ་ཉན་པ་མ་ཟད་སློབ་སྦྱོང་གི་གྲུབ་འབྲས་ཀྱང་ལེཌ་པོ་ཡོད་པས་མིག་སྔར་ཕྲུ་གུ་རྒན་པ་མཐོ་རིམ་སློབ་འབྲིང་དུ་བསྐྱོད་པ་དང་ཆུང་བ་དམའ་རིམ་སློབ་འབྲིང་དུ་སྐྱོད་ཀྱི་ཡོད”ཅེས་སྤེན་པ་མཚམས་གཅོད་ཀྱིས་བརྗོད།
སྤེན་པ་མཚམས་གཅོད་ཀྱི་འགན་འཁུར་ཡུལ་ནི་གཙུག་ལག་ཁང་གི་ལྷོ་ངོས་སུ་ཡིན་ལ་ལྷ་ས་གྲོང་ཁྱེར་གྱི་འཁྲུག་ཆ་དོད་ཤོས་ཀྱི་ལམ་དུམ་བུ་ཞིག་ཀྱང་ཡིན་པས། གད་ཕྱིས་རྒྱག་པའི་ཚད་གཞི་དེའང་ལྗོངས་ཡོངས་ཀྱི་འགྲོ་ལམ་ཁྲོད་ནས་ནན་ཤོས་དེ་ཡིན་པར་བརྟེན་ཁོང་གིས་ཐོག་མཐའ་བར་གསུམ་དུ་ཚད་མཐོའི་ལས་ཀའི་རྣམ་འགྱུར་ལ་བརྟེན་ནས་རང་ཉིད་ལ་རེ་བ་འདོན་གྱི་ཡོད་པས“གཞན་གྱི་སྔོན་དུ་བྱེད་ཕོད་པ་དང་། འགན་འཁྲི་ལྕི་པོ་འཁུར་ཕོད་པའི”སྙིང་སྟོབས་ཐོག་ནས་སྐྱེས་པ་ཚོས་ཀྱང་བྱེད་མི་འདོད་པའི་ལས་ཀའི་འབོར་ཚད་ཁོང་གིས་སྒྲུབ་ཀྱི་ཡོད། གཙང་སྦྲའི་སྤུས་ཚད་གོང་མཐོར་གཏོང་ཆེད་ཁོང་གིས་ཉིན་ལྟར“ཉིན་གཅིག་ལ་གད་ཕྱིས་ཐེངས་གསུམ་རྒྱག་རྒྱུ་རྒྱུན་འཁྱོངས་བྱེད་པའི”ལས་ཀ་སྒྲུབ་སྟངས་མཐའ་འཁྱོངས་བྱས་ནས་ལས་དོན་ཚགས་ཚུད་སྒྲུབ་པའི་རྣམ་པ་ཁྱབ་གདལ་སྔ་ས་ནས་བཏང་ཡོད་པ་རེད།
རྒྱུན་གཏན་གྱི་འཚོ་བའི་ཁྲོད་སྤེན་པ་མཚམས་གཅོད་ཀྱིས་ལས་རོགས་དང་མཐུན་སྒྲིལ་ཐོག་གཞན་ལ་རོགས་རམ་བྱ་རྒྱུར་དགའ་པོ་བྱེད་ཀྱི་ཡོད། ཉིན་ལྟར་ཁོ་མོའི་ལས་འབོར་ཆེ་ཡང་ནུས་པས་ལྕོགས་ཚོད་ཀྱིས་གཞན་ལ་རོགས་པ་བྱེད་ཀྱི་ཡོད། འདི་ལོ་སྤེན་པ་མཚམས་གཅོད་ཀྱིས་ཡན་ལག་རུ་ཁག་336གི་ཚོགས་ཆུང་གསུམ་པའི་ལས་རོགས་སྤེན་པའི་བཟའ་ཟླར་ཕོ་སྐྲན་གྱི་ནད་གཞི་ཕོག་པ་ཤེས་རྗེས་འཕྲལ་མར་གཉེན་ཉེ་དང་གྲོགས་པོ་སྒྲིག་འཛུགས་བྱས་ནས་ཞལ་འདེབས་བསྡུས་ཏེ་འཚམས་འདྲིའི་དངུལ་སྒོར་3000ཙམ་བསྐྱལ་ཡོད་པ་རེད།


text:
ཨ་རིའི་ནང་དུ་ཡོད་པའི་རྒྱ་རིགས་ཚན་རིག་པ་དང་བཟོ་སྐྲུན་ལས་རིགས་པ་ཁག་ཅིག་ལ་གསང་ཉུལ་གྱི་ལས་ཀ་བྱེད་ཀྱི་ཡོད་པའི་དོགས་གཞིའི་འོག་རྒྱ་རིགས་སློབ་མ་ཞིག་འཛིན་བཟུང་བྱས།
ཨ་རིའི་ཨེ་ལི་ནོ་སི་ (Illinois) མངའ་སྡེའི་ཁྲིམས་དོན་ཚན་པའི་དྲ་ཐོག་ཏུ་གནས་ཚུལ་སྤེལ་བ་ལྟར་ན། ཁ་སང་ཨ་རིའི་ཆའེ་ག་གྷོ་ (Chicago) གྲོང་ཁྱེར་ནས་ཨ་རིའི་མི་སེར་ཡིན་པའི་རྒྱ་ནག་དང་ཐའེ་ཝན་ནས་ཡིན་པའི་རྒྱ་རིགས་ལས་བྱེད་འགར་གསང་ཉུལ་བྱས་པའི་དོགས་གཞིའི་འོག་རྒྱ་རིགས་སློབ་ཕྲུག་ཇི་ཁྲོ་ཆིན་ (Ji Chaoqun) ཞེས་པ་ཞིག་འཛིན་བཟུང་བྱས་ཡོད་འདུག
རང་ལོ་ ༢༧ ཡིན་པའི་ཇི་ཁྲོ་ཆིན་ནི་ཕྱི་ལོ་ ༢༠༡༣ ལོར་པེ་ཅིན་ནས་སློབ་མའི་ཐོངས་མཆན་ཐོག་ཨ་རིར་ཕྱིན་འདུག་པ་དང་། ཆའེ་ག་གྷོ་གྲོང་ཁྱེར་ནང་གི་མཐོ་སློབ་ (Illinois Institute of Technology) ལ་འཛུལ་ཞུགས་ཀྱིས་གློག་འཕྲུལ་བཟོ་ལས་རིག་པའི་གཙུག་ལག་རབ་འབྱམས་པ་ཐོན་ཡོད་འདུག ཨ་རིའི་མི་སེར་ལག་འཁྱེར་མེད་མཁན་དང་གཏན་སྡོད་མི་ཆོག་མཁན་སྐད་ཡིག་དང་ལག་རྩལ་ཁྱད་པར་བ་ཡོད་མཁན་རྣམས་ལ་དམིགས་བསལ་གྱི་དམག་སྦྱོང་ཞིག་སྤྲད་པའི་གོ་སྐབས་དང་བསྟུན། ཕྱི་ལོ་ ༢༠༡༦ ལོར་ཨ་རིའི་དམག་སྡེ་ (US Army Reserves) ནང་འཛུལ་ཞུགས་བྱས་ཡོད་འདུག
དམག་སྡེ་དེའི་ཁུངས་སུ་འཛུལ་སྐབས་ཁོས་འདས་པའི་ལོ་འགའི་རིང་ཕྱི་རྒྱལ་གྱི་གཞུང་སུ་གཅིག་ལའང་འབྲེལ་བ་མེད་སྐོར་བརྗོད་ཡོད་ཀྱང་། ཕྱིས་སུ་ཨ་རིའི་དམག་མིས་འདྲི་རྩད་ཅིག་གི་སྐབས་སུ་ཁོའི་སྐད་ཆ་ལ་འགལ་ཟླ་བྱུང་ཡོད་པ་དང་། ཇི་ཁྲོ་ཆིན་གྱིས་རྒྱ་གཞུང་གི་གསང་ཉུལ་བ་བྱས་ཏེ་ཨ་རིའི་རྒྱ་རིགས་ཚན་རིག་པ་དང་བཟོ་ལས་པ་ ༨ ལ་གསང་ཉུལ་གྱི་ལས་ཀ་བྱེད་ཀྱི་ཡོད་པའི་དོགས་གཞི་བྱུང་སྟེ་འཛིན་བཟུང་བྱས་ཡོད་པ་དང་། གསང་ཉུལ་བྱེད་སའི་རྒྱ་རིགས་ཚན་རིག་པ་དང་བཟོ་ལས་པ་དེ་དག་གི་ནང་ནས་མི་ ༧ གྱིས་དེ་སྔོན་ཨ་རིའི་རྒྱལ་སྲུང་ལས་ཁུངས་ནང་ལས་ཀ་བྱས་མྱོང་ཡོད་འདུག
ཁ་སང་ས་གནས་དེའི་ཕྱི་དྲོའི་ཆུ་ཚོད་ ༤ ཐོག་ཇེ་ཁྲོ་ཆིན་ཆའེ་ག་གྷོ་རྫོང་ཁྲིམས་ཁང་དུ་འཁྲིད་ཡོད་པ་དང་། ས་གནས་ཁྲིམས་དོན་ཚན་པས་གལ་སྲིད་ནག་ཉེས་ར་འཕྲོད་བྱུང་ཚེ། རིང་ན་ལོ་ ༡༠ ཙམ་གྱི་བཙོན་འཇུག་ཁྲིམས་ཆད་ཕོག་སྲིད་སྐོར་བརྗོད་འདུག
གསར་འགོད་པ། ཀླུ་མགོན་ཐར།


text:
བོད་ཟླ༩བའི་ཚེས༢༢ཉིན་ནི་ལྷ་བབས་དུས་ཆེན་ཡིན་ཞིང་། ལྷ་བབས་དུས་ཆེན་ནི་སྟོན་པ་ཐུབ་པའི་དབང་པོས་གདུལ་བྱ་རྣམས་ཐར་པ་དང་ཐམས་ཅད་མཁྱེན་པའི་གནས་སུ་འཁྲིད་ཐབས་སུ་མཛད་པ་བཅུ་གཉིས་སོགས་མཛད་པའི་རྣམ་གྲངས་མང་པོ་ཞིག་བསྟན་གནང་ཡོད་པའི་ནང་ཚན་ཞིག་ཡིན་ཞིང་། བོད་མི་རྣམས་ཀྱིས་ཉིན་དེར་སངས་རྒྱས་ལྷ་ཡུལ་ནས་མི་ཡུལ་དུ་ཕེབས་པར་ངོས་བཟུང་ནས་རང་རང་གནས་ཡུལ་གྱི་དགོན་ཁག་ལ་མཆོད་མཇལ་དུ་འགྲོ་བ་དང་། ཕྱག་མཆོད་འབུལ་བྱེད་པ་སོགས་རྣམ་དཀར་དགེ་བའི་ལས་ལ་བརྩོན་པ་དང་། བོད་ཀྱི་ཡུལ་ལུང་མང་པོ་ཞིག་ཏུ་ལྷ་བབས་དུས་ཆེན་མ་ཟིན་སྔོན་ནས་རང་གི་ཁང་པར་ལོ་རེའི་དཀར་རྩི་གཏོང་བ་མ་ཟད། རི་རྩེ་དང་བྲག་རྡོ་ཁག་ལ་དཀར་རྩིའི་ཕུད་བྱུགས་པ་སོགས་བྱེད། དེ་ཡང་སྟོན་པ་སངས་རྒྱས་ཤཱཀྱ་ཐུབ་པ་མཆོག་དགུང་གྲངས49ལ་ཕེབས་པ་ལྩགས་ཕོ་བྱི་བའི་ལོར། རང་ཉིད་ཀྱི་ཡུམ་སྒྱུ་མ་ལྷ་མཛེས་མི་ཡུལ་ནས་ཚེ་འཕོས་ཏེ་འདོད་ལྷར་སྐྱེས་པ་དེ་ཉིད་གཙོ་བར་གྱུར་བའི་ལྷ་གྲངས་ལས་འདས་པ་ཞིག་གི་རྒྱུད་ལ་རྣམ་དཀར་ཐར་པ་ཆ་མཐུན་གྱི་དགེ་བའི་རྩ་བ་ཡོད་པ་རྣམས་སྨིན་གྲོལ་གྱི་གནས་སུ་འགོད་པའི་དུས་ལ་བབས་པ་མཁྱེན་ནས། སངས་རྒྱས་འཁོར་དང་བཅས་པ་ལྷ་གནས་སུམ་ཅུ་རྩ་གསུམ་དུ་ཕེབས་ནས། ལྭ་བ་དཀར་པོ་ལྟ་བུའི་རྡོ་ལེབ་ཀྱི་སྟེང་དུ། ཤ་རིའི་བུ་དང་འོད་སྲུངས་སོགས་དགྲ་བཅོམ་པ་བརྒྱད་སྟོང་གི་འཁོར་གྱི་དབུས་སུ་དབྱར་གནས་མཛད་པར་མ་ཟད་ཡུམ་སྒྱུ་མ་ལྷ་མཛེས་ཀྱི་སྐུ་སྐྱེ་སོགས་ལྷ་ཡི་རིས་ཀྱི་གདུལ་བྱ་རྣམས་ལ་ཆོས་སྟོན་བཞིན་བཞུགས། དེའི་དུས་སུ་རྒྱ་གར་གྱི་ཡུལ་མཉན་ཡོད་ཅེས་པར། རྫུ་འཕྲུལ་ཅན་གྱི་མཆོག་གྱུར་འཕགས་པ་མོའུ་འགལ་གྱི་བུ་ལ་སོགས་པའི་ཚངས་པར་སྤྱོད་པའི་དགེ་སློང་དུ་མ་ཐབས་གཅིག་ཏུ་དབྱར་གནས་མཛད་བཞིན་བཞུགས་པ་ན། རྒྱ་གར་ཡུལ་དབུས་ཀྱི་རྒྱལ་པོ་གཟུགས་ཅན་སྙིང་པོས་གཙོས་རྒྱལ་པོ་གསལ་རྒྱལ་ལ་སོགས་པའི་མི་རྣམས་ཀྱིས་བཅོམ་ལྡན་འདས་གང་དུ་བཞུགས་པ་མ་ཤེས་པས། འཕགས་པ་མོའུ་འགལ་གྱི་བུའི་དྲུང་དུ་སོང་ནས་དྲི་བ་ཞུས་པའི་ལན་དུ། མོའུ་འགལ་གྱི་བུས་བཅོམ་ལྡན་འདས་ལྷ་ཡི་གནས་སུ་བཞུགས་ཡོད་ཅེས་གསུངས།དེ་ནས་ཞག་དགུ་བཅུ་འདས་པའི་དུས་སུ་གོང་གསལ་རྒྱལ་པོས་དབུས་པའི་མི་རྣམས་ཀྱིས་ཡང་བསྐྱར་མོའུ་འགལ་གྱི་བུ་ལ། འོ་ཅག་གིས་སྟོན་པ་ཐུགས་རྗེ་ཅན་གྱི་སྐུ་མ་མཐོང་ཞིང་། གསུང་ཡང་མ་ཐོས་པར་ཡུན་རིང་སོང་བས།འཕགས་པ་རྫུ་འཕྲུལ་ཅན་ཁྱེད་ཀྱིས་བཅོམ་ལྡན་འདས་ལ་ཞུས་ལ་འཛམ་གླིང་དུ་སྤྱན་དྲོངས་རོགས་ཞེས་གསོལ་བས། འཕགས་པ་མོའུ་འགལ་གྱི་བུས་ཀྱང་སྐད་ཅིག་དེ་ཉིད་དུ་ལྷའི་གནས་སུ་བྱོན་ཏེ་སངས་རྒྱས་ལ། མིའི་འགྲོ་བ་རྣམས་ལྷའི་ཡུལ་ལ་འོང་བར་དཀའ་ཡང་།ལྷ་རྣམས་ནི་འཛམ་བུའི་གླིང་དུ་འོང་བར་དཀའ་བ་མེད་ན། སྟོན་པ་ཐུགས་རྗེ་ཅན། མིའི་རིགས་ཀྱི་འགྲོ་བ་རྣམས་ལ་བརྩེ་བས་དགོངས་ནས་འཛམ་བུ་གླིང་དུ་བྱོན་རོགས་ཞེས་གསོལ་བ་བཏབ་པ་ལྟར།སྟོན་པ་མཆོག་གིས་ཀྱང་། བདུན་ཕྲག་གཅིག་ནས་གསལ་ལྡན་གྱི་གྲོང་གི་ལ་བ་ཛ་རའི་ནགས་སུ་ཨུ་དུམ་ཝ་རའི་ཤིང་དྲུང་དུ་བྱོན་པར་ཞལ་གྱིས་བཞེས།མོའུ་འགལ་གྱི་བུས་སྐད་ཅིག་ཉིད་ལ་སླར་མི་ཡུལ་དུ་བྱོན་ནས་མི་རྣམས་ལ་གསུངས་པས་མི་རྣམས་ཡིད་རབ་ཏུ་མགུ་ནས་ས་ཕྱོགས་གང་དེར་བྱི་དོར་དང་།མཆོད་པའི་ཚོགས་རྒྱ་ཆེན་པོ་བཤམས་ཏེ་ཕེབས་སྒུག་ཞུས། སངས་རྒྱས་ལྷ་ཡུལ་ནས་མི་ཡུལ་དུ་ཕེབས་པའི་ཉིན་མོར། ལྷ་ཡི་དབང་པོ་བརྒྱ་བྱིན་གྱིས་ལྷའི་བཟོ་བོ་བིཤྭ་ཀརྨ་ལ་བཀའ་གནང་སྟེ་རི་རབ་ཀྱི་རྩེ་མོ་སུམ་ཅུ་རྩ་གསུམ་ནས་མི་ཡུལ་བར་དུ་དཀྱིལ་ལ་རིན་ཆེན་བེཌཱུརྱའི་ཐེམ་སྐས་དང་།དེའི་གཡས་ཕྱོགས་སུ་གསེར་དང་། གཡོན་དུ་ཤེལ་ལས་གྲུབ་པའི་ཐེམ་སྐད་བཙུགས། ལྷ་ཚངས་པས་རིན་པོ་ཆེའི་རྔ་གཡབ་སངས་རྒྱས་ཀྱི་སྐུ་ལ་གཡོབ་བཞིན་སྐུའི་གཡས་ཕྱོགས་ཀྱི་གསེར་གྱི་ཐེམ་སྐས་ནས་འོངས་ཤིང་།ལྷ་དབང་བརྒྱ་བྱིན་གྱིས་ལྷ་ཡི་གདུགས་རྩིབས་སྟོང་ཅན་ལག་ཏུ་བཟུང་སྟེ་སངས་རྒྱས་ཀྱི་སྐུའི་གཡོན་ཕྱོགས་ཤེལ་གྱི་ཐེམ་སྐས་སྟེང་ནས་འོངས།སངས་རྒྱས་འཁོར་དང་བཅས་པ་རྣམས་བེཌཱུ་རྱའི་ཐེམ་སྐས་ནས་ཕེབས། དེ་ཡང་བཅོམ་ལྡན་འདས་ཀྱི་ཞབས་ས་ལ་རེག་ཏེ་ཕེབས་ན།ཕྱི་རོལ་བ་ལ་སོགས་པའི་སྐྱེ་བོ་ངན་རྟོགས་ཅན་རྣམས་ཀྱིས། ད་དགེ་སྦྱོང་གོ་ཏ་མ། མཐུ་དང་རྫུ་འཕྲུལ་ཉམས་སོ་ཞེས་ལོག་རྟོག་ངན་པ་སྐྱེ་བར་གྱུར་བ་དང་། ཆོ་འཕྲུལ་ཁོ་ནས་ཕེབས་ན། ལྷའི་བཟོ་བོ་རྣམས་ཀྱི་བསོད་ནམས་འཕེལ་བར་མི་འགྱུར་བ་མཁྱེན་ནས་སྐབས་རེ་རྫུ་འཕྲུལ་དང་། སྐབས་རེ་ཞབས་ས་ལ་རེག་པའི་ཚུལ་གྱིས་བྱོན། མིའི་དྲི་མི་ཞིམ་པ་དེས་ལྷ་རྣམས་ཉེ་འཁོར་དུ་འོང་མི་བཟོད་པ་དང་།མིས་ལྷ་དངོས་སུ་མཐོང་ན་དེ་དག་ལ་གཡེང་ནས་ཆོས་ཀྱི་དོན་ལ་སེམས་མི་གཏོད་པ་མཁྱེན་ནས་སངས་རྒྱས་ཀྱིས་མིའི་དྲི་རྣམས་ཙན་དན་གྱི་དྲི་དང་། མི་རྣམས་ལ་ལྷའི་བུ་དང་བུ་མོ་མི་མཐོང་བར་བྱིན་གྱིས་བརླབས་ནས་ཡུལ་གསལ་ལྡན་གྱི་གྲོང་ཁྱེར་དུ་བྱོན་ཏེ་སེང་གེའི་ཁྲིའི་སྟེང་དུ་བཞུགས་ནས་འགྲོ་བ་མཐའ་ཡས་པ་ལ་སྐལ་བ་དང་འཚམ་པའི་ཆོས་ཚུལ་དུ་མ་བསྟན་པར་མཛད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2813589 位访客


text:
- མདུན་ངོས་སུ། »
- ལས་འཆར། »
- བོད་ཀྱི་ཚན་རིག་དུས་དེབ།
སྤེལ་མཁན། : Tsenrig 2/10/2006
བོད་ཀྱི་ཚན་རིག་དུས་དེབ་ནི་བཞུགས་སྒར་བོད་ཀྱི་དཔེ་མཛོད་ཁང་གིས་སྟོང་ལོ་གསར་པའི་དུས་འགོ་ནས་བཟུངྋསྤྱི་ནོར་ྋགོང་ས་སྐྱབས་མགོན་ཆེན་པོའི་བཀའ་ དགོངས་ལྟར་བོད་ཀྱི་སྤྱི་ཚོགས་དང་དགོན་སྡེ་ཁག་ནང་ཚན་རིག་ཤེས་བྱ་ཁྱབ་སྤེལ་གཏོང་ཆེད་དུ་པར་སྐྲུན་འདོན་སྤེལ་བྱེད་བཞིན་པའི་ལོ་ཕྱེད་དུས་དེབ་ཅིག་ཡིན། དུས་དེབ་འདིའི་དགོས་དམིགས་གཙོ་བོ་ནི། འཛམ་གླིང་ནང་སྙན་གྲགས་ཆེ་བའི་མཁས་དབང་ཁག་གིས་ཆོས་ཚན་གཉིས་ཐད་ལ་འཛིན་པའི་དགོངས་ཚུལ་འདྲ་མིན་ཕབ་བསྒྱུར་བྱས་པ་བརྒྱུད། ཆོས་ཚན་གཉིས་ཀྱི་ལྟ་གྲུབ་ཕན་ཚུན་གཤིབ་བསྡུར་དང༌། བགྲོ་གླེང་བརྒྱུད་ཕྱོགས་གཉིས་ཀྱི་ལེགས་ཆ་འཚོལ་རྒྱུ་དང༌། དགོན་སྡེ་དང༌། སློབ་གྲྭ་ཁག་གི་སློབ་གཉེར་བ་རྣམས་ལ་ཆོས་ཚན་སྐོར་གྱི་དཔྱད་རྩོམ་དང་འགྱུར་རྩོམ་སྤེལ་སའི་གླེང་སྟེགས་ཤིག་བྱེད་རྒྱུ། རང་གི་ཆོས་ལུགས་རིག་གནས་ཀྱི་ལེགས་ཆ་དང་སྔོན་ཐོན་མི་རིགས་ཁག་གི་རིགས་པ་དང་མཐུན་པའི་རིག་གནས་མ་ལག་ཟུང་འབྲེལ་སྒོས་བོད་ཀྱི་སྐད་ཡིག་རིག་ གནས་དང་བཅས་པ་དར་རྒྱས་གོང་འཕེལ་ཡོང་བར་གཞོགས་འདེགས་བྱེད་རྒྱུ་བཅས་ཡིན། དུས་དེབ་འདི་ཕྱི་ལོ་༢༠༠༠ ལོར་ཚན་རིག་ལས་གཞི་འདི་འགོ་ཚུགས་པ་ནས་པར་སྐྲུན་འདོན་སྤེལ་བྱེད་འགོ་ཚུགས་པ་ཡིན་ལ། འདིར་བོད་ཀྱི་མཁས་པ་རྣམ་དང་གཞོན་སྐྱེས་ཤེས་ཡོན་པ་ཚོས་བརྩམས་པའི་ཚན་ཆོསགཉིས་ལ་དཔྱད་བསྡུར་བྱས་པའི་དཔྱད་བརྗོད་རྩོམ་ཡིག་དང་། དེ་བཞིན་ནུབ་ཕྱོགས་ཚན་རིག་པ་དང་བསམ་བློ་ཚོས་ཆོས་ཚན་གཉིས་བར་གྱི་འགལ་འབྲེལ་ལས་བརྩམས་པའི་དཔྱད་བརྗོད་རྩོམ་ཡིག་ཁག་བོད་སྒྱུར་བྱས་པའི་འགྱུར་རྩོམ་བཅས་འགོད་བཞིན་ཡོད།


text:
བོད་རིཊ་བུ་མོ་གཉིས་ཀྱི་དཀའ་སྡུག་གི་ལོ་ཟླ།
རྒྱ་བལ་འབྲུག་གསུམ་གྱི་བོད་མི་མང་པོ་ཕྱི་རྒྱལ་ཁག་ཏུ་འགྲོ་ཐབས་བྱས་ཏེ་དཀའ་ངལ་སྣ་ཚོགས་འཕྲད་ཀྱི་ཡོད་པ་ལྟར། བོད་རིགས་བུ་མོ་གཉིས་གཞན་གྱི་མགོ་སྐོར་འོག་ཚུད་དེ་སྒོར་མོ་མང་པོ་ཤོར་བ་མ་ཟད། ཨ་ཧྥེ་རི་ཁའི་མཐའ་འཁོབ་ཅིག་ཏུ་གཡུགས་ཏེ་དཀའ་ངལ་ཆེན་པོ་འཕྲད་ཡོད་འདུག
ཕྱི་ལོ་ ༢༠༡༣ ཟླ་ ༧ ཚེས་ ༡༦ ཉིན་ཕྱི་རྒྱལ་ཁག་ཏུ་མི་གཏོང་མཁན་རྒྱ་མཚོ་ཟེར་བ་ཞིག་གིས། བོད་རིགས་བུད་མེད་གཉིས་དང་བལ་ཡུལ་གྱི་མི་ ༥ བཅས་ཁྱོན་མི་གྲངས་ ༧ ཡུ་རོབ་ནང་གཏོང་རྒྱུ་བྱས་ཏེ། ལྡི་ལི་ནས་ལྷོ་ཨ་ཧྥི་རི་ཁའི་(Burkina Faso Ouagadougou)ཟེར་བའི་ས་ཆ་ཞིག་ཏུ་བསྐྱལ་ཡོད་པ་དང་། དེ་རུ་ཟླ་ ༦ ཙམ་ལྷག་རྗེས། མི་དེས་ཁོང་ཚོའི་དངུལ་དང་ཕྱི་སྐྱོད་ལག་འཁྱེར་ཚང་མ་འཁྱེར་ཏེ་གར་སོང་ཆ་མེད་དུ་གྱུར་ཡོད་སྟབས། བལ་པོའི་ལམ་གྲོགས་ཚོས་བོད་རིགས་གཅིག་པ་ཡིན་པའི་ཉེས་འཛུགས་འོག བོད་པའི་བུ་མོ་གཉིས་ལ་རྡུང་རྡེག་མནར་གཅོད་མང་པོ་བཏང་ཡོད་འདུག
རྗེས་སུ་དགོང་མོ་ཞིག་ལ་བུ་མོ་གཉིས་ཐབ་ཚང་གི་སྒེའུ་ཁུང་ནས་མཆོངས་ཏེ་བྲོས་ཡོད་པ་དང་། སྟབས་ལེགས་ནས་བུ་མོ་གཅིག་གིས་ལག་འཁྱེར་ཁ་པར་འཁྱེར་ཡོད་སྟབས། ཡར་མར་ལ་འབྲེལ་བ་བྱས་མཐར་ ༢༠༡༤ ལོའི་ཟླ་ ༡ ཚེས་ ༣ ཉིན་སྡེ་དགེའི་སྐད་འཕྲིན་ཚོགས་པ་ཞིག་ལ་འབྲེལ་བ་མཐུད་ཐུབ་སྟེ། སྡེ་དགེ་རྒྱལ་ཡོངས་ལྷན་ཚོགས་དབུས་སྤྱི་ཁྱབ་རྒྱུན་ལས་ཁང་ལ་གནས་ཚུལ་དེ་སྙན་གསེང་ཞུས་ཡོད་ཅིང་། དབུས་ནས་གོ་སྒྲིག་གནང་བ་ལྟར་ཡན་ལག་ཁང་གིས་ཚོགས་ཆུང་ཞིག་བཙུགས་ཏེ། ཚོགས་ཆུང་གི་ཚོགས་མི་ཨ་རིར་གནས་སྡོད་དཀོན་མཆོག་བསྟན་འཛིན་ཞུ་བ་ལྷོ་ཨ་ཧྥི་རི་ཁའི་ནང་བསྐྱོད་དེ་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཡན་ལག་སྐྱབས་བཅོལ་ལས་ཁུངས་སུ་བུ་མོ་གཉིས་ཀྱི་གནས་ཚུལ་ཞུས་པ་བརྒྱུད་གནས་སྐབས་རིང་ཨ་ཧྥི་རི་ཁའི་ནང་གནས་སྡོད་ཆོག་པའི་ཡིག་ཆ་བཟོས་རྗེས་ཁོ་ཕྱིར་ལོག་ཡོད་པ་དང་། བུ་མོ་གཉིས་ལོ་གཅིག་ལྷག་རིང་ལྷོ་ཨ་ཧྥི་རི་ཁའི་མཉམ་འབྲེལ་རྒྱལ་ཚོགས་སྐྱབས་བཅོལ་ཁང་དུ་བསྡད་རྗེས། འདི་ལོའི་ཕྱི་ཟླ་ ༡ ཚེས་ ༥ ཉིན་བུ་མོ་ཁོ་རང་གཉིས་ཀྱི་འདོད་པ་ལྟར་ཁེ་ན་ཌའི་སྐྱབས་བཅོལ་ཁང་དུ་འབྱོར་ཡོད་འདུག
འདི་གའི་གསར་འགོད་པས་བུ་མོ་གཉིས་དང་དཀོན་མཆོག་བསྟན་འཛིན་ལགས། དེ་བཞིན་སྡེ་དགེ་རྒྱལ་ཡོངས་ལྷན་ཚོགས་ཀྱི་ཚོགས་གཙོ་བཅས་ལ་འབྲེལ་བ་བྱས་ཏེ། ཐེངས་འདིའི་ཞིབ་ཕྲའི་གནས་ཚུལ་རྒྱུས་ལོན་བྱས་པར། ཐོག་མ་བུ་མོ་གཉིས་ལ་རྒྱ་མཚོ་ཟེར་བ་དེར་འབྲེལ་བ་ཇི་ལྟར་བྱུང་བའི་སྐོར་དྲིས་པར། བུ་མོ་ xxxx ལགས་ཀྱིས་སྔོན་ཆད་ང་ཚོས་ཕན་ཚུན་ངོ་ཤེས་ཀྱི་མེད། ལྡི་ལིར་ཡོད་པའི་ངེད་གཉིས་ཀྱི་གྲོགས་མོ་ཞིག་བརྒྱུད་དེ་ངོ་ཤེས་པ་རེད། ཁོ་མོར་སྐལ་བཟང་རྒྱ་མཚོ་ཟེར་བ་ཞིག་གིས་ཕྱི་རྒྱལ་དུ་འགྲོ་མཁན་རེ་འཚོལ་རོགས་བྱོས་ལབ་འདུག ད་དུང་ཕྱི་རྒྱལ་དུ་བཏང་ན་མི་རེས་ཧིན་སྒོར་འབུམ་ ༡༠ དང་ཕྱེད་ཀ་རེ་སྤྲོད་དགོས་པ་མ་ཟད། དེའི་ནང་ནས་འབུམ་ ༣ དང་ཕྱེད་ཀ་སྔོན་ལ་སྤྲོད་དགོས་ཀྱི་ཡོད་སྐོར་དང་། སྐལ་བཟང་རྒྱ་མཚོ་ཟེར་བ་དེས་ཡུ་རོབ་ཀྱི་རྒྱལ་ཁབ་གང་དུ་གཏོང་དགོས་ནའང་གཏོང་ཐུབ་ཀྱི་ཡོད་པ་མ་ཟད། བརྟན་པོ་ཞེ་དྲག་ཡོད་ཟེར་གྱི་འདུག་ཅེས་ངེད་གཉིས་ལ་བཤད་སོང་། དེ་ནས་ངེད་གཉིས་ཧྥ་རན་སིར་འགྲོ་རྒྱུ་བྱས་ཏེ་སྐལ་བཟང་རྒྱ་མཚོ་ཟེར་བ་དང་སྐད་ཆ་མང་པོ་བཤད་རྗེས། སྔོན་ལ་བལ་པོའི་ནག་རིས་ཊཱ་(Nagrita) བཟོ་བར་ཧིན་སྒོར་ཁྲི་ ༥ རེད་སྤྲད་པ་ཡིན། ཐོག་མ་དྷ་ས་ནས་ཡིན་པའི་ཨ་ནེ་ཞིག་དང་ཨ་ཅག་ཅིག་སོགས་བོད་མི་མང་པོ་ཞིག་གིས་ཀྱང་བལ་པོའི་ནག་རིས་ཊཱ་བཟོ་རྒྱུ་བྱས་འདུག་ཀྱང་། ཁོང་ཚོས་མི་གཏོང་མཁན་དེ་ག་འདྲ་ཡོད་མེད་རྩད་གཅོད་བྱས་ཏེ། མོ་རྒྱག་ཏུ་བཅུག་རྗེས་མོ་ཡག་པོ་མི་འདུག་ཟེར་ནས་ཕྱིར་འཐེན་བྱས་སོང་། ངེད་གཉིས་ཀྱིས་སྒོར་ཁྲི་ ༥ རེ་སྤྲད་ཚར་སྟབས། གལ་སྲིད་ངེད་གཉིས་ཀྱི་ངོས་ནས་འགྲོ་གི་མིན་ལབ་ན་དངུལ་དེ་ཚུར་སློག་མིན་མི་ཤེས་སྟབས། བླ་མ་ཞིག་ལ་མོ་བརྒྱབ་པར་མོ་ཡག་པོ་འདུག་གསུངས་བས་ངེད་གཉིས་འགྲོ་རྒྱུ་སེམས་ཐག་བཅད་པ་ཡིན། སྐལ་བཟང་རྒྱ་མཚོ་ཟེར་བ་དེས་༧གོང་ས་མཆོག་དང་ས་སྐྱ་གོང་མ་རིན་པོ་ཆེ་སོགས་བླ་མ་ཆེ་རུ་ཆེ་ཚད་ལ་དཔང་བཙུགས་ནས་བརྟན་པོ་ཞེ་དྲག་ཡོད། ད་བར་མི་མང་པོ་བཏང་བ་ཡིན། གལ་སྲིད་གཏོང་མ་ཐུབ་ན་སྒོར་མོ་ཚང་མ་ཕྱིར་སློག་ངེས་ཡིན་ཞེས་མནའ་མང་པོ་བསྐྱལ་སོང་། ཡིན་ནའང་། མི་གཏོང་མཁན་དངོས་གནས་དེར་ངོ་ཐུག་རྒྱུ་བྱུང་ཡོད་པ་མ་རེད། ཕྱིས་སུ་ང་ཚོ་ལམ་ལ་ཆས་སྐབས་གཞི་ནས་མི་དེར་ངོ་ཐུག་ནས་ཧིན་སྒོར་འབུམ་ ༣ དང་ཕྱེད་ཀ་སྔ་འདོན་གྱིས་སྤྲད་པ་ཡིན། སྐབས་དེར་ཁོ་ཚོས་ཉིན་བཅུའི་ནང་ཚུད་དུ་ངེད་གཉིས་ཧྥ་རན་སིའི་ནང་བསླེབས་ཐུབ་པ་བྱེད་ཆོག་ཅེས་ཁས་ལེན་བྱས་སོང་། ཞེས་སོགས་བརྗོད་བྱུང་།

ཡང་ཁོ་མོས་མུ་མཐུད་དུ་བརྗོད་དོན། ༢༠༡༣ ཕྱི་ཟླ་ ༧ པའི་ནང་ངེད་གཉིས་རྒྱ་གར་ནས་ཐོན་སྐབས་རོགས་པ་བལ་པོའི་མི་ཡོད་སྐོར་ཅི་གང་ལབ་མ་སོང་། ང་ཚོ་ལྷོ་ཧྥི་རི་ཁའི་ལེ་མོ་ཐོ་གྷོ་(Lemo Togo)ཟེར་བའི་ས་ཆ་དེར་བསླེབས་སྐབས། རྒྱ་མཚོས་བལ་པོའི་མི་འགའ་བསླེབ་ཀྱི་ཡོད་པས་ཁོ་ཚོར་བསྒུག་དགོས་ཟེར། ང་ཚོ་ས་ཆ་དེར་བསྡད་ནས་ཉིན་ ༡༦ འགོར་རྗེས། བལ་པོའི་སྐྱེས་པ་ ༣ དང་བུད་མེད་ ༢ བཅས་མི་ ༥ བསླེབས་སོང་། དེ་ནས་ང་ཚོ་ལེ་མོ་ཐོ་གྷོ་ནས་མཚན་གཅིག་ལ་བྷར་ཁེ་ནཱ་ཧྥ་སོ་(Burkina Faso Ouagadougou)ཟེར་བ་ཞིག་ཏུ་ཕྱིན་པ་དང་། ས་ཆ་དེ་ནས་ང་ཚོ་ཚང་མ་ཁང་པ་གཅིག་གི་ནང་དུ་བཞག་སོང་། ཁོང་ཚོས་གཏོང་གི་ཡིན་གཏོང་གི་ཡིན་ཟེར་ནས་ཟླ་བ་ ༣ ལྷག་ཕྱིན་སོང་། ས་ཆ་དེ་ན་ཁོ་རང་ལ་ཁང་པ་ཡོད་སྐོར་བརྗོད་སོང་ཡང་ང་ཚོར་གང་ཡང་བསྟན་མ་སོང་། བལ་པོའི་མི་ཚོས་ཁོ་ལ་རླུང་ཡང་ཡང་བསྟན་སྟབས་ཐེངས་གཅིག་བལ་པོའི་སྐྱེས་པ་ཞིག་གཏོང་ཐབས་བྱས་ཀྱང་གཏོང་ཐུབ་མ་སོང་། ང་ཚོ་ས་དེར་ཡུན་རིང་ལྷག་སྟབས་བལ་པོའི་ལམ་རོགས་སྐྱེས་པ་ཞིག་ལ་དུག་སྦྲང་གིས་སོ་བརྒྱབ་སྟེ་གྲོངས་སོང་། རིམ་གྱིས་ཁོ་རང་ཡང་ང་ཚོ་དང་བར་ཐག་ཇེ་རིང་དུ་བཏང་སྟེ། མཚམས་རེར་མི་ནག་པོ་རེའི་ལག་ཏུ་ཚལ་དེ་འདྲ་བསྐུར་ཡོང་བ་མ་གཏོགས་ཁོ་རང་དེ་ཙམ་ཡོང་གི་མི་འདུག བར་སྐབས་ཤིག་ནས་ཁོ་གང་དུ་སོང་མིན་གོ་ཐོས་མེད་པ་ཆགས་སོང་། ང་ཚོའི་ཡིག་ཆ་ནག་རིས་ཊཱ་དང་སྒོར་མོ་ཁོ་རང་གི་ལག་ཏུ་ཡོད་པ་རེད། ཅེས་བརྗོད་བྱུང་།
ཡང་གསར་འགོད་པས། ཨ་ཧྥི་རི་ཁར་སྡོད་རིང་དཀའ་ངལ་གང་འདྲ་འཕྲད་ཡོད་མེད་དྲིས་པར་ཁོང་མོས་བརྗོད་དོན། མི་དེ་གར་སོང་ཧ་མ་གོ་བ་ཆགས་རྗེས། ཁོ་བོད་པ་ཡིན་པའི་རྐྱེན་གྱིས་བལ་པོའི་ལམ་རོགས་ཚོས་ངེད་གཉིས་ལ་སྡིགས་དམོད་དང་གཅར་རྡུང་སོགས་བཏང་ནས་བརྙས་བཅོས་མང་པོ་བྱས་སོང་། ངེད་གཉིས་ལ་གཅར་རྡུང་གཏོང་གི་ཡོད་པ་ཧ་གོ་ན་ལམ་ཁྲིད་བསླེབ་ཡོང་གི་རེད་བསམས་ཏེ། ཁོ་ལ་ཁ་པར་བཏང་ནས་ངེད་གཉིས་ལ་གཅར་རྡུང་གཏོང་གི་ཡོད་པའི་སྐད་སྒྲ་གོ་རུ་བཅུག་སོང་། ཡིན་ནའང་ལམ་ཁྲིད་ཁོ་རང་ཨ་ཧྥི་རི་ཁའི་ས་ཆ་གཞན་ཞིག་ཏུ་ཡོད་སྐོར་བཤད་དེ་ཡོང་གི་མི་འདུག ངེད་གཉིས་ནས་ཀྱང་། ཁ་པར་ནང་ནས་བལ་པོའི་མི་ཚོས་ངེད་གཉིས་ལ་གཅར་རྡུང་གཏོང་གི་འདུག ཁྱེད་འདིར་ཡོང་རོགས་ཞེས་ཞུ་བ་བརྒྱབ་ཀྱང་གཏན་ནས་ཡོང་མ་སོང་། རིམ་གྱིས་ཁ་པར་ཡང་འགྱོག་གི་མི་འདུག དེ་ནས་བལ་པོའི་མི་ཚོ་ཁོང་ཁྲོ་ལངས་ཏེ་ངེད་གཉིས་ལ་གཅར་རྡུང་ཚད་མེད་བཏང་བ་མ་ཟད། ཁང་པའི་ནང་བཅུག་སྟེ་བདུན་ཕྲག་ ༢ ལྷག་རིང་ཟ་མའང་བཟའ་རུ་བཅུག་མ་སོང་།
དགོང་མོ་ཞིག་ལ་ངེད་གཉིས་ནང་དུ་བཅུག་སྟེ་ཕྱི་ལོགས་ནས་སྒོ་ལྕགས་བརྒྱབ་སྟེ་ཁོ་ཚོ་ཕྱི་རུ་ཕྱིན་སོང་། དཀོན་མཆོག་གི་ཐུགས་རྗེ་ཞིག་གིས་ངེད་གཉིས་ཐབ་ཚང་གི་སྒེའུ་ཁུང་ནས་མཆོངས་ཏེ་འབྲོ་ཐུབ་སོང་། སྐབས་དེར་ངེད་གཉིས་ལ་ལག་འཁྱེར་ཁ་པར་ཞིག་དང་གློག་གསོག་ཆས་ཤིག་མ་གཏོགས་དངུལ་གཅིག་ཀྱང་མེད་པའི་ཁར། ལུས་ལ་གྱོན་གོས་ཀྱང་སྲབ་པོ་ཞིག་ལས་རྐང་མགོའི་ལྷམ་ཡང་གྱོན་རྒྱུ་རག་མ་སོང་། མཚན་མོ་དེར་ངེད་གཉིས་ས་ཆ་དེ་ནས་ཐག་རིང་སའི་ནགས་གསེབ་ཅིག་ཏུ་ཡིབ་ནས་བསྡད་པ་ཡིན། ཕྱི་ཉིན་ནམ་ལངས་སྐབས་མི་རིགས་ནག་པོ་བཟའ་ཟླ་གཉིས་ཞོགས་རྩལ་སྦྱོང་དུ་ཡོང་བ་དང་འཕྲད་སོང་བས། དབྱིན་སྐད་ཐོག་ནས་ངེད་གཉིས་སྲོག་ཉེན་ལ་ཐུག་ཡོད་སྐོར་བཤད་པར། ཅུང་སྙིང་རྗེ་བ་ཡིན་ས་རེད། ངེད་གཉིས་ཁོང་ཚོའི་རླངས་འཁོར་འཇོག་སའི་ནང་ཞག་གཉིས་རིང་སྡོད་དུ་བཅུག་པ་མ་ཟད། ཟ་མ་ལྷག་མ་དེ་འདྲ་ཡང་སྤྲད་སོང་། སྐབས་དེར་ངེད་གཉིས་ཀྱིས་ཁ་པར་ཐོག་ནས་ཡར་མར་འབྲེལ་བ་བྱས་ཏེ་སྡེ་དགེའི་སྐད་འཕྲིན་ཚོགས་པར་འབྲེལ་བ་བྱེད་ཐུབ་སོང་། ཞེས་བརྗོད་བྱུང་།
སྡེ་དགེ་རྒྱལ་ཡོངས་ལྷན་ཚོགས་ལ་འབྲེལ་བ་བྱུང་རྗེས། ཐེངས་ཤིག་རྒྱ་མཚོས་ངེད་གཉིས་ལ་ཁ་པར་ཡོང་སྟེ་ཁྱེད་གཉིས་ཀྱིས་སྡེ་དགེ་ཚོགས་པར་འབྲེལ་བ་བྱས་འདུག་གཱ། ངས་ཁྱེད་གཉིས་ལས་སླ་བོར་འཇོག་གི་མིན། ཁྱེད་གཉིས་བསད་དེ་དེ་སྔོན་འདས་གྲོངས་ཕྱིན་པའི་བལ་པོའི་སྐྱེས་པ་དེའི་ཕུང་པོ་དང་མཉམ་དུ་འཇོག་དགོས། ཁྱེད་གཉིས་ཕྱིར་རྒྱ་གར་དང་བལ་པོ་གང་དུ་འགྲོ་བསམ་ཡང་། གནམ་ཐང་གི་ལས་བྱེད་ཚོ་ངའི་ངོ་ཤེས་པ་རྐྱང་རྐྱང་ཡིན། ཁྱེད་གཉིས་ཐར་ས་ཡོད་པ་མ་རེད་ཅེས་འཇིགས་སྐུལ་བྱས་སྟབས། ངེད་གཉིས་དངོས་གནས་ཞེད་ཐག་ཆོད་སོང་། མི་དེ་དང་པོར་ཐུག་དུས་དངོས་གནས་འཇིག་རྟེན་འདི་ན་མི་འདི་འདྲ་ཡག་པོ་ཞིག་ཡོད་ས་མ་རེད་བསམ་པ་ཞིག་འདུག་ཀྱང་། རྒྱུན་རིང་པོར་གཤིབ་པ་དང་། ལྷག་པར་དུ་ཕྱིས་སུ་ཡུ་རོབ་དང་ཨ་རི་སོགས་ནས་བོད་མི་མང་པོས་ངེད་གཉིས་ལ་ཁ་པར་དང་སྐད་འཕྲིན་ནང་ནས་འབྲེལ་བ་གནང་ཡོང་སྐབས། དཀར་མཛེས་རྫོང་ནས་ཡིན་པའི་ཁོ་རང་གི་ཕ་ཡུལ་གཅིག་པ་དང་ངོ་ཤེས་ཚོས་ཨ་་་་ཁ་་་་་ཁ། ཁྱེད་གཉིས་དེ་འདྲ་མི་ཁྲེལ་མེད་ཅིག་ལ་ཐུག་འདུག་ལབ་སོང་། ཁོས་དེ་སྔོན་ནས་བུ་ལོན་རྐྱང་རྐྱང་བླངས་ཏེ་མི་མང་པོར་མགོ་སྐོར་བཏང་ཚར་སྟབས། ཨ་ཧྥི་རི་ཁ་ལྟ་བུའི་ལུང་པ་སྐྱོ་བོ་དག་ཏུ་གབ་སྡོད་བྱས་ནས་སྡོད་པ་ལས་བོད་པ་རང་གི་སྤྱི་ཚོགས་ནང་གོམ་པ་རྒྱག་ས་མེད་པ་ཆགས་ཡོད་པ་རེད་ལབ་ཀྱི་འདུག ཅེས་བརྗོད་བྱུང་།
ད་སྐབས་རྒྱ་མཚོ་ཟེར་བ་དེར་འབྲེལ་བ་བྱེད་ཐུབ་ཀྱི་ཡོད་མེད་དང་། དངུལ་དེ་དག་ཕྱིར་རག་ཐབས་བྱེད་ཀྱིན་ཡོད་མེད་བྲིས་པར། ངེད་གཉིས་མི་རེས་ཧིན་སྒོར་འབུམ་ ༣ དང་ཕྱེད་ཀ་རེ་ཁོའི་ལག་ཏུ་ཡོད་པ་མ་ཟད། ཨ་ཧྥི་རི་ཁར་འགྲོ་སྐབས་ངེད་གཉིས་ཀྱིས་ཨ་སྒོར་ ༥༠༠ རེ་འཁུར་ཡོད་པ་དེའང་ཁོའི་ལག་ཏུ་ཤོར་སོང་། ང་ཚོ་ལེ་མེ་ཐོ་གྷོ་ཟེར་བ་དེར་ཡོད་སྐབས། ཐེངས་ཤིག་ཁོས་སྒོར་མོ་བརྗེ་བོ་རྒྱག་ས་རག་གི་མི་འདུག ཁྱེད་གཉིས་ཀྱི་ཨ་སྒོར་དེ་ཚོ་གཡར་རོགས་ལབ་སོང་བས་གཡར་བ་ཡིན། ཁྱོན་བསྡོམས་ངེད་གཉིས་ཀྱི་ཧིན་སྒོར་འབུམ་ ༨ ཡས་མས་ཤིག་ཁོའི་ལག་ཏུ་ཡོད་པ་རེད། ཡིན་ནའང་། ད་ལྟ་འབྲེལ་བ་བྱེད་ས་གཏན་ནས་རག་གི་མི་འདུག སྔོན་མའི་ཁ་པར་ཨང་གྲངས་དང་སྐད་འཕྲིན་མེད་པ་བཟོས་འདུག ངེད་གཉིས་ཀྱི་དངུལ་དེ་དག་མི་གཞན་གྱི་ས་ནས་སྐྱེད་ཀ་བྱས་ཏེ་གཡར་ཡོང་བ་ཡིན་ལ། མ་འོངས་པར་དེ་ཚོ་ཕྱིར་སྤྲོད་དགོས་པ་རེད། ཡིན་ནའང་དེ་ཚོ་ང་རང་གཉིས་ཀྱིས་དཀའ་ལས་བརྒྱབ་སྟེ་ལས་ཀ་བྱས་ན་རིམ་གྱིས་འགྲིག་འགྲོ་བ་རེད་བསམ་གྱི་འདུག གལ་སྲིད་དངུལ་དེ་དག་ཚུར་རག་ན་གང་འཚམ་ཞིག་སྡེ་དགེ་རྒྱལ་ཡོངས་ལྷན་ཚོགས་ལ་སྤྲོད་དགོས་བསམ་ཡོད། སྡེ་དགེ་ཚོགས་པས་ངེད་གཉིས་ཀྱི་སྲོག་བསྐྱབས་ཏེ་མི་ཚེ་གསར་པ་ཞིག་གི་གོ་སྐབས་བསྐྲུན་པ་རེད། བཀའ་དྲིན་ཆེན་པོ་ཡིན། ཞེས་བརྗོད་བྱུང་།

དཀོན་མཆོག་བསྟན་འཛིན་ལགས་སུ་ཁོང་ལྷོ་ཨ་ཧྥི་རི་ཁའི་ནང་བསྐྱོད་པའི་བརྒྱུད་རིམ་དང་། བུ་མོ་གཉིས་ལ་ཐུག་སྐབས་ཀྱི་མཐོང་ཚོར་སྐོར་དྲིས་པར་ཁོང་གིས། གནས་ཚུལ་དེ་ཕ་ཡུལ་སྡེ་དགེའི་སྐད་འཕྲིན་ཚོགས་པའི་ནང་ཁྱབ་རྗེས། མི་མང་པོས་ཆེ་ས་ནས་བུ་མོ་གཉིས་ལ་སྲོག་ཉེན་མེད་པ་ཞིག་དང་ཆུང་ས་ནས་དཀའ་སྡུག་མེད་པ་ཞིག་ངེས་པར་དུ་བཟོ་དགོས་སྐོར་གསུངས་སོང་། ཡིན་ནའང་། ལྷོ་ཧྥི་རི་ཁའི་ནང་འགྲོ་མཁན་མ་རག་པའི་དཀའ་ངལ་འཕྲད་སོང་། ཁ་ཤས་འགྲོ་འདོད་ཡོད་ཀྱང་ཡིག་ཆ་མ་འགྲིག་པ་དང་། ལས་ཀ་ནས་དགོངས་པ་མ་རག་པ་སོགས་ཀྱི་དཀའ་ངལ་འཕྲད་སྟབས། ང་ལ་ཡིག་ཆ་འགྲིག་གི་ཡོད་སྟབས་ང་འགྲོ་ཆོག་ཅེས་ཞུས་པར་ཚོགས་མི་མང་པོས་ཡག་པོ་འདུག་ལབ་སོང་། དེའི་སྐོར་ངའི་ནང་མི་སྤུན་མཆེད་ཚོར་ཞུས་པར་ཚང་མས་ལྷོ་ཨ་ཧྥི་རི་ཁའི་ནང་ནད་ཡམས་ཚབས་ཆེན་ཡོད་པ་དང་ལུང་པ་ཉེན་ཁ་ཆེན་པོ་ཅན་ཡིན་སྐོར་གསུངས་སོང་། ཡིན་ནའང་ངས་ཁོང་ཚོར་གཅིག་བྱས་ན་ངའི་ཚེ་སྲོག་ལ་ཉེན་ཁ་འཕྲད་སྲིད་ཀྱང་བུ་མོ་དེ་གཉིས་སྐྱོབ་ཏུ་མ་སོང་ན་སེམས་ནས་བཟོད་ཀྱི་མི་འདུག་ཅེས་ཞུས་ཏེ། ཕྱི་ལོ་ ༢༠༡༤ ལོའི་ཕྱི་ཟླ་ ༡ ཚེས་ ༤ ཉིན་གྱི་ཕྱི་དྲོར་ནད་རིགས་སྔོན་འགོག་གི་ཁབ་ཅིག་བརྒྱབ་སྟེ་ཐད་ཀར་ལྷོ་ཨ་ཧྥི་རི་ཁའི་ནང་ཕྱིན་པ་ཡིན། ཞེས་བརྗོད་བྱུང་།
ཁོང་གིས་མུ་མཐུད། དང་ཐོག་ང་རང་གི་སེམས་ལ་བུ་མོ་གཉིས་ཀྱི་གནས་ཚུལ་དེ་བདེན་པ་ཨ་ཡིན། གཅིག་བྱས་ན་ཁོ་ཚོ་ཁ་མཐུན་བྱས་ཏེ་མགོ་སྐོར་གཏོང་གི་ཡོད་སྲིད་པ་རེད་སྙམ་པའི་དོགས་པ་དང་འཇིགས་སྣང་ཡང་སྐྱེས་བྱུང་། ཡིན་ནའང་། གནམ་ཐང་ནས་བུ་མོ་གཉིས་དངོས་སུ་མཐོང་མ་ཐག་ངའི་སེམས་ཀྱི་དོགས་པ་ཚང་མ་ཡལ་སོང་། བུ་མོ་གཅིག་ལ་ལྷམ་མེད་པ་དང་། བུ་མོ་གཞན་དེའི་ལུས་ལ་ཕྱི་ནང་མཐོང་བའི་གྱོན་གོས་སྲབ་སྲབ་ཅིག་ལས་མི་འདུག ལྷག་པར་དུ་ཁོང་གཉིས་ཀྱི་གདོང་དང་སྐེ་སོགས་སུ་རྨ་ཁས་ཁེངས་བ་དེ་མཐོང་དུས་རང་དབང་མེད་པར་མིག་ཆུ་ཤོར་ཡོང་བ་ཞིག་རེད། དེ་ནས་ངས་ཁོང་གཉིས་འཁྲིད་དེ་མགྲོན་ཁང་ཞིག་ཏུ་ཕྱིན་ཏེ་གཟུགས་པོར་འཁྲུས་བྱེད་རོགས་ཞེས་བཤད་པར། ཁོང་གཉིས་གྲོད་ཁོག་ལྟོགས་ཀྱི་འདུག་པས་དང་པོར་ཟ་མ་བཟའ་འདོད་འདུག་ཟེར། དེ་ནས་ངས་ཁོང་གཉིས་ཟ་ཁང་དུ་འཁྲིད་ནས་ཟ་མ་ཟ་རུ་བཅུག་པ་ཡིན། ཞེས་བརྗོད་བྱུང་།
མཉམ་འབྲེལ་རྒྱལ་ཚོགས་སྐྱབས་བཅོལ་ལས་ཁུངས་སུ་དཀའ་སྡུག་ཞུས་པའི་སྐོར་ལ་ཁོང་གིས། ང་ལྷོ་ཨ་ཧྥི་རི་ཁའི་ནང་བསླེབས་རྗེས། སྡེ་དགེའི་དབུས་རྒྱུན་དང་ནེའུ་ཡོག་ས་གནས་རྒྱུན་ལས་གཉིས་ཀྱི་གོ་སྒྲིག་འོག ངས་ས་གནས་དེའི་ཚོགས་པ་གཉིས་ལ་འབྲེལ་བ་ཞུས་པ་ཡིན། ཡིན་ནའང་ཚོགས་པ་དང་པོ་དེས་ཡ་ལན་སྤྲོད་ཀྱི་མི་འདུག དེ་ནས་ང་འཛམ་གླིང་མཉམ་འབྲེལ་རྒྱལ་ཚོགས་སྐྱབས་བཅོལ་ལས་ཁུངས་སུ་དཀའ་སྡུག་ཞུ་རུ་ཕྱིན་པ་ཡིན། ལས་ཁུངས་ཁར་བཀག་འགོག་གིས་དཀའ་ངལ་ཏོག་ཙམ་འཕྲད་སོང་ཡང་། ཕྱིས་སུ་ནང་དུ་འཛུལ་བཅུག་ཡང་ཐོག་མར་དེ་ཙམ་གྱིས་ཡ་བྱེད་ཀྱི་མི་འདུག དེ་ནས་ངས་བོད་མི་སྤྱི་ཡོངས་ཀྱི་ད་ལྟའི་གནས་སྟངས་དང་། བྱེ་བྲག་གིས་བུ་མོ་གཉིས་ཀྱི་དཀའ་སྡུག་ཞུས་པ་དང་སྦྲགས། བུ་མོ་གཉིས་ཀྱི་གདོང་དང་སྐེ་སོགས་ཀྱི་རྨ་ཁ་རྣམས་བསྟན་ཏེ་ང་རང་རང་དབང་མེད་པར་མིག་ཆུ་ཤོར་སོང་། སྐབས་དེར་ཁོང་ཚོས་གཙང་ཤོག་སྒམ་ཆུང་གང་ངའི་མདུན་དུ་བཞག་སྟེ། “སྐྱིད་སྡུག་བཤད་དེ་ངུ་ན་ངུ་ས་ནོར་མེད་པས་ངུས་ཤོག” ཟེར། དེ་ནས་སྐད་ཆ་བཤད་རྒྱུ་མེད་པར་ང་ཅུང་ཙམ་ལྷག་སོང་། ཁོ་ཚོས་ཁྱེད་བུ་མོ་འདི་གཉིས་དང་འབྲེལ་བ་ག་རེ་ཡོད་ཟེར། ངས་བུ་མོ་འདི་གཉིས་སྔོན་མ་ངོ་ཙམ་ཡང་མི་ཤེས། སྐད་འཕྲིན་ཚོགས་པ་བརྒྱུད་ནས་བུ་མོ་འདི་གཉིས་ཀྱི་དཀའ་སྡུག་ཧ་གོ་ནས་ཡོང་བ་ཡིན་ཞེས་ཞུས་པ་ཡིན། དེ་ནས་ངས་དང་ཐོག་དཀའ་སྡུག་ཞུས་ཀྱང་ཡ་མི་བྱེད་མཁན་གྱི་ཚོགས་པ་དེར་ཐད་ཀར་ཁ་པར་བཏང་སྟེ། ཕྱི་ཉིན་དེར་བུ་མོ་གཉིས་ལྷོ་ཧྥི་རི་ཁའི་ནང་གནས་སྐབས་འདུག་ཆོག་པའི་ཡིག་ཆ་བཟོ་དགོས་པ་དང་། སྨན་ཁང་ནས་གཟུགས་པོར་བརྟག་དཔྱད་དགོས་པ་བཀའ་མངག་བྱས་སོང་བ་མ་ཟད། ཕྱི་ཉིན་ནས་བཟུང་བུ་མོ་གཉིས་ལ་སྡོད་གནས་གོ་སྒྲིག་བྱེད་ཆོག་ལ། ལས་ཁུངས་ར་བའི་ནང་ཕྱི་མི་གང་བྱུང་འཛུལ་མི་ཆོག་པས་ཁོང་གཉིས་ལ་ཉེན་ཁ་གང་ཡང་ཡོད་པ་མ་རེད་ཅེས་རོགས་རམ་ཡག་པོ་གནང་སོང་། ལས་ཀ་དེ་དག་ཚང་མ་འགྲུབ་ཚར་རྗེས་ང་རང་ཕྱིར་ལོག་པ་ཡིན། ཞེས་བརྗོད་བྱུང་།
སྡེ་དགེ་རྒྱལ་ཡོངས་ལྷན་ཚོགས་ཀྱི་ཚོགས་གཙོ་འཆམ་ར་དྲི་མེད་རྒྱལ་མཚན་ལགས་སུ། བུ་མོ་གཉིས་ཀྱི་གནས་ཚུལ་ཤེས་རྟོགས་བྱུང་རྗེས་བོད་མིའི་སྒྲིག་འཛུགས་ཀྱི་ལྷོ་ཨ་ཧྥི་རི་ཁའི་དོན་གཅོད་ལ་འབྲེལ་བ་ཞུས་ཡོད་མེད་དྲིས་པར་ཁོང་གིས། བུ་མོ་གཉིས་ཀྱི་གནས་ཚུལ་དེ་ ༢༠༡༤ ལོའི་ཕྱི་ཟླ་དང་པོའི་ནང་ཙམ་ལ་སྡེ་དགེ་དབུས་རྒྱུན་ལས་ཁང་ལ་འབྱོར་སྐབས། དབུས་རྒྱུན་གྱིས་སེམས་ཚོར་ཆེན་པོའི་ཐོག་ནས་བཀོད་ཁྱབ་དང་ལམ་སྟོན་ཞུས་པ་ལྟར། ཚོགས་ཆུང་བཙུགས་ཏེ་གནས་ཚུལ་དངོས་ལ་རྒྱུས་ལོན་བྱས་རྗེས། བུ་མོ་གཉིས་ཀྱི་ལུས་དང་སྲོག་ལ་དངོས་འབྲེལ་ཛ་དྲག་དཀའ་ངལ་འཕྲད་བཞིན་ཡོད་པའི་གནས་ཚུལ་འབྱོར་བྱུང་། དེ་ནས་ང་ཚོས་ལྷོ་ཨ་ཧྥི་རི་ཁའི་སྐུ་ཚབ་དོན་གཅོད་ཁང་སོགས་ལ་ཡིག་འབྲེལ་དང་། ཁ་པར་ལམ་ནས་འབྲེལ་བ་ཞུས་པ་ཡིན། འོན་ཀྱང་སྐབས་དེའི་སྐུ་ཚབ་དོན་གཅོད་ནས་ང་ཚོའི་དོན་གཅོད་ཡོད་ས་དང་། བུ་མོ་གཉིས་ཡོད་སའི་ས་ཆ་གཉིས་ཧ་ཅང་ཁ་ཐག་རིང་པོ་རེད། ང་ཚོའི་ནུས་པས་སྙོབ་ཀྱི་མི་འདུག་ཅེས་བཀའ་ལན་གནང་སོང་། དངོས་འབྲེལ་ཡུལ་དུས་དང་། གནད་དོན་གཞན་གྱིས་རྐྱེན་པས་གཞུང་འབྲེལ་ལག་པ་འཆིང་མ་བདེ་བ་ཡོད་སྲིད་པ་རེད། ཅེས་བརྗོད་བྱུང་།
ཡང་ཁོང་ལ་སྡེ་དགེ་ཚོགས་པའི་ངོས་ནས་ཐེངས་འདིའི་ལས་དོན་དེའི་ཐོག་འགྲོ་གྲོན་དང་དཀའ་ངལ་གང་འདྲ་འཕྲད་ཡོད་མེད་དྲིས་པར། ཁོང་གིས། ཐོག་མར་གནས་ཚུལ་ལ་ཞིབ་འཇུག་བྱེད་པའི་ཆེད་དུ་འཁོར་ཀོ་པདྨ། ཨ་ཐུབ་འཕྲིན་ལས་སྒྲོལ་མ། དཀོན་མཆོག་བསྟན་འཛིན། ཨ་རི་ནེའུ་ཡོག་ས་གནས་སྡེ་དགེ་ཚོགས་པའི་རྒྱུན་ལས་ངག་དབང་ཆོས་གྲགས་བཅས་ལས་གྲུབ་པའི་ཚོགས་ཆུང་ཟུར་འཛུགས་བྱས་པ་ཡིན། ཁོང་ཚོས་ཞིབ་འཇུག་བྱས་པ་བརྒྱུད་ཛ་དྲག་གི་དཀའ་ངལ་འཕྲད་པའི་བུ་མོ་གཉིས་ལས་གཅིག་བོད་ནས་ཕེབས་པའི་སྡེ་དགེ་བ་ཞིག་ཡིན་པ་དང་། གཞན་དེ་ཕ་ཡུལ་མངའ་རིས་ནས་ཡིན་པའི་ལྷོ་ཕྱོགས་གཞིས་ཆགས་ཀྱི་བུ་མོ་ཞིག་ཡིན་པ་ཧ་གོ་སོང་། སྐབས་དེར་ཐེངས་དང་པོར་ཨ་སྒོར་ ༥༠༠ བཏང་པ་རེད། སྤྱིར་བཏང་སྡེ་དགེ་རྒྱལ་ཡོངས་ལྷན་ཚོགས་ཀྱི་ངོས་ནས་རང་ཁོངས་མི་སྣ་ལ་མ་གཏོགས་ལྟ་རྟོག་དང་རོགས་རམ་ཐུབ་ཀྱི་ཡོད་པ་མ་རེད། ཡིན་ནའང་བུ་མོ་གཉིས་ལ་ནང་མི་གཉེན་ཉེ་རོགས་རམ་ཐུབ་མཁན་སུ་གང་མེད། རོགས་སྐྱོར་གནང་རོགས་ཞེས་རེ་སྐུལ་ཤུགས་ཆེན་པོ་ཞུས་པར་བརྟེན་ཏེ་ཁོ་གཉིས་ཀར་རོགས་རམ་བྱས་པ་མ་ཟད་ཁོ་གཉིས་ལ་སྐད་ཆ་དྲིས་པར། ཕྱི་རྒྱལ་ལུང་པ་ཡག་པོ་ཞིག་ལ་ཐར་ཐུབ་གནང་རོགས་ཞེས་ཚུར་རེ་འདུན་ཞུས་པ་ལྟར། ཐོག་མ་ཨ་རིར་གནས་བཞུགས་བསྟན་འཛིན་རྣམ་རྒྱལ་ལགས་དང་བླངས་ཐོག་འགྲོ་རྒྱུའི་བཀའ་མོལ་བྱུང་ཡང་། རྗེས་སུ་ཡན་ལག་མྱུར་སྐྱོབ་ཁང་གི་ཚོགས་མི་དཀོན་མཆོག་བསྟན་འཛིན་ལགས་དང་བླངས་ཐོག་འགྲོ་རྒྱུའི་བཀའ་མོལ་བྱུང་བ་ལྟར་ཁོང་ཕྱིན་པ་རེད། མདོར་ན་ཁོང་གི་ཕར་ཚུར་གྱི་ལམ་གླ་དང་། བུ་མོ་གཉིས་ལ་སྔ་ཕྱིར་དངུལ་སྨར་བཏང་བ་བཅས་ཁྱོན་བསྡོམས་ད་བར་ཨ་སྒོར་ ༥༤༠༠ ལྷག་ཙམ་ཕྱིན་སོང་། འགྲོ་སོང་དེ་ཚོ་ཚང་མ་སྡེ་དགེའི་རྒྱ་ཆེའི་མང་ཚོགས་ཀྱིས་ཛ་དྲག་དཀའ་ངལ་ཅན་དང་། ནད་པ་ཉམ་ཐག་ཚོའི་ཆེད་དུ་ཡན་ལག་མྱུར་སྐྱོབ་ཁང་ལ་ཞལ་འདེབས་གནང་པའི་ཁོངས་ནས་བཏང་བ་རེད། ཅེས་སོགས་བརྗོད་བྱུང་།
གསར་འགོད་པ། པདྨ་མཚོ།
ཡོང་ཁུངས་བོད་ཀྱི་དུས་བབ།